Návrh

ZÁKON

z ........ 2023


o športe a o zmene a doplnení niektorých zákonov 


Národná rada Slovenskej republiky sa uzniesla na tomto zákone: 

 
PRVÁ ČASŤ 
VŠEOBECNÉ USTANOVENIA 

§ 1 
Predmet zákona 

Tento zákon upravuje šport, osoby v športe, právne vzťahy pri športovej činnosti, pôsobnosť orgánov verejnej správy v športe a opatrenia proti negatívnym javom v športe. 
 
§ 2 
Verejný záujem v športe 

Verejným záujmom v športe je podpora a rozvoj športu mládeže, zabezpečenie prípravy a účasti športovej reprezentácie Slovenskej republiky (ďalej len „športová reprezentácia“) na významnej súťaži, ochrana integrity športu a podpora zdravého spôsobu života obyvateľstva. 

§ 3 
Vymedzenie pojmov 

Na účely tohto zákona sa rozumie
a) športom každá forma pohybových aktivít vykonávaných príležitostne alebo organizovane, ktorej cieľom je preukazovanie alebo zvyšovanie telesnej zdatnosti alebo duševného zdravia, formovanie sociálnych vzťahov alebo dosahovanie výsledkov na súťažiach všetkých úrovní,    
b) súťažným športom šport, v ktorom sa organizujú súťaže v pôsobnosti národného športového zväzu, národnej športovej organizácie alebo ich medzinárodnej športovej organizácie,
c) športovým odvetvím časť súťažného športu samostatne vymedzená pravidlami medzinárodnej športovej organizácie,
d) športovým odvetvím kolektívneho športu športové odvetvie, v ktorom najmenej dvaja športovci tvoria spoločne jedno družstvo a v ktorom
1. nie je významná súťaž jednotlivcov a počas významnej súťaže je povolené striedanie športovcov,
2. nie je významná súťaž jednotlivcov a na významnej súťaži je možný štart len jedného družstva za krajinu alebo
3. je v priebehu významnej súťaže je povolené striedanie športovcov a na významnej súťaži je možný štart len jedného družstva za krajinu,
e) športovým výkonom vykonávanie súťažného športu športovcom podľa jeho individuálnych schopností počas prípravy na súťaž alebo počas súťaže,
f) súťažou organizované vykonávanie športu v súlade s pravidlami príslušného súťažného športu, ktorého cieľom je dosiahnutie športového výsledku alebo porovnanie športového výkonu,
g) významnou súťažou 
1. majstrovstvá sveta, majstrovstvá Európy, svetový pohár alebo iná svetová súťaž v súťažnom športe,
2. medzinárodná súťaž v pôsobnosti medzinárodnej športovej organizácie, ktorej členom je národná športová organizácia podľa § 20 ods. 1, 
h) pravidlami súťaže pravidlá pre konkrétnu súťaž, ktoré sú v súlade so športovými predpismi medzinárodnej športovej organizácie,
i) športovou činnosťou vykonávanie športu, organizovanie športu, riadenie športu alebo členstvo v orgánoch športovej organizácie,
j) medzinárodnou športovou organizáciou právnická osoba, ktorá 
1. združuje športové organizácie zastupujúce príslušný súťažný šport v jednotlivých štátoch, a 
2. organizuje medzinárodnú súťaž,
k) top športovcom športovec, ktorý
1. je športovým reprezentantom v individuálnom športovom odvetví,
2. dosiahol výsledok na významnej súťaži a
3. spĺňa kritériá určené Ministerstvom školstva, vedy, výskumu a športu Slovenskej republiky (ďalej len „ministerstvo školstva“),
l) rezortným športovým strediskom štátna rozpočtová organizácia alebo štátna príspevková organizácia, ktorá zabezpečuje 
1. prípravu športovcov zaradených do rezortného športového strediska na návrh národného športového zväzu, národnej športovej organizácie alebo ministerstva školstva, 
2. zamestnávanie a sociálne zabezpečenie športovcov zaradených do rezortného športového strediska, 
3. poskytovanie zdravotnej starostlivosti poskytovateľom zdravotnej starostlivosti podľa osobitného predpisu[footnoteRef:1]) športovcom zaradeným do rezortného športového strediska a  [1: )  § 4 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov. 
] 

4. starostlivosť o športovú infraštruktúru v správe rezortného športového strediska,
m) príslušnosťou k športovej organizácii vzťah založený 
1. účasťou na príprave na súťaž alebo účasťou na súťaži za športovú organizáciu,
2. registráciou za športovú organizáciu a uvedením v zdrojovej evidencii národného športového zväzu, 
3. zmluvným vzťahom so športovou organizáciou, ktorého predmetom je športová činnosť, ak ide o športovca alebo športového odborníka,
4. členstvom v orgánoch športovej organizácie alebo
5. účasťou na príprave na súťaž alebo účasťou na súťaži ako sprievodný personál športovca alebo družstva,
n) zakladajúcim dokumentom stanovy, zakladacia listina, zakladateľská listina, spoločenská zmluva, zakladateľská zmluva, zriaďovacia listina alebo iný dokument preukazujúci založenie alebo zriadenie športovej organizácie,
o) kvalifikovanou väčšinou súhlas väčšiny hlasov členov príslušného orgánu športovej organizácie určenej zakladajúcim dokumentom, najmenej však súhlas dvoch tretín všetkých členov príslušného orgánu,
p) mládežou športovci do 23 rokov veku; ak ide o športovca zúčastneného v súťaži, do skončenia súťažného obdobia, v ktorom dovŕšil 23 rokov veku,
q) športovou infraštruktúrou štadión, športová hala, športové ihrisko, telocvičňa a iné kryté alebo otvorené športové zariadenie určené na vykonávanie športu, 
r) športovou infraštruktúrou národného významu športová infraštruktúra spĺňajúca požiadavky medzinárodnej športovej organizácie, ktorá je určená na významnú súťaž v kategórii dospelých,
s) integritou športu princípy zaručujúce prirodzenú neistotu a nepredvídateľnosť priebehu a výsledku súťaže a rovnaké pravidlá a podmienky pre účastníkov súťaže pred začiatkom súťaže a počas celého priebehu súťaže,
t) transparentným účtom účet vedený v banke alebo v pobočke zahraničnej banky, ktorého číslo je zverejnené na webovom sídle prijímateľa verejných prostriedkov alebo prijímateľa sponzorského a na ktorom sa uvádza prehľad platobných operácií v rozsahu suma, dátum zaúčtovania, identifikácia poskytovateľa finančných prostriedkov, účel platby, text účtovného zápisu a variabilný symbol,
u) školským športom športová aktivita organizovaná materskou školou, základnou školou, strednou školou, školským zariadením, vysokou školou, zriaďovateľom školy alebo školského zariadenia alebo právnickou osobou poverenou ministerstvom školstva, na ktorej sa dieťa, žiak alebo študent zúčastňuje za školu alebo za školské zariadenie.


DRUHÁ ČASŤ
PRÁVNICKÉ OSOBY V ŠPORTE

PRVÁ HLAVA 
ŠPORTOVÁ ORGANIZÁCIA 

§ 4
Športová organizácia 

(1) Športovou organizáciou je
a) športový klub,
b) národný športový zväz, 
c) národná športová organizácia, 
d) právnická osoba, ktorá  je zakladajúcim dokumentom národného športového zväzu poverená riadením súťaží.

(2) Zo zasadnutia najvyššieho orgánu športovej organizácie a konania volieb do orgánov športovej organizácie sa vyhotovuje zápisnica, ktorú športová organizácia uchováva šesť rokov. Zápisnica obsahuje aj meno, priezvisko a funkciu osôb zúčastnených na zasadnutí. 

(3) Športová organizácia je povinná 
a) zabezpečiť vo svojej pôsobnosti dodržiavanie pravidiel Svetového antidopingového programu, 
b) zabezpečiť vo svojej pôsobnosti dodržiavanie opatrení proti manipulácii priebehu a výsledkov súťaží a iných opatrení proti negatívnym javom v športe vyplývajúcich z medzinárodných predpisov a rozhodnutí, 
c) upraviť vo svojich predpisoch negatívne javy podľa písmena b) ako závažné disciplinárne previnenia, 
d) zabezpečiť vo svojej pôsobnosti vzdelávanie v oblasti boja proti dopingu a ostatným negatívnym javom v športe. 
 
(4) Ak sa na výkon športovej činnosti vyžaduje odborná spôsobilosť, športová organizácia je povinná zabezpečiť vykonávanie tejto športovej činnosti odborne spôsobilým športovým odborníkom. 

(5) Ak predpisy národného športového zväzu neurčujú inak, športová organizácia, ktorá organizuje súťaž, má výlučné právo 
a) označiť súťaž názvom, nezameniteľným obrazovým symbolom a nezameniteľným zvukovým signálom, 
b) používať označenie podľa písmena a), 
c) udeľovať súhlas na použitie obrazových, zvukových a audiovizuálnych prenosov a záznamov zo súťaží, ktoré organizuje.

(6) Športovou organizáciou nie je orgán verejnej správy. Športová organizácia sa nepovažuje za orgán verejnej správy.

§ 5
Hospodárenie športovej organizácie 

(1) Národný športový zväz vyberá od športových klubov, športovcov a športových odborníkov, ktorí sú jeho členmi, ročný členský príspevok a je povinný zabezpečiť, aby športové kluby, športovci a športoví odborníci platili tento členský príspevok.

(2) Športová organizácia môže v súvislosti so svojou športovou činnosťou vykonávať aj inú činnosť, ktorou možno dosiahnuť príjem alebo ktorej predmetom je prenechanie nehnuteľnosti do nájmu, ak slúži na finančné zabezpečenie a rozvoj športovej činnosti.

(3) Športová organizácia má účtovné obdobie kalendárny rok. 

(4) Športová organizácia, ktorá je prijímateľom verejných prostriedkov, je povinná mať riadnu účtovnú závierku a výročnú správu overenú audítorom, ak 
a) príjem verejných prostriedkov v účtovnom období, za ktoré je ročná účtovná závierka zostavená, presiahne 250 000 eur, alebo 
b) všetky príjmy športovej organizácie v účtovnom období, za ktoré je ročná účtovná závierka zostavená, presiahnu 800 000 eur. 
 
(5) Výročná správa športovej organizácie obsahuje 
a) ročnú účtovnú závierku, zhodnotenie základných údajov v nej obsiahnutých a výrok audítora k ročnej účtovnej závierke, ak bol vykonaný jej audit, 
b) prehľad výnosov podľa zdrojov a ich pôvodu, 
c) meno, priezvisko fyzických osôb a názov, sídlo a identifikačné číslo právnických osôb, ktorým športová organizácia poskytla zo svojho rozpočtu za príslušný kalendárny rok prostriedky prevyšujúce v súčte 5 000 eur, sumu a účel, na ktorý boli tieto prostriedky určené, 
d) prehľad nákladov športovej organizácie a osobitne prehľad nákladov na prevádzku športovej organizácie, mzdové náklady, náklady na odmeny a náhrady výdavkov podľa osobitného predpisu,[footnoteRef:2]) [2: ) Zákon č. 283/2002 Z. z. o cestovných náhradách v znení neskorších predpisov.] 

e) stav a pohyb majetku a záväzkov, 
f) návrh na vysporiadanie výsledku hospodárenia, 
g) zmeny vykonané v zakladajúcom dokumente a iných predpisoch,
h) údaje o orgánoch a ich členoch v rozsahu meno, priezvisko a názov funkcie a zmeny v zložení orgánov,
i) ďalšie údaje podľa predpisov športovej organizácie. 
 
(6) Výročná správa športovej organizácie obsahuje aj údaje podľa odseku 5, ak je športová organizácia podľa odseku 4 zakladateľom alebo spoločníkom obchodnej spoločnosti a má podiel na obchodnej spoločnosti, s ktorým je spojená väčšina hlasovacích práv alebo akcie obchodnej spoločnosti v menovitej hodnote, s ktorou je spojená väčšina hlasovacích práv (ďalej len „dcérska spoločnosť“) 

(7) Výročná správa sa vypracúva v termíne určenom zakladajúcim dokumentom, najneskôr do šiestich mesiacov od skončenia účtovného obdobia. Výročná správa musí byť do 15 dní po prerokovaní najvyšším orgánom športovej organizácie zverejnená a uložená v registri účtovných závierok podľa osobitného predpisu,[footnoteRef:3]) najneskôr do 31. júla nasledujúceho kalendárneho roka po skončení účtovného obdobia. [3: ) § 23 zákona č. 431/2002 Z. z. o účtovníctve v znení neskorších predpisov.] 


§ 6
Kontrola v športovej organizácii 

(1) Športová organizácia, ktorá je prijímateľom verejných prostriedkov, je povinná vytvárať podmienky na nezávislý výkon vnútornej kontroly. 

(2) Národný športový zväz a národná športová organizácia je povinná zriadiť a obsadiť kontrolný orgán, ktorý má najmenej troch členov. 

(3) Povinnosť podľa odseku 2 má aj športová organizácia, ktorá má dve bezprostredne po sebe nasledujúce účtovné obdobia príjem prostriedkov zo štátneho rozpočtu presahujúci 100 000 eur ročne kontrolný orgán je povinná zriadiť a obsadiť najneskôr do 30. júna nasledujúceho roka. 

(4) Športová organizácia, ktorá má kontrolný orgán podľa odseku 2 alebo odseku 3, je povinná ho mať zriadený a obsadený počas obdobia, v ktorom je prijímateľom prostriedkov zo štátneho rozpočtu.

(5) Kontrolný orgán je volený do funkcie najvyšším orgánom športovej organizácie na funkčné obdobie, ktoré je najmenej o jeden rok dlhšie, ako je dĺžka funkčného obdobia najvyššieho výkonného orgánu, najmenej na tri roky.

(6) Ak sa členstvo v kontrolnom orgáne skončí pred uplynutím funkčného obdobia, nový člen kontrolného orgánu sa volí do funkcie na zvyšok funkčného obdobia toho člena kontrolného orgánu, ktorého má vo funkcii nahradiť. 

(7) Kvalifikačnými predpokladmi na výkon funkcie člena kontrolného orgánu sú
a) spôsobilosť na právne úkony v plnom rozsahu,
b) bezúhonnosť,
c) najmenej dva roky praxe v organizovaní, riadení alebo v správe športu.

§ 7
Úlohy kontrolného orgánu

(1) Kontrolný orgán
a) vykonáva kontrolnú činnosť, pri ktorej overuje, či športová organizácia
1. postupuje tak, aby sa predchádzalo závažnému porušeniu povinnosti vyplývajúcej z právnych predpisov alebo z predpisov športovej organizácie alebo rozhodnutí športovej organizácie (ďalej len „nedostatok“) a na jeho základe uloženým sankciám, opatreniam a iným negatívnym dôsledkom pre športovú organizáciu a osoby s jej príslušnosťou.
2. vykonáva činnosť v súlade so zakladajúcim dokumentom a právnymi predpismi, 
3. nakladá s finančnými prostriedkami hospodárne, efektívne, účinne a účelne,
b) kontroluje dodržiavanie predpisov a rozhodnutí športovej organizácie a medzinárodnej športovej organizácie, ktorej je športová organizácia členom, vrátane súladu predpisov športovej organizácie s predpismi medzinárodnej športovej organizácie,
c) kontroluje správnosť a úplnosť údajov zverejňovaných za športovú organizáciu v informačnom systéme športu a na webovom sídle športovej organizácie,
d) plní iné úlohy určené zakladajúcim dokumentom.  

(2) Kontrolný orgán okrem pôsobnosti podľa odseku 1 
a) vykonáva priebežnú kontrolu obsahu zápisníc zo zasadnutí najvyššieho orgánu a najvyššieho výkonného orgánu športovej organizácie a ich riadneho zverejňovania, 
b) upozorňuje štatutárny orgán a ďalšie orgány určené zakladajúcim dokumentom na nesúlad povinne zverejňovaných údajov a údajov v zdrojovej evidencii, 
c) upozorňuje štatutárny orgán, najvyšší orgán, najvyšší výkonný orgán a ďalšie orgány športovej organizácie určené zakladajúcim dokumentom na zistené nedostatky a odporúča im postup, ktorý je v súlade s právnymi predpismi a predpismi športovej organizácie; pri zistení nedostatku navrhuje preventívne opatrenia a nápravné opatrenia a určuje lehotu na jeho odstránenie, 
d) podáva disciplinárnym orgánom športovej organizácie a príslušným orgánom verejnej správy podnety proti osobám, ktoré sa dopustili porušenia právnych predpisov, predpisov športovej organizácie alebo rozhodnutí športovej organizácie,
e) vypracúva výročnú správu o činnosti kontrolného orgánu, ktorú predkladá najvyššiemu orgánu. 
 
(3) Predseda kontrolného orgánu národného športového zväzu alebo ním poverený člen tohto orgánu a predseda kontrolného orgánu národnej športovej organizácie alebo ním poverený člen tohto orgánu má právo zúčastňovať sa na zasadnutiach najvyššieho orgánu, najvyššieho výkonného orgánu, kontrolných orgánov, volebnej komisie a ak to považuje za potrebné, aj na zasadnutiach iných orgánov národného športového zväzu, národnej športovej organizácie alebo športovej organizácie, ktorá je členom národného športového zväzu, alebo národnej športovej organizácie.

(4) Kontrolný orgán národného športového zväzu a kontrolný orgán národnej športovej organizácie vykonáva pôsobnosť podľa odsekov 1 až 3 aj v dcérskych spoločnostiach.

§ 8
Postup pri kontrole

(1) Kontrolný orgán je povinný vykonať kontrolnú činnosť 
a) na základe podnetu ministerstva školstva v lehote určenej ministerstvom školstva,
b) na základe podnetu hlavného kontrolóra športu,
c) priebežne z vlastnej iniciatívy alebo 
d) na základe podnetu osoby s príslušnosťou k športovej organizácii.

(2) Pri výkone kontrolnej činnosti je kontrolný orgán oprávnený v nevyhnutnom rozsahu vyžadovať v ním určenej lehote, ktorá je najmenej 10 dní a najviac 30 dní, 
a) sprístupnenie originálov dokladov, písomností, záznamov dát na pamäťových médiách, ich výpisov, vyjadrení, výstupov, informácií, dokumentov a iných podkladov, okrem tých, ktoré má kontrolný orgán k dispozícii, 
b) splnenie opatrení na nápravu nedostatkov zistených kontrolou a odstránenie príčin ich vzniku. 

(3) Člen kontrolného orgánu je pri výkone kontrolnej činnosti oprávnený nahliadať do dokladov športovej organizácie a dcérskej spoločnosti a žiadať od orgánu, člena orgánu alebo od zamestnanca športovej organizácie vysvetlenia ku skutočnostiam, ktoré sú predmetom kontroly.

(4) Člen kontrolného orgánu je oprávnený z podkladov podľa odseku 2 písm. a) vyhotovovať kópie na účely kontroly a ďalšieho postupu odôvodneného výsledkami kontroly. Prevzatie týchto podkladov člen kontrolného orgánu písomne potvrdí a vráti ich bezodkladne tomu, od koho sa vyžiadali, ak nie sú potrebné na ďalší výkon kontroly.

(5) Športová organizácia a osoba s jej príslušnosťou je povinná poskytnúť kontrolnému orgánu pri kontrolnej činnosti potrebnú súčinnosť v rozsahu odsekov 2 a 3. 

(6) Športová organizácia je povinná zabezpečiť prístup kontrolného orgánu k podkladom podľa odseku 2 písm. a) v dcérskych spoločnostiach, a poskytnúť mu potrebnú súčinnosť. 

(7) Súčinnosť v rozsahu podľa odsekov 4 až 6 je športová organizácia a jej kontrolný orgán povinná poskytnúť aj hlavnému kontrolórovi športu. 

(8) Kontrolný orgán umožní športovej organizácii vyjadriť sa písomne k zisteným nedostatkom, navrhnutým opatreniam a k lehote na splnenie opatrení uvedených v návrhu správy o kontrolnej činnosti v lehote určenej kontrolným orgánom. 

(9) Kontrolný orgán je povinný oboznámiť štatutárny orgán a iné orgány športovej organizácie a dcérskej spoločnosti uvedené v zakladajúcom dokumente so zistenými nedostatkami a ak ide o porušenie právneho predpisu, oznámi túto skutočnosť aj príslušnému orgánu verejnej správy.

(10) [bookmark: _Hlk126163344]Kontrolný orgán je povinný kontrolnú činnosť ukončiť najneskôr do troch mesiacov od doručenia podnetu; kontrolnú činnosť vykonávanú  bez podnetu, najneskôr do troch mesiacov od začatia vykonávania kontrolnej činnosti. V odôvodnenom prípade môže kontrolný orgán túto lehotu predĺžiť najviac o tri mesiace. Predĺženie lehoty kontrolný orgán oznámi osobe, ktorá podala podnet.

(11) O výsledku kontrolnej činnosti vypracuje kontrolný orgán správu o kontrolnej činnosti v lehote do desiatich dní odo dňa ukončenia kontrolnej činnosti. Pri vykonávaní kontrolnej činnosti bez podnetu sa správa o kontrolnej činnosti vyhotovuje, ak bol zistený nedostatok. Správu o kontrolnej činnosti vykonanej na základe podnetu po jej prerokovaní s osobou, ktorej činnosť bola predmetom kontroly, kontrolný orgán bezodkladne zašle orgánu alebo osobe, ktorá dala podnet na vykonanie kontroly. Správa o kontrolnej činnosti obsahuje
a) meno a priezvisko alebo názov a identifikačné číslo organizácie osoby, ktorej činnosť bola predmetom kontroly,
b) podnet,
c) predmet kontroly,
d) zistené nedostatky,
e) vyhodnotenie kontroly a navrhnuté opatrenia,
f) lehotu na vyjadrenie k zisteným nedostatkom,
g) lehotu na splnenie opatrení prijatých na nápravu nedostatkov,
h) deň začatia a skončenia kontrolnej činnosti.

(12) Ak pri výkone kontrolnej činnosti kontrolným orgánom hrozí konflikt záujmov, kontrolný orgán postúpi podanie hlavnému kontrolórovi športu.

Riešenie sporov orgánmi športovej organizácie
§ 9

(1) Národný športový zväz a národná športová organizácia vykonáva v súlade s jej predpismi pôsobnosť na riešenie sporov podľa odseku 2 nad osobami s jej príslušnosťou. 

(2) Orgány na riešenie sporov sú oprávnené
a) rozhodovať spory vzniknuté v súvislosti so športovou činnosťou športovej organizácie a osôb s jej príslušnosťou, 
b) ukladať sankcie a opatrenia za porušenie pravidiel súťaže, predpisov alebo rozhodnutí orgánov športovej organizácie, 
c) preskúmavať rozhodnutia orgánov športových organizácií s jej príslušnosťou,
d) preskúmavať súlad predpisov športových organizácií s jej príslušnosťou s jej zakladajúcim dokumentom v časti, ktorá je pre tieto  športové organizácie záväzná. 

(3) Orgány na riešenie sporov vykonávajú pôsobnosť podľa odseku 2 v súlade s pravidlami súťaže, predpismi a rozhodnutiami medzinárodnej športovej organizácie, národného športového zväzu alebo národnej športovej organizácie pri dodržiavaní zásad spravodlivého procesu. 

(4) Orgány národného športového zväzu a orgány národnej športovej organizácie, ktoré rozhodujú spory podľa odseku 2 dbajú na to, aby v rozhodovaní o skutkovo a právne zhodných prípadoch alebo podobných prípadoch nevznikali neodôvodnené rozdiely. 

(5) Ak národný športový zväz alebo národná športová organizácia nemá podmienky na zriadenie orgánu na riešenie sporov s pôsobnosťou podľa odseku 2, môže v zakladajúcom dokumente upraviť, že spory osôb s príslušnosťou k nej rozhoduje spoločný orgán na riešenie sporov zriadený v súčinnosti s inou športovou organizáciou alebo rozhodcovský súd, ak predpisy medzinárodnej športovej organizácie neupravujú inak.

(6) Spory týkajúce sa rozhodnutia orgánu športovej organizácie podľa odseku 2 prejednáva a rozhoduje súd podľa Civilného sporového poriadku po vyčerpaní všetkých prostriedkov na zabezpečenie spravodlivosti v pôsobnosti orgánov na riešenie sporov podľa predpisov národného športového zväzu alebo národnej športovej organizácie. Právo na prejednanie sporu súdom zaniká po uplynutí šiestich mesiacov odo dňa právoplatnosti rozhodnutia, ktorým boli vyčerpané všetky prostriedky na zabezpečenie spravodlivosti v pôsobnosti orgánov na riešenie sporov podľa predpisov národného športového zväzu alebo národnej športovej organizácie.

(7) Spor, ktorý vznikol v priebehu konkrétnej hry alebo konkrétneho športového výkonu, a jeho predmetom je posúdenie porušenia konkrétneho pravidla súťaže, rozhoduje športový rozhodca vedený v zdrojovej evidencii príslušného národného športového zväzu podľa pravidiel súťaže a predpisov národného športového zväzu.

§ 10
Disciplinárne konanie

(1) Disciplinárne konanie môže viesť disciplinárny orgán športovej organizácie voči športovcovi, športovému odborníkovi, športovej organizácii alebo inej osobe, ktorá má príslušnosť k športovej organizácii, za porušenie pravidiel súťaže, predpisov alebo rozhodnutia národného športového zväzu, ktorého sa dopustila v čase, keď mala príslušnosť k športovej organizácii. 

(2) V disciplinárnom konaní možno uložiť iba takú sankciu a opatrenie, ktoré umožňujú uložiť predpisy národného športového zväzu alebo národnej športovej organizácie. 

(3) Rozhodnutie disciplinárneho orgánu o závažnom porušení pravidiel súťaže, predpisov alebo rozhodnutia národného športového zväzu alebo národnej športovej organizácie, rozhodnutie, proti ktorému bol podaný opravný prostriedok, a rozhodnutie o opravnom prostriedku musí byť odôvodnené. 

(4) Predpisy národného športového zväzu a národnej športovej organizácie určia, ktoré porušenie pravidiel súťaže, predpisov športového zväzu alebo rozhodnutia športového zväzu sa považuje za závažné. 


§ 11
Športový klub

(1) Športovým klubom je právnická osoba, ktorá organizuje vykonávanie súťažného športu a je zapísaná v registri právnických osôb v športe.

(2) Fyzická osoba ani právnická osoba nesmie mať kontrolu alebo vplyv v dvoch alebo vo viacerých športových kluboch, ktorých družstvá dospelých alebo dospelí jednotlivci pôsobia v tej istej súťaži, najmä nesmie súčasne byť spoločníkom, vykonávať funkciu v orgánoch alebo mať podiel na hlasovacích právach v orgánoch v takých športových kluboch, a to ani prostredníctvom ovládanej alebo ovládajúcej osoby a ani prostredníctvom holdingovej spoločnosti alebo spriaznenej osoby podľa osobitných predpisov.[footnoteRef:4]) [4: ) § 66a Obchodného zákonníka. 
§ 9 zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov. ] 


DRUHÁ HLAVA
NÁRODNÝ ŠPORTOVÝ ZVÄZ

§ 12

(1) Národný športový zväz je právnická osoba uznaná ministerstvom školstva, ktorá 
a) je členom medzinárodnej športovej organizácie, ktorá
1. organizuje súťažný šport a má najmenej 25 členských krajín najmenej na 2 kontinentoch v zimných športoch alebo najmenej 40 členských krajín najmenej na 3 kontinentoch v letných športoch,
2. organizuje súťažný šport uznaný medzinárodným olympijským výborom alebo 
3. je členom Svetovej asociácie medzinárodných športových federácií,
b) má najmenej 100 registrovaných aktívnych športovcov,
c) organizuje najmenej dva po sebe nasledujúce roky celoštátnu súťaž dospelých a celoštátnu súťaž mládeže podľa pravidiel medzinárodnej športovej organizácie, ktorej je členom, a 
d) zabezpečuje výber a prípravu športovcov do športovej reprezentácie a ich účasť na medzinárodných súťažiach.

(2) Národný športový zväz 
a) zastupuje, chráni a presadzuje záujmy príslušného športu vo vzťahu k orgánom verejnej správy, medzinárodným športovým organizáciám a iným športovým organizáciám, ktorých je členom,  
b) navrhuje športových reprezentantov na zaradenie do rezortného športového strediska, 
c) potvrdzuje na účely prijímacieho konania na vzdelávanie v strednej športovej škole, že uchádzač spĺňa podmienky aktívneho športovca podľa § 22 ods. 5 písm. b) až e) počas najmenej troch rokov,
d) určuje druhy športových odborníkov pre príslušný šport vrátane odbornej spôsobilosti vyžadovanej na vykonávanie odbornej činnosti v športe, zabezpečuje ich odbornú prípravu a overuje ich odbornú spôsobilosť, 
e) uznáva odbornú kvalifikáciu športových odborníkov, ak sa na uznanie príslušnej odbornej kvalifikácie nevzťahuje osobitný predpis.[footnoteRef:5]) [5: ) § 49 ods. 1 písm. d) druhý bod zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov. 
] 


(3) Národný športový zväz je povinný  
a) viesť evidenciu zmlúv a dohôd podľa § 34, 39 a 40 a ich zmien,  
b) poskytovať súčinnosť orgánom verejnej správy,
c) schvaľovať na najvyššom orgáne do 30. apríla kalendárneho roka rozpočet na príslušný kalendárny rok a jeho čerpanie za predchádzajúci kalendárny rok v štruktúre určenej ministerstvom školstva,
d) vyhotovovať zo zasadnutí najvyššieho orgánu a zo zasadnutia najvyššieho výkonného orgánu, ak zakladajúci dokument pri najvyššom výkonnom orgáne neurčuje inak, zvukový záznam alebo audiovizuálny záznam a uchovávať ho najmenej dva roky od skončenia funkčného obdobia príslušného orgánu; na žiadosť člena národného športového zväzu, kontrolného orgánu a hlavného kontrolóra športu je povinný mu tento záznam sprístupniť. 

(4) Národný športový zväz v záujme ochrany integrity športu môže svojím predpisom určiť pravidlá a obmedzenia 
a) v súvislosti s prechodom alebo prevodom práva súťaženia medzi športovými klubmi, 
b) pri zmene právnej formy alebo pri inej organizačnej zmene športového klubu ako účastníka súťaže, ktorej je organizátorom. 

§ 13
Uznanie za národný športový zväz

(1) Ministerstvo školstva vydáva rozhodnutie o uznaní za národný športový zväz na základe žiadosti športovej organizácie o uznaní za národný športový zväz, ktorej prílohami sú 
a) potvrdenie, že žiadateľ je členom medzinárodnej športovej organizácie podľa § 12 ods. 1 písm. a),  
b) zakladajúci dokument, ktorý je v súlade s § 15 až 19. 

(2) Ak športová organizácia spĺňa podmienky podľa § 12 ods. 1, ministerstvo školstva vydá rozhodnutie o uznaní športovej organizácie za národný športový zväz.

(3) Ak športová organizácia nespĺňa podmienky podľa § 12 ods. 1, ministerstvo školstva vydá rozhodnutie o zamietnutí žiadosti o uznaní za národný športový zväz. 

(4) Ministerstvo školstva rozhodne o zrušení uznania za národný športový zväz aj bez návrhu, ak zistí, že národný športový zväz,
a) prestal spĺňať niektorú z podmienok podľa § 12 ods. 1 alebo 
b) neplní niektorú z povinností podľa § 12 ods. 2 alebo ods. 3 aj po márnom uplynutí lehoty určenej na nápravu.

§ 14

(1) Národný športový zväz nesmie založiť obchodnú spoločnosť alebo nadobudnúť podiel v obchodnej spoločnosti. To neplatí, ak ide o obchodnú spoločnosť, v ktorej je jediným spoločníkom, alebo ak je spoločníkom spoločne so štátom, vyšším územným celkom alebo obcou. Prevod obchodného podielu alebo akcií takej obchodnej spoločnosti na iné osoby je zakázaný okrem prevodu obchodného podielu alebo akcií na štát, vyšší územný celok alebo obec.

(2) Národný športový zväz môže použiť zisk obchodnej spoločnosti podľa odseku 1 alebo podiel na zisku obchodnej spoločnosti podľa odseku 1 len na 
a) plnenie úloh podľa § 12 ods. 1 písm. c) a d),
b) športovú činnosť,
c) podporu športových klubov alebo
d) výstavbu a prevádzku športovej infraštruktúry.

§ 15
Orgány národného športového zväzu 

(1) Ak pravidlá medzinárodnej športovej organizácie pre príslušný šport neustanovujú inak, národný športový zväz je povinný postupovať podľa týchto pravidiel
a) členmi najvyššieho orgánu s právom hlasovať sú 
1. zástupcovia športových klubov alebo zástupcovia zvolení športovými klubmi,
2. športovci alebo zástupcovia zvolení športovcami,
3. zástupcovia športových odborníkov prostredníctvom zvoleného zástupcu záujmovej skupiny a 
4. zástupcovia ďalších členov národného športového zväzu.
b) váhu hlasu člena najvyššieho orgánu podľa písmena a) určujú pravidlá schválené najvyšším orgánom národného športového zväzu, pričom na váhu hlasu nesmú mať vplyv jednotlivé športové odvetvia,
c) členom najvyššieho orgánu s právom hlasovať nemôže byť funkcionár národného športového zväzu len na základe výkonu funkcie v orgáne národného športového zväzu,
d) [bookmark: _Hlk121758229]volený člen najvyššieho orgánu sa zúčastňuje na zasadnutí najvyššieho orgánu osobne alebo ho môže zastúpiť jeho náhradník zvolený rovnakým spôsobom ako člen najvyššieho orgánu; volený člen alebo jeho náhradník preukazuje oprávnenie zúčastniť sa na zasadnutí najvyššieho orgánu predložením zápisnice o jeho zvolení,
e) členom najvyššieho orgánu, ktorý zastupuje športovú organizáciu, je štatutárny orgán športovej organizácie alebo ním písomne splnomocnená osoba, ak športovú organizáciu v najvyššom orgáne nezastupuje volený člen podľa písmena d) písomne splnomocnená osoba môže na zasadnutí najvyššieho orgánu zastupovať len jednu športovú organizáciu,
f) členom najvyššieho výkonného orgánu je najmenej jeden zástupca športovcov volený športovcami s príslušnosťou k národnému športovému zväzu ustanovenie písmena h) tým nie je dotknuté, 
g) člen najvyššieho orgánu, ktorý nie je zástupcom športovej organizácie, sa zúčastňuje na zasadnutí najvyššieho orgánu osobne,
h) najvyšší orgán volí členov najvyšších výkonných orgánov, štatutárny orgán, predsedov a podpredsedov disciplinárnych orgánov, orgánov na riešenie sporov a kontrolných orgánov, ak nie sú volení členmi národného športového zväzu priamo, 
i) každá plnoletá fyzická osoba, ktorá má spôsobilosť na právne úkony v plnom rozsahu, môže kandidovať na volenú funkciu v orgánoch národného športového zväzu, ak ju navrhne člen národného športového zväzu, 
j) o odvolaní člena štatutárneho orgánu, výkonného orgánu, disciplinárneho orgánu, orgánu na riešenie sporov a kontrolného orgánu športovej organizácie rozhoduje najvyšší orgán, 
k) členovia orgánov sú členmi národného športového zväzu a ich funkčné obdobie je najviac šesť rokov, 
l) členovia orgánov, ktorým uplynulo funkčné obdobie, sú oprávnení vykonávať nevyhnutné úkony a činnosť na zabezpečenie fungovania národného športového zväzu a športovej činnosti jeho členov až do zvolenia alebo ustanovenia nových členov orgánov. 
 
(2) Počet členov, spôsob vytvorenia a spôsob hlasovania členov najvyššieho orgánu (ďalej len „kľúč delegátov“) musí byť upravený v stanovách národného športového zväzu. Kľúč delegátov musí pomerne zohľadňovať 
a) počet športovcov a úroveň súťaže, v ktorej súťažia, alebo počet družstiev športovej organizácie a úroveň súťaže, v ktorej súťažia, a 
b) územný princíp, ak je určený v stanovách národného športového zväzu. 

(3) Štatutárny orgán a členovia orgánov národného športového zväzu sú povinní vykonávať svoju funkciu s náležitou starostlivosťou a pri rozhodovaní zohľadňovať stanoviská kontrolného orgánu a odborných orgánov národného športového zväzu; ak sa od ich stanoviska odchýlia, sú povinní svoje rozhodnutie zdôvodniť a zverejniť spolu s príslušným stanoviskom. 

§ 16
Konflikt záujmov 

(1) Národný športový zväz upravuje konflikt záujmov tak, aby bola zabezpečená nezlučiteľnosť výkonu funkcie v 
a) kontrolnom orgáne s výkonom funkcie v najvyššom orgáne, výkonnom orgáne, disciplinárnom orgáne, orgáne na riešenie sporov alebo v licenčnom orgáne, 
b) štatutárnom orgáne, výkonnom orgáne alebo v kontrolnom orgáne národného športového zväzu s výkonom funkcie v štatutárnom orgáne, kontrolnom orgáne alebo vo výkonnom orgáne dodávateľa tovarov alebo služieb pre národný športový zväz alebo jeho člena; to neplatí, ak ide o 
1. fyzickú osobu podnikateľa a činnosť športového odborníka alebo 
2. výkon funkcie vo výkonnom orgáne dodávateľa tovarov alebo služieb, s ktorým je uzatvorená zmluva na dodanie tovarov alebo služieb ako s úspešným uchádzačom vo verejnom obstarávaní; to neplatí, ak ide o obchodnú spoločnosť, v ktorej je jediným spoločníkom, alebo je spoločníkom spoločne so štátom, vyšším územným celkom alebo obcou
c) štatutárnom orgáne, výkonnom orgáne alebo v kontrolnom orgáne národného športového zväzu s pracovnoprávnym vzťahom alebo obdobným pracovným vzťahom v národnom športovom zväze.
d) štatutárnom orgáne, výkonnom orgáne alebo v kontrolnom orgáne národného športového zväzu, ak ide o blízke osoby.[footnoteRef:6]) [6: ) § 116 Občianskeho zákonníka. ] 

 
(2) Ak v konkrétnej veci existuje alebo hrozí konflikt záujmov člena orgánu národného športového zväzu, tento člen sa nesmie zúčastniť na jej prerokovaní a rozhodovaní. Ak je pochybnosť o existencii alebo o hrozbe konfliktu záujmov, rozhoduje predsedajúci orgánu, o člena ktorého ide; ak ide o predsedajúceho, o existencii alebo o hrozbe konfliktu záujmov rozhodujú ostatní členovia príslušného orgánu tajným hlasovaním. 
 
(3) Člen orgánu národného športového zväzu, ktorý rozhodoval vo veci v ktoromkoľvek stupni, je vylúčený z rozhodovania v tej istej veci v orgáne, ktorý rozhoduje v inom stupni alebo v tej istej veci vykonáva kontrolnú pôsobnosť alebo prieskumnú pôsobnosť voči konečnému rozhodnutiu orgánu národného športového zväzu alebo jeho člena. 
 
(4) Odseky 1 až 3 sa vzťahujú aj na člena národného športového zväzu.

§ 17
Zasadnutia orgánov národného športového zväzu 

(1) Najvyšší orgán národného športového zväzu je povinný uskutočňovať zasadnutie najvyššieho orgánu podľa týchto pravidiel
a) riadne zasadnutie sa uskutočňuje najmenej raz za rok, 
b) pozvánka, návrh programu zasadnutia a podklady na zasadnutie sa zasielajú osobám oprávneným zúčastniť sa na riadnom zasadnutí najmenej desať dní pred konaním zasadnutia,
c) program zasadnutia a návrhy na jeho zmenu sa schvaľujú na začiatku zasadnutia a v bode, ktorý nie je súčasťou schváleného programu, môže najvyšší orgán prijať len odporúčania a stanoviská; to neplatí, ak ide o rozhodnutie na zasadnutí za prítomnosti všetkých členov najvyššieho orgánu a schváleného kvalifikovanou väčšinou,
d) na uznášaniaschopnosť zasadnutia sa vyžaduje prítomnosť nadpolovičnej väčšiny všetkých členov najvyššieho orgánu s právom hlasovať a rozhodnutia sa prijímajú nadpolovičnou väčšinou hlasov prítomných členov s právom hlasovať; zakladajúci dokument určí, na ktoré rozhodnutia sa vyžaduje súhlas kvalifikovanej väčšiny, 
e) mimoriadne zasadnutie najvyššieho orgánu je oprávnený zvolať zakladajúcim dokumentom určený počet členov, najvyšší výkonný orgán, kontrolný orgán alebo iný orgán oprávnený zakladajúcim dokumentom; ak uplynulo funkčné obdobie členov orgánov a noví členovia orgánov na ďalšie obdobie neboli zvolení, mimoriadne zasadnutie je oprávnený zvolať ktorýkoľvek člen národného športového zväzu.

(2) Zápisnica zo zasadnutia najvyššieho orgánu, najvyššieho výkonného orgánu alebo kontrolného orgánu obsahuje 
a) schválený program zasadnutia, 
b) prezenčnú listinu, zápisnice o zvolení člena najvyššieho orgánu a písomné splnomocnenia, ak boli predložené, 
c) zoznam podkladov k jednotlivým bodom programu a spôsob prístupu k nim, 
d) dôležité vyjadrenia členov orgánu k jednotlivým bodom programu, 
e) rozhodnutia prijaté k jednotlivým bodom programu vrátane výsledkov hlasovania a odlišného stanoviska člena, ktorý nesúhlasil s prijatým rozhodnutím alebo s jeho odôvodnením, ak o to požiada, 
f) meno, priezvisko a podpis predsedajúceho, overovateľov a zapisovateľa,
g) správu o priebehu konania volieb do orgánov, vrátane uvedenia výsledkov hlasovania a poradia kandidátov zvolených za členov orgánov, ak ide o zasadnutie, ktorého programom je konanie volieb do orgánov národného športového zväzu. 
 

§ 18
Rozhodnutia orgánov národného športového zväzu 

(1) Rozhodnutia najvyššieho orgánu, pri ktorých sa podľa stanov vyžaduje súhlas kvalifikovanej väčšiny, sú 
a) zmena zakladajúceho dokumentu,
b) rozhodnutie o poskytnutí finančných prostriedkov z príspevku národnému športovému zväzu na športovú infraštruktúru vo výške určenej zakladajúcim dokumentom, najmenej vo výške 100 000 eur, ak výška poskytovaných finančných prostriedkov je najmenej 5 % z výšky príspevku národnému športovému zväzu,
c) schvaľovanie uzatvorenia zmluvných vzťahov, ak hodnota plnenia zo zmluvy na strane národného športového zväzu je vyššia ako hodnota určená zakladajúcim dokumentom,
d) založenie a zrušenie obchodnej spoločnosti podľa § 14 ods. 1 alebo obchodnej spoločnosti, ktorej spoločníkom alebo akcionárom je národný športový zväz, 
e) prevod obchodného podielu alebo akcií v obchodnej spoločnosti podľa § 14 ods. 1 alebo v obchodnej spoločnosti, ktorej spoločníkom alebo akcionárom je národný športový zväz,
f) ďalšie rozhodnutia určené zakladajúcim dokumentom. 

(2) O prijatí za člena národného športového zväzu rozhoduje najvyšší orgán alebo najvyšší výkonný orgán; príslušný orgán určuje zakladajúci dokument. Ak sú splnené podmienky členstva uvedené v zakladajúcom dokumente, príslušný orgán rozhodne vždy o prijatí za člena.

(3) O vylúčení člena z národného športového zväzu rozhoduje najvyšší orgán; o vylúčení člena môže rozhodnúť aj disciplinárny orgán na základe závažného disciplinárneho previnenia, ak tak určuje zakladajúci dokument národného športového zväzu. 
 
§ 19 
Voľby do orgánov národného športového zväzu

(1) Prípravu a riadny priebeh volieb do orgánov národného športového zväzu zabezpečuje volebná komisia volená najvyšším orgánom.

(2) Na voľbách najvyššieho orgánu národného športového zväzu, najvyššieho výkonného orgánu národného športového zväzu a na zasadnutí volebnej komisie je oprávnený zúčastniť sa nezávislý pozorovateľ určený ministerstvom školstva. Na tento účel národný športový zväz oznámi termín konania volieb najmenej 14 dní pred ich konaním.

(3) Ak sa nezávislý pozorovateľ zúčastní na voľbách alebo na zasadnutí volebnej komisie, uvedie svoje zistenia o príprave, priebehu a výsledku volieb v písomnej správe, v ktorej uvedie zistené nedostatky. Na zistené nedostatky je povinný upozorniť volebnú komisiu bezodkladne po ich zistení. Správa nezávislého pozorovateľa je prílohou zápisnice z volieb.

TRETIA HLAVA 
NÁRODNÁ ŠPORTOVÁ ORGANIZÁCIA 
§ 20

(1) Národnou športovou organizáciou je 
a) športová organizácia, ktorá má podľa Olympijskej charty postavenie národného olympijského výboru na území Slovenskej republiky (ďalej len „národný olympijský výbor“), 
b) športová organizácia s celoštátnou pôsobnosťou na území Slovenskej republiky, ktorá vykonáva športovú činnosť na základe Dohovoru o právach osôb so zdravotným postihnutím, ktorá je uznaným členom Medzinárodného paralympijského výboru (ďalej len „národný paralympijský výbor“), 
c) športová organizácia s vymedzenou celoštátnou pôsobnosťou na území Slovenskej republiky pre šport s príslušným zdravotným postihnutím, ktorá je členom medzinárodnej športovej organizácie s celosvetovou pôsobnosťou pre šport s príslušným zdravotným postihnutím na základe Dohovoru o právach osôb so zdravotným postihnutím, alebo
d) športová organizácia s vymedzenou celoštátnou pôsobnosťou na území Slovenskej republiky pre školský šport, ktorá je členom medzinárodnej športovej organizácie s celosvetovou pôsobnosťou pre školský šport.

(2) Ustanovenie § 12 ods. 3 sa na národnú športovú organizáciu vzťahuje rovnako.

(3) Národný paralympijský výbor má na účely vzdelávania v športe podľa § 28 až 30 postavenie národného športového zväzu.

§ 21
Uznanie za národnú športovú organizáciu

(1) Ministerstvo školstva vydáva rozhodnutie  o uznaní športovej organizácie za národnú športovú organizáciu podľa § 20 ods. 1 písm. c) alebo písm. d) na základe žiadosti športovej organizácie s prílohami, ktorými sú 
a) potvrdenie príslušnej medzinárodnej športovej organizácie s celosvetovou pôsobnosťou preukazujúce členstvo športovej organizácie v tejto organizácii v trvaní najmenej dvoch rokov ku dňu vydania potvrdenia, 
b) zakladajúci dokument, ktorý je v súlade s § 15 ods. 1 a 3 a § 16 až 19 a
c) organizuje najmenej dva po sebe nasledujúce roky celoštátnu súťaž dospelých a celoštátnu súťaž mládeže podľa pravidiel medzinárodnej športovej organizácie, ktorej je členom, ak ide o národnú športovú organizáciu podľa § 20 ods. 1 písm. c) alebo písm. d). 

(2) Ak športová organizácia spĺňa podmienky podľa odseku 1, ministerstvo školstva vydá rozhodnutie o uznaní športovej organizácie za národnú športovú organizáciu.

(3) Ak športová organizácia nespĺňa podmienky podľa odseku 1, ministerstvo školstva vydá rozhodnutie o zamietnutí žiadosti o uznanie za národnú športovú organizáciu. 

(4) Ministerstvo školstva rozhodne o zrušení uznania za národnú športovú organizáciu, aj bez návrhu, ak zistí, že národná športová organizácia,
a) prestala spĺňať niektorú z podmienok podľa odseku 1 alebo 
b) neplní niektorú z povinností podľa § 12 ods. 3 aj po márnom uplynutí lehoty určenej na nápravu.


TRETIA ČASŤ 
FYZICKÉ OSOBY V ŠPORTE 

PRVÁ HLAVA 
ŠPORTOVEC 

§ 22
Športovec  
(1) Športovec vykonáva súťažný šport ako profesionálny športovec alebo ako amatérsky športovec.

(2) Profesionálny športovec vykonáva súťažný šport ako zárobkovú činnosť. Profesionálny športovec vykonáva súťažný šport   
a) na základe zmluvy o profesionálnom vykonávaní športu pre športovú organizáciu v
1. súťažných športoch v športovom odvetví futbal a ľadový hokej v najvyššej úrovni súťaženia v kategórii dospelých a v úrovni súťaženia určenej predpismi národného športového zväzu,
2. [bookmark: _Hlk115174448]ostatných kolektívnych športových odvetviach súťažných športov v úrovni súťaženia určenej predpismi národného športového zväzu,
b) na základe pracovnoprávneho vzťahu alebo obdobného pracovného vzťahu podľa osobitného predpisu[footnoteRef:7]) v rezortnom športovom stredisku alebo [7: ) Napríklad zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov.] 

c) ako samostatne zárobkovo činná osoba v individuálnom športe a v kolektívnom športovom odvetví, na ktoré sa nevzťahuje písmeno a).

(3) S profesionálnym športovcom podľa odseku 2 písm. b) môže rezortné športové stredisko uzatvoriť pracovný pomer na dobu určitú najviac na päť rokov.

(4) [bookmark: _GoBack]Amatérsky športovec vykonáva súťažný šport 
a) na základe dohody o vykonávaní športovej činnosti, ak
1. zmluva športovca nezaväzuje k účasti na príprave na súťaž alebo
2. vykonáva šport v rámci jednej súťaže alebo viacerých navzájom súvisiacich súťaží v krátkom časovom období, 
b) ako samostatne zárobkovo činná osoba alebo
c) bezodplatne bez zmluvy.

(5) Za aktívneho športovca sa na účely financovania súťažného športu považuje športovec, ktorý k 30. septembru príslušného kalendárneho roka 
a) je občanom Slovenskej republiky alebo má trvalý pobyt v Slovenskej republike viac ako päť rokov,
b) je členom národného športového zväzu,
c) je zapísaný v informačnom systéme športu,
d) zaplatil členský príspevok národnému športovému zväzu a 
e) zúčastnil sa v posledných 12 mesiacoch najmenej trikrát na súťaži organizovanej podľa pravidiel súťaže 
1. národným športovým zväzom,
2. právnickou osobou podľa § 4 odseku 1 písm. d) alebo
3. medzinárodnou športovou organizáciou.

(6) Za jednu účasť na súťaži podľa odseku 5 písm. e) sa považuje jeden súťažný deň. Medzi jednotlivými účasťami na súťaži sa vyžaduje uplynutie najmenej desať dní. Za účasť na súťaži sa nepovažuje účasť na súťaži školského športu.

(7) Za obdobie 12 mesiacov na účely odseku 5 písm. e) sa považuje obdobie od 1. októbra predchádzajúceho kalendárneho roka do 30. septembra príslušného kalendárneho roka. 

(8) Ak športovec splní podmienky podľa odseku 5, považuje sa za aktívneho športovca od 1. októbra príslušného kalendárneho roka do 30. septembra nasledujúceho kalendárneho roka.

(9) Ak ide o súťažný šport, v ktorom predpisy medzinárodnej športovej organizácie umožňujú súťaž až od určitého veku športovca, pravidlá súťaže podľa odseku 5 písm. e) prvého bodu schvaľuje ministerstvo školstva na návrh národného športového zväzu.

(10) Na sociálne poistenie a zdravotné poistenie profesionálneho športovca podľa odseku 2 písm. a) a c) sa vzťahujú osobitné predpisy.[footnoteRef:8]) [8: )  Zákon č. 461/2003 Z. z. o sociálnom poistení v znení neskorších predpisov. Zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov. Zákon č. 43/2004 Z. z. o starobnom dôchodkovom sporení a o zmene a doplnení niektorých zákonov.] 


§ 23
Výkon súťažného športu ako podnikanie 

(1) Oprávnenie športovca vykonávať súťažný šport ako podnikanie vzniká dňom vydania oprávnenia na podnikanie. Športovec, ktorý je zapísaný v registri fyzických osôb v športe, môže podať žiadosť o zápis oprávnenia na podnikanie okresnému úradu, ktorý plní úlohy jednotného kontaktného miesta (ďalej len „jednotné kontaktné miesto“).[footnoteRef:9]) Príslušné jednotné kontaktné miesto overí zápis športovca v registri fyzických osôb v športe.  [9: )  § 66b ods. 2 písm. b) zákona č. 455/1991 Zb. o živnostenskom podnikaní (živnostenský zákon) v znení neskorších predpisov.
] 

 
(2) Jednotné kontaktné miesto vydá športovcovi oprávnenie na podnikanie. Jednotné kontaktné miesto zapíše oprávnenie športovca na podnikanie a všetky zmeny oprávnenia na podnikanie do registra právnických osôb, podnikateľov a orgánov verejnej moci.[footnoteRef:10])  [10: ) § 3 ods. 2 zákona č. 272/2015 Z. z. o registri právnických osôb, podnikateľov a orgánov verejnej moci a o zmene a doplnení niektorých zákonov.
] 


(3) Športovec môže oznámiť jednotnému kontaktnému miestu pozastavenie podnikania. Jednotné kontaktné miesto zapíše do registra právnických osôb, podnikateľov a orgánov verejnej moci pozastavenie podnikania. Účinky pozastavenia podnikania športovca nastávajú dňom nasledujúcim po dni doručenia oznámenia o pozastavení podnikania jednotnému kontaktnému miestu, alebo ak je v oznámení uvedený neskorší deň, týmto dňom.

(4) Po pozastavení podnikania športovec nadobudne oprávnenie na podnikanie uplynutím obdobia pozastavenia podnikania alebo dňom uvedeným v oznámení o zmene obdobia pozastavenia podnikania. 

(5) Oprávnenie športovca podnikať zaniká 
a) smrťou alebo vyhlásením za mŕtveho alebo
b) oznámením športového odborníka o ukončení podnikania. 

(6) Športovec oznámi jednotnému kontaktnému miestu ukončenie podnikania. Jednotné kontaktné miesto zapíše do registra právnických osôb, podnikateľov a orgánov verejnej moci ukončenie podnikania. Účinky ukončenia podnikania športovca nastávajú dňom nasledujúcim po dni doručenia oznámenia o ukončení podnikania jednotnému kontaktnému miestu, alebo ak je v oznámení uvedený neskorší deň, týmto dňom.

(7) Ak ide o neplnoletého športovca, právne úkony súvisiace s podnikaním športovca vykonáva jeho zákonný zástupca.

§ 24

(1) Športovec má právo vybrať si športový klub, v ktorom bude vykonávať šport. Ak to predpisy národného športového zväzu nevylučujú, športovec môže vykonávať šport súčasne vo viacerých športových kluboch. 

(2) Právo športovca podľa odseku 1 je obmedzené, ak
a) zmluvný vzťah športovca k športovému klubu trvá,
b) športovec vykonáva súťažný šport v zmluvnom vzťahu so športovým klubom odplatne, alebo
c) športový klub, ktorý si športovec vybral, v súlade s predpismi národného športového zväzu, ktorého je športový klub členom, s registráciou športovca nesúhlasí.
 
(3) Národný športový zväz môže v záujme ochrany integrity športu v rozsahu svojej pôsobnosti obmedziť právo športovca podľa odseku 1 predpismi národného športového zväzu, ktorými určí 
a) časové obdobie počas jedného súťažného obdobia, v ktorom je zmena klubovej príslušnosti športovca obmedzená alebo zakázaná, 
b) podmienky na vykonanie zmeny klubovej príslušnosti športovca počas začatého súťažného obdobia, 
c) podmienky zrušenia registrácie za športový klub a novej registrácie za iný športový klub; lehota na vykonanie zmeny klubovej príslušnosti na základe žiadosti športového klubu a lehota na vykonanie zmeny klubovej príslušnosti na základe žiadosti športovca musia byť určené v rovnakej dĺžke, 
d) najvyšší prípustný počet zmien klubovej príslušnosti športovca počas jedného súťažného obdobia alebo inak vymedzeného časového obdobia. 
 
(4) Ak trvá zmluvný vzťah medzi športovcom a športovým klubom, športovec nemá právo na bezodplatnú zmenu klubovej príslušnosti, ak v zmluve nie je dohodnuté inak. Ak ide o športovca, ktorý nedovŕšil 23 rokov, pri zmene klubovej príslušnosti má športový klub, z ktorého športovec odchádza, právo na odmenu za výchovu športovca v súlade s podmienkami určenými predpismi národného športového zväzu.

(5) Športová organizácia môže zrušiť registráciu športovca za športovú organizáciu bez súhlasu športovca alebo bez súhlasu zákonného zástupcu neplnoletého športovca len z dôvodu určeného predpismi národného športového zväzu. 
 
(6) Pri vykonávaní športu môže byť športovec bez jeho súhlasu monitorovaný športovou organizáciou, ku ktorej má príslušnosť, ak § 73 ods. 3 neustanovuje inak. Z monitorovania môžu byť vyhotovované obrazové, zvukové, audiovizuálne záznamy a záznamy o výkonnosti športovca. Záznamy z monitorovania uchováva športová organizácia, ku ktorej má športovec príslušnosť, najviac 12 rokov odo dňa ich vyhotovenia. 

(7) Monitorovanie športovca podľa odseku 6 je možné iba na účely posudzovania športového výkonu športovca, prípravy športovca alebo majetkového zhodnotenia záznamov športovou organizáciou. Použitie záznamov z monitorovania nesmie byť v rozpore s oprávnenými záujmami športovca a nesmie bezdôvodne zasahovať do jeho práva na ochranu súkromia nad rámec nevyhnutný na dosiahnutie účelu monitorovania a zaznamenávania športového výkonu športovca.

§ 25
Športová reprezentácia

(1) Športová reprezentácia je účasť športového reprezentanta na významnej súťaži vrátane prípravy na túto súťaž podľa plánu prípravy schváleného národným športovým zväzom alebo národnou športovou organizáciou. 

(2) Športovým reprezentantom je občan Slovenskej republiky, ktorý bol nominovaný ako športovec za člena športovej reprezentácie národným športovým zväzom alebo národnou športovou organizáciou. 

(3) Súčasťou športovej reprezentácie sú aj členovia realizačného tímu a iné osoby nominované národným športovým zväzom alebo národnou športovou organizáciou.  

(4) Člen športovej reprezentácie je povinný rešpektovať záväzky športovej organizácie, ktorá ho nominovala za člena športovej reprezentácie, súvisiace s používaním a zhodnotením jeho osobných práv, ak sa nedohodnú inak. Toto obmedzenie trvá najviac do uplynutia jedného roka odo dňa jeho poslednej účasti na významnej súťaži. 

(5) Príprava podľa plánu prípravy schváleného národným športovým zväzom alebo národnou športovou organizáciou a účasť športového reprezentanta na významnej súťaži a účasť člena realizačného tímu na významnej súťaži sa považuje za iný úkon vo všeobecnom záujme,[footnoteRef:11]) na ktorý sa poskytuje pracovné voľno na nevyhnutne potrebný čas.  [11: ) § 136 a 137 Zákonníka práce v znení neskorších predpisov.] 


(6) Zdravotnú spôsobilosť športového reprezentanta na vykonávanie príslušného športu posudzuje raz ročne lekár so špecializáciou v špecializačnom odbore telovýchovné lekárstvo na základe lekárskej prehliadky, ktorú vykonal. 

(7) Športový reprezentant je povinný podrobiť sa lekárskej zdravotnej prehliadke podľa odseku 6. 

(8) Zdravotné výkony, ktoré sú súčasťou lekárskej prehliadky športového reprezentanta, sa neuhrádzajú z prostriedkov verejného zdravotného poistenia; to neplatí, ak ide o zdravotné výkony, ktoré sú súčasťou preventívnej prehliadky podľa osobitného predpisu.[footnoteRef:12]) [12: ) § 2 ods. 2 až 4 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov.] 


(9) Zdravotné výkony, ktoré sú súčasťou lekárskej prehliadky športového reprezentanta ustanoví všeobecne záväzný právny predpis, ktorý vydá ministerstvo školstva po dohode s Ministerstvom zdravotníctva Slovenskej republiky. 


DRUHÁ HLAVA
ŠPORTOVÝ ODBORNÍK
§ 26

(1) Športovým odborníkom je 
a) tréner a inštruktor športu, 
b) fyzická osoba, ktorá vykonáva odbornú činnosť v športe na základe odbornej spôsobilosti získanej podľa osobitného predpisu,[footnoteRef:13]) [13: ) Napríklad § 33 zákona č. 578/2004 Z. z. v znení neskorších predpisov, § 10 až 13a zákona č. 1/2014 Z. z. o organizovaní verejných športových podujatí a o zmene a doplnení niektorých zákonov v znení neskorších predpisov.
 ] 

c) fyzická osoba, ktorá vykonáva odbornú činnosť v športe na základe odbornej spôsobilosti určenej predpismi národného športového zväzu, 
d) fyzická osoba, ktorá vykonáva činnosť v športe, na ktorú sa v súlade s pravidlami súťaže a predpismi národného športového zväzu nevyžaduje odborná spôsobilosť. 

(2) Oprávnenie vykonávať činnosť športového odborníka vzniká dňom zápisu športového odborníka do registra fyzických osôb v športe. 

(3) Športový odborník vykonáva činnosť športového odborníka 
a) ako podnikanie, 
b) na základe dohody o vykonávaní športovej činnosti,
c) na základe pracovnoprávneho vzťahu alebo obdobného pracovného vzťahu, 
d) na základe zmluvy o náhrade za stratu času športového odborníka alebo
e) bezodplatne.
 
(4) Na podnikanie športového odborníka sa vzťahujú § 23 ods. 1 až 4, 6 a 7 rovnako.

(5) Oprávnenie športového odborníka podnikať zaniká 
a) smrťou alebo vyhlásením za mŕtveho, 
b) stratou odbornej spôsobilosti požadovanej na výkon činnosti športového odborníka, 
c) stratou bezúhonnosti požadovanej na výkon činnosti športového odborníka, 
d) oznámením športového odborníka o ukončení podnikania. 
 
(6) Športový odborník je povinný na vyzvanie bezodkladne preukázať doklad o odbornej spôsobilosti na vykonávanie činnosti športového odborníka. 

(7) Pri vykonávaní činnosti športového odborníka môže byť športový odborník bez jeho súhlasu monitorovaný športovou organizáciou, ku ktorej má príslušnosť, a z monitorovania môžu byť vyhotovované obrazové, zvukové alebo audiovizuálne záznamy, ak § 73 ods. 3 neustanovuje inak. Podmienky monitorovania podľa § 24 ods. 6 a 7 sa na športového odborníka vzťahujú rovnako. 

(8) Za odbornú činnosť v športe sa nepovažuje záchrana života a špecializované činnosti v oblasti záchrany života.

§ 27
Bezúhonnosť 

(1) Na výkon činnosti športového odborníka sa vyžaduje bezúhonnosť. Za bezúhonného sa považuje ten, kto nebol právoplatne odsúdený za zločin a ak ide o športového odborníka v športe mládeže ani za trestný čin obchodovania s ľuďmi, trestný čin vydierania, trestný čin znásilnenia, trestný čin sexuálneho násilia, trestný čin sexuálneho zneužívania, trestný čin výroby detskej pornografie, trestný čin rozširovania detskej pornografie alebo trestný čin prechovávania detskej pornografie a účasť na detskom pornografickom predstavení. 

(2) Na výkon činnosti štatutárneho orgánu a kontrolného orgánu športovej organizácie alebo ich člena sa vyžaduje bezúhonnosť. Za bezúhonného sa na tento účel považuje ten, kto nebol právoplatne odsúdený za trestný čin proti majetku alebo hospodársky trestný čin. 

(3) Za bezúhonného sa považuje aj ten, komu bolo odsúdenie za trestný čin podľa odseku 1 alebo odseku 2 zahladené alebo sa na neho hľadí, akoby nebol za takýto čin odsúdený; to neplatí, ak ide o vykonávanie činnosti športového odborníka v športe mládeže.

(4) Bezúhonnosť sa preukazuje pri zápise do registra fyzických osôb v športe písomným čestným vyhlásením; ak ide o vykonávanie činnosti športového odborníka v športe mládeže, výpisom z registra trestov pre prácu s deťmi a mládežou.[footnoteRef:14]) [14: )  § 11 ods. 1 písm. b) zákona č. .../2023 Z. z. o registri trestov a o zmene a doplnení niektorých zákonov.] 


(5) Podmienka bezúhonnosti musí byť splnená po celý čas výkonu činnosti športového odborníka alebo po celý čas výkonu funkcie.

(6) Na účely preukázania bezúhonnosti podľa odseku 4 a na účely kontroly plnenia podmienky podľa odseku 5 poskytne fyzická osoba údaje potrebné na vyžiadanie výpisu z registra trestov.[footnoteRef:15]) Údaje podľa prvej vety ministerstvo školstva bezodkladne zašle v elektronickej podobe prostredníctvom elektronickej komunikácie Generálnej prokuratúre Slovenskej republiky na vydanie výpisu z registra trestov pre prácu s deťmi a mládežou. Ak príslušné orgány členských štátov Európskej únie alebo príslušné orgány tretích štátov taký doklad nevydávajú, výpis z registra trestov pre prácu s deťmi a mládežou sa nahrádza obdobným dokladom vydaným príslušným orgánom nie starším ako tri mesiace.  [15: ) § 12 ods. 4 písm. a) zákona č. .../2023 Z. z. ] 


(7) Stratu bezúhonnosti je fyzická osoba povinná bezodkladne oznámiť športovej organizácii, pre ktorú vykonáva činnosť športového odborníka alebo funkciu. 
 
Vzdelávanie v športe
§ 28
Odborná spôsobilosť na výkon odbornej činnosti tréner

(1) Tréner je odborne spôsobilý športový odborník, ktorý vedie športovca pri vykonávaní športu s cieľom zlepšenia jeho športového výkonu a zvyšovania kondície.

(2) Tréner vedie vykonávanie športu v kategórii tréner 
a) I. kvalifikačného stupňa, 
b) II. kvalifikačného stupňa, 
c) III. kvalifikačného stupňa, 
d) IV. kvalifikačného stupňa alebo 
e) V. kvalifikačného stupňa. 
 
(3) Vzdelávanie na získanie odbornej spôsobilosti na výkon odbornej činnosti tréner poskytuje 
a) vysoká škola prostredníctvom fakulty, ktorá uskutočňuje študijné programy prvého stupňa alebo druhého stupňa v študijnom odbore 
1. vedy o športe alebo 
2. učiteľstvo a pedagogické vedy,  
b) stredná športová škola alebo 
c) národný športový zväz v spolupráci s fakultou vysokej školy, ktorá uskutočňuje študijné programy prvého stupňa alebo druhého stupňa v študijnom odbore vedy o športe. 
 
(4) O získaní odbornej spôsobilosti na výkon činnosti tréner sa vydáva osvedčenie. Ak bola odborná spôsobilosť na výkon odbornej činnosti tréner nadobudnutá získaním príslušného stupňa vzdelania, osvedčenie sa vydáva popri doklade o príslušnom vzdelaní. 

(5) Národný športový zväz môže vo svojich predpisoch určiť, 
a) ktorý kvalifikačný stupeň odbornej spôsobilosti na výkon odbornej činnosti tréner sa vyžaduje pre príslušnú úroveň súťaženia, 
b) podmienky, ktoré musí spĺňať tréner v jednotlivých úrovniach a kategóriách súťaženia v príslušnom súťažnom športe. 

(6) Národný športový zväz uznáva odbornú kvalifikáciu na výkon odbornej činnosti tréner I., II. alebo III. kvalifikačného stupňa pre príslušný súťažný šport nadobudnutú v inom štáte.

(7) Odborná spôsobilosť na výkon odbornej činnosti tréner má časovo neobmedzenú platnosť.
 
§ 29
Odborná spôsobilosť na výkon odbornej činnosti inštruktor športu

(1) Inštruktor športu je odborne spôsobilý športový odborník, ktorý vedie pohybovú aktivitu inej fyzickej osoby, ktorá nie je súťažným športom.

(2) Vzdelávanie na získanie odbornej spôsobilosti na výkon odbornej činnosti inštruktor športu poskytuje 
a) vysoká škola prostredníctvom fakulty, ktorá uskutočňuje študijné programy prvého stupňa alebo druhého stupňa v študijnom odbore vedy o športe alebo študijnom odbore učiteľstvo a pedagogické vedy, 
b) stredná športová škola.	

(3) Odbornú spôsobilosť na výkon odbornej činnosti inštruktor športu možno nadobudnúť aj úspešným vykonaním skúšky odbornej spôsobilosti, ktorú  organizuje ministerstvo školstva v spolupráci so vzdelávacou inštitúciou podľa odseku 2.

(4) O získaní odbornej spôsobilosti na výkon odbornej činnosti inštruktor športu sa vydáva osvedčenie. Ak bola odborná spôsobilosť na výkon odbornej činnosti inštruktor športu  nadobudnutá získaním príslušného stupňa vzdelania, osvedčenie sa vydáva popri doklade o príslušnom vzdelaní. 

(5) Vzdelávacia inštitúcia podľa odseku 2 uznáva odbornú kvalifikáciu na výkon odbornej činnosti inštruktor športu nadobudnutú v inom štáte.

(6) Odborná spôsobilosť na výkon odbornej činnosti inštruktor športu má neobmedzenú časovú platnosť.

(7) Športový odborník s odbornou spôsobilosťou inštruktor športu môže nadobudnúť špecializáciu pre určitú oblasť pohybových aktivít, ktoré nie sú súťažným športom. Poskytovateľom odbornej prípravy na nadobudnutie špecializácie môže byť fyzická osoba – podnikateľ alebo právnická osoba, ktorá má v predmete činnosti vzdelávanie zamerané na príslušnú oblasť pohybových aktivít. O nadobudnutí špecializácie sa vydáva osvedčenie, ktoré obsahuje označenie príslušnej oblasti pohybových aktivít.

(8) Úlohy členského štátu pri oznamovaní zmien kvalifikácií a nových porovnateľných kvalifikácií na účely nadobudnutia odbornej spôsobilosti na výkon odbornej činnosti inštruktor športu so špecializáciou pre lyžovanie postupom podľa osobitného predpisu[footnoteRef:16]) plní ministerstvo školstva. [16: ) Delegované nariadenie Komisie (EÚ) 2019/907 zo 14. marca 2019, ktorým sa stanovuje spoločná skúška odbornej prípravy pre inštruktorov lyžovania podľa článku 49b smernice Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v. EÚ L 145, 4.6.2019).
] 

 
§ 30
Odborná spôsobilosť na výkon činnosti iného športového odborníka 

Ak sa na výkon odbornej činnosti v športe vyžaduje odborná spôsobilosť, podmienky získania odbornej spôsobilosti, rozsah a obsah odbornej prípravy a spôsob vykonania skúšky, ktorou sa preukazuje odborná spôsobilosť na výkon odbornej činnosti príslušného športového odborníka upravujú predpisy 
a) medzinárodnej športovej organizácie, odbornú prípravu a vykonanie skúšky spôsobilosti zabezpečuje podľa podmienok príslušného súťažného športu národný športový zväz, 
b) národného športového zväzu, odbornú prípravu a vykonanie skúšky spôsobilosti zabezpečuje podľa podmienok príslušného súťažného športu národný športový zväz; národný športový zväz môže predpismi určiť, že odbornú prípravu a vykonanie skúšky odbornej spôsobilosti športového odborníka zabezpečí športová organizácia, ktorá je jeho členom. 

§ 31

Ministerstvo školstva ustanoví všeobecne záväzným právnym predpisom 
a) vzdelávacie zariadenie pre príslušný kvalifikačný stupeň v kategórii tréner,
b) podrobnosti o odbornej príprave a požadovanom vzdelaní a jeho rozsahu, ktoré sa vyžadujú na nadobudnutie odbornej spôsobilosti na výkon odbornej činnosti tréner podľa jednotlivých kvalifikačných stupňov, 
c) podrobnosti o odbornej príprave a požadovanom vzdelaní a jeho rozsahu, ktoré sa vyžadujú na nadobudnutie odbornej spôsobilosti na výkon odbornej činnosti inštruktor športu,
d) podrobnosti o priebehu skúšky na nadobudnutie odbornej spôsobilosti na výkon odbornej činnosti tréner a inštruktor športu,
e) náležitosti osvedčenia o odbornej spôsobilosti tréner a osvedčenia o odbornej spôsobilosti inštruktor športu.
TRETIA  HLAVA 
ZMLUVNÉ VZŤAHY V ŠPORTE

§ 32
Všeobecné ustanovenia

(1) Pred uzatvorením zmluvy medzi športovcom a športovou organizáciou je športová organizácia povinná oboznámiť športovca s právami a povinnosťami, ktoré pre neho vyplynú zo zmluvného vzťahu. 

(2) Spôsobilosť športovca mať v zmluvných vzťahoch podľa tohto zákona práva a povinnosti a spôsobilosť vlastnými právnymi úkonmi nadobúdať tieto práva a brať na seba tieto povinnosti, ak v odseku 3 nie je ustanovené inak, vzniká dňom, keď športovec dovŕši 15 rokov veku. 

(3) Na uzatvorenie písomnej zmluvy so športovcom od 15 do 18 rokov veku sa vyžaduje vyjadrenie zákonného zástupcu športovca formou podpisu na zmluve. 

(4) Zmluva medzi športovcom a športovou organizáciou, ktorej predmetom je vykonávanie športu športovcom pre športovú organizáciu, a zmluva medzi športovým odborníkom a športovou organizáciou, ktorej predmetom je vykonávanie činnosti športového odborníka pre športovú organizáciu, nesmú obsahovať obmedzenie športovej činnosti po skončení ich zmluvného vzťahu. 

(5) Obdobie medzi dňom podpisu zmluvy a dňom jej účinnosti nesmie byť dlhšie ako jeden rok, inak je neplatná. 
 
§ 33
Predzmluvné vzťahy 

(1) Športová organizácia je oprávnená pred podpisom zmluvy o profesionálnom vykonávaní športu vyžadovať od športovca absolvovanie lekárskej prehliadky, ktorej náklady znáša športová organizácia, na účely overenia jeho zdravotnej spôsobilosti na vykonávanie športu.

(2) Športová organizácia nesmie od športovca vyžadovať informácie o 
a) rodinných pomeroch, 
b) politickej príslušnosti, odborovej príslušnosti a náboženskej príslušnosti. 
 
(3) Športová organizácia je oprávnená od športovca vyžadovať informácie o 
a) zdravotnej spôsobilosti na vykonávanie športu, 
b) bezúhonnosti a disciplinárnych sankciách uložených športovcovi športovou organizáciou, športovou organizáciou iného štátu alebo medzinárodnou športovou organizáciou, 
c) zmluvnom vzťahu s inou športovou organizáciou a jeho trvaní a o zmluvnom vzťahu o používaní a zhodnotení osobných práv. 
 
(4) Športovec je povinný informovať športovú organizáciu o skutočnostiach, ktoré mu bránia vo vykonávaní športu, alebo ktoré by mohli športovej organizácii spôsobiť ujmu, a o zmluvných vzťahoch s inými športovými organizáciami a ich trvaní. 
 
(5) Zmluvu o profesionálnom vykonávaní športu do dovŕšenia 15 rokov veku uzatvára so športovou organizáciou za športovca  jeho zákonný zástupca, inak je neplatná.

§ 34
Zmluva o profesionálnom vykonávaní športu

(1) Zmluva o profesionálnom vykonávaní športu je osobitný vzťah medzi športovou organizáciou a športovcom, na základe ktorého sa športovec zaväzuje podávať športový výkon pre športovú organizáciu a športová organizácia sa zaväzuje poskytovať športovcovi odplatu. Právny vzťah založený zmluvou o profesionálnom vykonávaní športu sa nepovažuje za pracovný pomer, obdobný pracovný vzťah, iný pracovnoprávny vzťah ani obchodnoprávny vzťah.

(2) Zmluva o profesionálnom vykonávaní športu musí byť uzatvorená písomne a musí obsahovať podstatné náležitosti podľa odseku 4, inak je neplatná. 

(3) Zmluvu o profesionálnom vykonávaní športu možno uzavrieť iba na určitú dobu, najdlhšie na päť rokov odo dňa jej účinnosti, ak predpisy národného športového zväzu neurčujú kratšiu dobu. 

(4) Zmluva o profesionálnom vykonávaní športu obsahuje
a) meno, priezvisko, dátum narodenia, štátnu príslušnosť a adresu trvalého pobytu alebo obdobného pobytu športovca; ak ide o neplnoletého športovca, zmluva o profesionálnom vykonávaní športu obsahuje aj meno, priezvisko, dátum narodenia, štátnu príslušnosť a adresu trvalého pobytu alebo obdobného pobytu zákonného zástupcu športovca, 
b) názov športovej organizácie, identifikačné číslo organizácie, právnu formu a sídlo, 
c) obdobie trvania zmluvy, 
d) druh športu, ktorý má športovec vykonávať,
e) výšku odmeny športovca a podmienky jej uhrádzania, pričom odmena je splatná pozadu za mesačné obdobie, najneskôr do konca nasledujúceho kalendárneho mesiaca, ak zmluva so záujmovou organizáciou v športe, predpisy medzinárodnej športovej organizácie alebo zmluva o profesionálnom vykonávaní športu neurčujú inak,
f) deň začatia vykonávania športu, ktorý nesmie byť skorší ako deň nadobudnutia účinnosti zmluvy, 
g) používanie a zhodnocovanie osobných práv športovca,
h) výmeru času na regeneráciu a spôsob jeho čerpania,
i) iné vzájomne dohodnuté práva a povinnosti zmluvných strán, ktoré neodporujú tomuto zákonu,
j) deň nadobudnutia účinnosti zmluvy, 
k) meno, priezvisko a podpis osoby oprávnenej podpísať zmluvu, miesto a dátum podpisu zmluvy. 
 
(5) Ak vzniknú pochybnosti o obsahu zmluvy o profesionálnom vykonávaní športu, rozhodujúci je obsah zmluvy, ktorá je evidovaná v evidencii zmlúv a dohôd vedenej národným športovým zväzom.
§ 35
Skončenie profesionálneho vykonávania športu 

(1) Zmluvný vzťah založený zmluvou o profesionálnom vykonávaní športu zaniká 
a) uplynutím obdobia, na ktoré bola uzatvorená,  
b) smrťou športovca alebo jeho vyhlásením za mŕtveho alebo 
c) zánikom športovej organizácie bez právneho nástupcu. 
 
(2) Zmluvný vzťah založený zmluvou o profesionálnom vykonávaní športu možno skončiť 
a) dohodou, 
b) výpoveďou alebo 
c) okamžitým skončením. 
 
(3) Zmluvný vzťah založený zmluvou o profesionálnom vykonávaní športu uzatvorenou so športovcom, ktorý je cudzincom alebo osobou bez štátnej príslušnosti, sa skončí dňom, ktorým sa skončí jeho pobyt na území Slovenskej republiky podľa osobitného predpisu.[footnoteRef:17])  [17: ) Napríklad § 65 Trestného zákona v znení neskorších predpisov, § 35, 36, 49, 50, 77 až 87 zákona č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov. 
 ] 

 
§ 36
Dohoda o skončení profesionálneho vykonávania športu 

(1) Ak sa športová organizácia a športovec dohodnú na skončení zmluvného vzťahu založeného zmluvou o profesionálnom vykonávaní športu, skončí sa dňom uvedeným v dohode ako deň skončenia zmluvného vzťahu, ktorý nesmie byť skorší, ako je deň nadobudnutia účinnosti dohody o skončení zmluvného vzťahu. 
 
(2) Dohoda o skončení zmluvného vzťahu založeného zmluvou o profesionálnom vykonávaní športu sa uzatvára písomne, inak je neplatná. V dohode sa uvedú aj dôvody skončenia zmluvného vzťahu, ak o to športovec požiada. 
 
§ 37
Výpoveď
 
(1) Výpoveď musí byť písomná a doručená druhej zmluvnej strane. 

(2) Dôvod výpovede sa musí vo výpovedi skutkovo vymedziť tak, aby ho nebolo možné zameniť s iným dôvodom. Dôvod výpovede nemožno dodatočne meniť. 

(3) Výpoveď, ktorá bola doručená druhej zmluvnej strane, možno odvolať len s jej súhlasom. Odvolanie výpovede a súhlas s jej odvolaním musí mať písomnú formu. 

(4) Športová organizácia je oprávnená vypovedať zmluvu o profesionálnom vykonávaní športu, ak  
a) športovec dlhodobo nespĺňa zdravotnú spôsobilosť na vykonávanie športu podľa zmluvy o profesionálnom vykonávaní športu; strata zdravotnej spôsobilosti sa preukazuje lekárskym posudkom, podľa ktorého športovec nesmie dlhodobo vykonávať šport podľa zmluvy o profesionálnom vykonávaní športu, 
b) športovec porušil základnú povinnosť podľa § 39 ods. 1 písm. a) a súčasne bol v posledných šiestich mesiacoch v súvislosti s porušením základnej povinnosti športovca písomne upozornený na možnosť výpovede, 
c) športová organizácia alebo jej časť sa zrušuje,  
d) u športovca sú dôvody, pre ktoré by s ním športová organizácia mohla okamžite skončiť zmluvu o profesionálnom vykonávaní športu. 
 
(5) Ak zmluva so záujmovou organizáciou v športe alebo predpisy národného športového zväzu neurčujú inak, športovec je oprávnený vypovedať zmluvu o profesionálnom vykonávaní športu, ak športová organizácia porušila základnú povinnosť
a) zabezpečiť sústavnú prípravu športovca na súťaž a účasť športovca na súťaži pod vedením športového odborníka s požadovanou odbornou spôsobilosťou,
b) vytvárať dohodnuté podmienky na vykonávanie športu alebo
c) umožniť športovému reprezentantovi športovú reprezentáciu.

§ 38
Výpovedná lehota 

(1) Ak je daná výpoveď, zmluvný vzťah založený zmluvou o profesionálnom vykonávaní športu sa skončí uplynutím výpovednej lehoty. 

(2) Výpovedná lehota je jeden mesiac, ak predpisy národného športového zväzu, zmluva o profesionálnom vykonávaní športu alebo zmluva so záujmovou organizáciou v športe neurčujú dlhšiu výpovednú lehotu. 

(3) Výpovedná lehota začína plynúť od prvého dňa kalendárneho mesiaca nasledujúceho po doručení výpovede a skončí sa uplynutím posledného dňa príslušného kalendárneho mesiaca. 
 
§ 39
Okamžité skončenie profesionálneho vykonávania športu 

(1) Ak zmluva so záujmovou organizáciou v športe alebo predpisy národného športového zväzu neurčujú inak, športová organizácia je oprávnená okamžite skončiť zmluvný vzťah založený zmluvou o profesionálnom vykonávaní športu, ak športovec
a) porušil základnú povinnosť
1. zúčastňovať sa na súťažiach a podujatiach určených športovou organizáciou, ak je na podanie športového výkonu zdravotne spôsobilý,
2. pripravovať sa sústavne na súťaž podľa pokynov športovej organizácie alebo
3. nezúčastňovať sa osobne ani prostredníctvom tretej osoby na stávkovej hre v športe, ktorý vykonáva, 
b)  porušil závažne športové pravidlá, predpisy národného športového zväzu alebo rozhodnutia národného športového zväzu, 
c) porušil zákaz dopingu, 
d) manipuloval priebeh alebo výsledok súťaže alebo neoznámil manipuláciu priebehu alebo výsledku súťaže športovej organizácii poverenej riadením súťaže alebo orgánom činným v trestnom konaní alebo 
e) bol právoplatne odsúdený pre úmyselný trestný čin. 

(2) Športovec je oprávnený okamžite skončiť zmluvný vzťah založený zmluvou o profesionálnom vykonávaní športu, ak 
a) športová organizácia nevyplatila športovcovi dohodnutú odmenu alebo jej časť do 30 dní po uplynutí jej splatnosti, alebo do uplynutia lehoty určenej predpismi národného športového zväzu,
b) športová organizácia porušila závažne vo vzťahu k športovcovi športové pravidlá, predpisy národného športového zväzu alebo rozhodnutia národného športového zväzu alebo právne predpisy 
c) športovec dlhodobo stratil zdravotnú spôsobilosť na vykonávanie športu podľa zmluvy o profesionálnom vykonávaní športu alebo ak ďalšie vykonávanie športu vážne ohrozuje život alebo zdravie športovca; strata zdravotnej spôsobilosti sa preukazuje lekárskym posudkom, podľa ktorého športovec nesmie dlhodobo vykonávať šport podľa zmluvy o profesionálnom vykonávaní športu, alebo 
d) na okamžité skončenie existuje dôvod podľa ustálených rozhodnutí orgánov na riešenie sporov národného športového zväzu alebo medzinárodnej športovej organizácie.

(3) Okamžité skončenie zmluvného vzťahu založeného zmluvou o profesionálnom vykonávaní športu musí byť písomné a doručené druhej zmluvnej strane. 

(4) Okamžité skončenie zmluvného vzťahu založeného zmluvou o profesionálnom vykonávaní športu musí obsahovať dôvod okamžitého skončenia. Dôvod okamžitého skončenia sa musí skutkovo vymedziť tak, aby ho nebolo možné zameniť s iným dôvodom. Dôvod okamžitého skončenia nemožno dodatočne meniť. 

(5) Športovec alebo športová organizácia môže okamžite skončiť zmluvný vzťah založený zmluvou o profesionálnom vykonávaní športu v lehote jedného mesiaca odo dňa, keď sa o dôvode na okamžité skončenie športovec alebo športová organizácia dozvedeli, najneskôr však do jedného roka odo dňa, keď tento dôvod vznikol. 
 
§ 40
Dočasné hosťovanie športovca 

Športovec, ktorý má so športovou organizáciou uzatvorenú zmluvu o profesionálnom vykonávaní športu, môže byť na základe písomnej dohody o hosťovaní medzi športovcom, športovou organizáciou, s ktorou má športovec uzatvorenú zmluvu o profesionálnom vykonávaní športu, a inou športovou organizáciou dočasne pridelený na vykonávanie športu v prospech tejto športovej organizácie, a to aj cezhranične. Pri uzatvorení dohody o dočasnom hosťovaní sa športovec a športová organizácia dohodnú na zmene ustanovení zmluvy o profesionálnom vykonávaní športu, ktoré sú dotknuté dohodou o hosťovaní. 
 
§ 41
Regenerácia a prekážky vo vykonávaní športu 

(1) Športovec má nárok na  čas na regeneráciu. 

(2) Športovec má nárok na čas na regeneráciu za kalendárny rok najmenej v rozsahu 28 kalendárnych dní. 

(3) Za každý mesiac trvania zmluvného vzťahu má športovec nárok na 1/12 času na regeneráciu za kalendárny rok. 

(4) Čerpanie času na regeneráciu určuje športová organizácia tak, aby si športovec mohol čas na regeneráciu vyčerpať spravidla vcelku a mimo súťažného obdobia určeného predpismi národného športového zväzu. Pri určovaní času na regeneráciu sa prihliada na úlohy športovej organizácie a oprávnené záujmy športovca. 

(5) Športová organizácia môže určiť športovcovi čerpanie času na regeneráciu, aj keď ešte nesplnil podmienky na vznik nároku na čas na regeneráciu, ak možno predpokladať, že športovec tieto podmienky splní do konca kalendárneho roka, v ktorom čas na regeneráciu čerpá, alebo do skončenia zmluvného vzťahu založeného zmluvou o profesionálnom vykonávaní športu. 

(6) Ak športovec nemôže vyčerpať čas na regeneráciu v kalendárnom roku z dôvodu, že športová organizácia neurčí jej čerpanie, alebo pre prekážky vo vykonávaní športu na strane športovca, športová organizácia je povinná poskytnúť športovcovi čas na regeneráciu tak, aby sa skončila najneskôr do konca nasledujúceho kalendárneho roka. 

(7) Športová organizácia nesmie určiť čerpanie času na regeneráciu na obdobie, keď je športovec uznaný za dočasne práceneschopného pre chorobu alebo úraz, ani na obdobie, počas ktorého je športovec na materskej dovolenke alebo na rodičovskej dovolenke. Pri ostatných prekážkach vo vykonávaní športu na strane športovca môže športová organizácia určiť športovcovi čerpanie času na regeneráciu len na jeho žiadosť. 

(8) Ak športovec nemôže vyčerpať čas na regeneráciu pre čerpanie materskej dovolenky alebo rodičovskej dovolenky ani do konca nasledujúceho kalendárneho roka, nevyčerpaný čas na regeneráciu mu športová organizácia poskytne po skončení materskej dovolenky alebo rodičovskej dovolenky. 

(9) Ak športovec nemôže vyčerpať čas na regeneráciu z dôvodu, že bol uznaný za dočasne pracovne neschopného pre chorobu alebo úraz, ani do konca nasledujúceho kalendárneho roka, nevyčerpaný čas na regeneráciu mu športová organizácia poskytne po skončení dočasnej pracovnej neschopnosti športovca. 

(10) Ak bol športovec v priebehu času na regeneráciu uznaný za dočasne práceneschopného pre chorobu alebo úraz, alebo ak ošetruje chorého člena rodiny, čas na regeneráciu sa mu prerušuje. To neplatí, ak športová organizácia určí čerpanie času na regeneráciu na čas ošetrovania chorého člena rodiny na žiadosť športovca. Čas na regeneráciu sa prerušuje aj nástupom na materskú dovolenku alebo rodičovskú dovolenku. 

(11) Na krátenie času na regeneráciu sa primerane použijú § 109 a 144a Zákonníka práce, ak sa športovec a športová organizácia nedohodnú inak. 

(12) Za čas na regeneráciu patrí športovcovi odmena. 

(13) Čas na regeneráciu sa má poskytovať najmenej v rozsahu týždňa ako sedem po sebe nasledujúcich kalendárnych dní. 

(14) Na prekážky na strane športovca vo vykonávaní športu sa primerane vzťahujú § 141 ods. 1, § 141a a § 144 ods. 1 a 2 Zákonníka práce. Na prekážky na strane športovej organizácie vo vykonávaní športu sa primerane vzťahujú § 142 ods. 1 až 4 a 6 a § 144 ods. 3 Zákonníka práce.

(15) Ak ide o dôvody nevykonávania športu podľa odseku 14 zasahujúce do času, na ktorý športová organizácia určila vykonávanie športu, športová organizácia je povinná ospravedlniť túto neprítomnosť. Poskytnutie odmeny pri prekážkach na strane športovca upraví zmluva o profesionálnom vykonávaní športu.

(16) Tehotná športovkyňa má právo odmietnuť vykonávanie športu, ak podľa lekárskeho posudku vykonávanie športu ohrozuje život alebo zdravie tehotnej športovkyne alebo počatého dieťaťa. Za obdobie, kedy tehotná športovkyňa nevykonáva šport z dôvodu tehotenstva, nemá nárok na odmenu, ak sa zmluvné strany nedohodnú inak.

(17) Na materskú dovolenku, otcovskú dovolenku a rodičovskú dovolenku sa primerane vzťahuje § 166 Zákonníka práce.

§ 42

(1) Športovci, ktorí vykonávajú šport na základe zmluvy o profesionálnom vykonávaní športu, majú právo sa združovať na ochranu svojich hospodárskych a sociálnych záujmov. 

(2) Športovci majú právo na záujmové vyjednávanie so športovou organizáciou alebo s organizáciou športových organizácií prostredníctvom záujmovej organizácie v športe. 

(3) Zástupcovia športovcov nesmú byť za plnenie úloh vyplývajúcich z výkonu svojej funkcie športovou organizáciou znevýhodňovaní ani inak postihovaní. 

(4) Zmluvné strany sa môžu v zmluve so záujmovou organizáciou v športe dohodnúť na podmienkach, ktoré sú pre športovcov výhodnejšie, ako ich upravuje tento zákon, predpisy športovej organizácie, predpisy národného športového zväzu, ak to tento zákon výslovne nezakazuje alebo ak z jeho ustanovení nevyplýva, že sa od nich nemožno odchýliť. 

(5) Na kolektívne vzťahy pri vykonávaní športu sa nevzťahuje osobitný predpis.[footnoteRef:18]) [18: ) Zákon č. 2/1991 Zb. o kolektívnom vyjednávaní v znení neskorších predpisov.  ] 

 
§ 43
Dohoda o vykonávaní športovej činnosti

(1) Dohodou o vykonávaní športovej činnosti sa amatérsky športovec a športový odborník zaväzuje vykonávať pre športovú organizáciu za odmenu v rozsahu najviac 30 hodín týždenne. 

(2) Dohodu o vykonávaní športovej činnosti sú zmluvné strany povinné uzatvoriť písomne, inak je neplatná. V dohode o vykonávaní športovej činnosti musí byť dohodnutý druh športovej činnosti, odmena a doba, na ktorú sa uzatvára. Jedno vyhotovenie dohody o vykonávaní športovej činnosti sa vydáva športovcovi alebo športovému odborníkovi.

(3) Dohoda o vykonávaní športovej činnosti sa uzatvára na určitú dobu, najviac na 12 mesiacov. Dohodu o vykonávaní športovej činnosti možno uzatvoriť aj opakovane. 

(4) V dohode o vykonávaní športovej činnosti možno dohodnúť spôsob jej skončenia vrátane okamžitého skončenia. Ak spôsob skončenia nevyplýva priamo z uzatvorenej dohody o vykonávaní športovej činnosti, možno ju skončiť dohodou účastníkov k dohodnutému dňu a jednostranne len písomnou výpoveďou, a to aj bez uvedenia dôvodu s výpovednou lehotou, ktorá je 15 dní a začína plynúť dňom doručenia písomnej výpovede. 

(5) Odmena za vykonávanie športovej činnosti je splatná a musí byť vyplatená najneskôr do konca kalendárneho mesiaca nasledujúceho po mesiaci, v ktorom športovec alebo športový odborník športovú činnosť vykonal. 

(6) Čas výkonu športovej činnosti športovca alebo športového odborníka v priebehu 24 hodín nesmie presiahnuť 12 hodín a u mladistvého v priebehu 24 hodín nesmie presiahnuť 8 hodín. Na tento účel športová organizácia vedie evidenciu času výkonu športovej činnosti.

(7) Na právne vzťahy pri vykonávaní športovej činnosti podľa dohody o vykonávaní športovej činnosti sa primerane vzťahujú ustanovenia § 119 ods. 1, šiestej časti a § 223 ods. 3 až 5, § 224, § 225 Zákonníka práce. Zmluvný vzťah založený dohodou o vykonávaní športovej činnosti športového odborníka sa považuje za iný pracovnoprávny vzťah. 

(8) Ak vzniknú pochybnosti o obsahu dohody o vykonávaní športovej činnosti, rozhodujúci je obsah dohody o vykonávaní športovej činnosti, ktorá je evidovaná v evidencii zmlúv a dohôd vedenej národným športovým zväzom.

§ 44
Zmluva o náhrade za stratu času športového odborníka

(1) Zmluvou o náhrade za stratu času športového odborníka sa športový odborník zaväzuje vykonať športovú činnosť pre osobu v súťažnom športe za odplatu, ktorou je náhrada za stratu času.

(2) Zmluva o náhrade za stratu času športového odborníka musí byť písomná, inak je neplatná.

(3) Náhrada za stratu času sa považuje za príjem podľa osobitného predpisu.[footnoteRef:19]) [19: ) § 8 ods. 1 písm. r) zákona č. 595/2003 Z. z. v znení neskorších predpisov.] 


§ 45

Na účely dosahovania príjmu z príležitostného vykonávania športovej činnosti[footnoteRef:20]) amatérskeho športovca alebo športového odborníka a náhrady za stratu času športového odborníka sa za odplatu nepovažuje [20: ) § 8 ods. 1 písm. a) zákona č. 595/2003 Z. z. o dani z príjmov v znení zákona č. 344/2017 Z. z.] 

a) náhrada preukázateľne účelne vynaložených nákladov spojených s prípravou na súťaž a účasťou športovca na súťaži alebo športového odborníka a s tým súvisiace vecné plnenia, 
b) nepeňažná odmena za športový výkon alebo za športovú činnosť.

§ 46
Zmluva o sponzorstve v športe

(1) Zmluvou o sponzorstve v športe sa sponzor zaväzuje poskytnúť priame alebo nepriame peňažné plnenie alebo nepeňažné plnenie (ďalej len „sponzorské“) športovcovi, športovému odborníkovi podľa § 26 ods. 1 písm. a) alebo športovej organizácii, ktorí sú členmi národného športového zväzu, národnej športovej organizácie alebo medzinárodnej športovej organizácie (ďalej len „sponzorovaný“), a sponzorovaný sa zaväzuje využiť sponzorské na dohodnutý účel súvisiaci so športovou činnosťou vykonávanou sponzorovaným. Ak je sponzorovaným športovec alebo športový odborník podľa § 26 ods. 1 písm. a), ktorí sú členmi národného športového zväzu, národnej športovej organizácie alebo medzinárodnej športovej organizácie, účelom sponzorského nesmie byť ich mzda alebo odmena za vykonávanie športu alebo inej športovej činnosti, ani úhrada nákladov na ich osobnú potrebu nesúvisiacich s vykonávaním ich športovej činnosti. 

(2) Sponzorovaný môže uvádzať názov alebo obchodné meno, sídlo, logo sponzora alebo logo jeho výrobku v spojení s účelom, na ktorý bolo sponzorské poskytnuté. Náklady na uvádzanie sponzora nesmú presiahnuť 10 % hodnoty sponzorského. 

(3) Zmluva o sponzorstve v športe sa uzatvára v písomnej forme a musí obsahovať tieto podstatné náležitosti
a) identifikačné údaje zmluvných strán, 
b) obdobie trvania zmluvy, najviac do konca štvrtého roku nasledujúceho po roku, v ktorom bola sponzorovanému poskytnutá prvá časť sponzorského, 
c) spôsob zániku zmluvy, 
d) účel a rozsah sponzorského vrátane časového rozvrhu a spôsobu jeho poskytnutia a použitia,  
e) podmienky, ktoré musí sponzorovaný splniť na poskytnutie sponzorského vrátane lehoty na oznámenie ich splnenia. 
 
(4) Súčasťou zmluvy o sponzorstve v športe je čestné vyhlásenie štatutárneho orgánu sponzora o tom, že 
a) sponzor má vysporiadané finančné vzťahy so štátnym rozpočtom, 
b) voči sponzorovi nie je vedené konkurzné konanie, sponzor nie je v konkurze, v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku. 
 
(5) Sponzor je oprávnený od zmluvy o sponzorstve v športe odstúpiť, ak sponzorovaný používa sponzorské v rozpore s dohodnutým účelom. 

(6) Ak sponzorské nebolo použité do konca obdobia, na ktoré bola zmluva o sponzorstve v športe uzatvorená, alebo ak nebolo použité v súlade s dohodnutým účelom, je sponzorovaný povinný vrátiť sponzorovi nevyčerpanú sumu sponzorského alebo sumu, ktorá bola použitá v rozpore s dohodnutým účelom.

ŠTVRTÁ ČASŤ 

FINANCOVANIE ŠPORTU A PÔSOBNOSŤ ORGÁNOV VEREJNEJ SPRÁVY V OBLASTI ŠPORTU 

PRVÁ HLAVA
FINANCOVANIE ŠPORTU

§ 47
Zdroje financovania športu zo štátneho rozpočtu

(1) Zdroje financovania športu zo štátneho rozpočtu sú
a) prostriedky schváleného štátneho rozpočtu v rozpočtovej kapitole ministerstva školstva určené na šport, 
b) prostriedky štátneho rozpočtu vo výške 100 % odvodu z prevádzkovania lotériových hier[footnoteRef:21]) do štátneho rozpočtu v rozpočtovom roku, ktorý predchádza bežnému rozpočtovému roku, [21: ) § 4 ods. 2 písm. d) zákona č. 30/2019 Z. z. o hazardných hrách a o zmene a doplnení niektorých zákonov.] 

c) prostriedky z iných rozpočtových kapitol.

(2) Prostriedky schválené v rozpočtovej kapitole ministerstva školstva určené na šport okrem prostriedkov pre Fond na podporu športu a prostriedkov na príspevok za zásluhy v oblasti športu[footnoteRef:22]) sa použijú   [22: ) Zákon č. 228/2019 Z. z. o príspevku za zásluhy v oblasti športu a o zmene a doplnení niektorých zákonov.] 

a) v objeme 82 % na poskytovanie príspevku národným športovým zväzom,
b) v objeme 5 % na poskytovanie príspevku top športovcom okrem finančných prostriedkov na zabezpečenie zdravotne znevýhodnených top športovcov, 
c) v objeme 2,7 % v roku, v ktorom sa konajú olympijské hry, a 2,2 % v roku, v ktorom sa nekonajú olympijské hry, na poskytovanie príspevku národnému olympijskému výboru,
d) v objeme 1 % v roku, v ktorom sa konajú paralympijské hry, a 0,5 % v roku, v ktorom sa nekonajú paralympijské hry, na poskytovanie príspevku národnému paralympijskému výboru,
e) [bookmark: _Hlk126054330][bookmark: _Hlk127265248]v objeme 5 % na poskytovanie príspevku na súťažný šport zdravotne znevýhodnených vrátane finančných prostriedkov na zabezpečenie zdravotne znevýhodnených top športovcov a na rozvoj športu zdravotne znevýhodnených,
f) v objeme 2 % na podporu a rozvoj školského športu,
g) v objeme 0,3 % na značenie turistických trás,
h) v objeme 3 % v roku, v ktorom sa nekonajú olympijské a paralympijské hry, a 2 % v roku, v ktorom sa konajú olympijské a paralympijské hry, na úlohy ministerstva školstva v oblasti športu.

(3) Prostriedky podľa odseku 1 písm. c) sa poskytujú výhradne prostredníctvom ministerstva školstva; to neplatí, ak ide o poskytovanie prostriedkov rezortnému športovému stredisku.

(4) Nepoužité prostriedky podľa odseku 2 písm. a) až g) sa použijú na úlohy podľa odseku 2 písm. h). 

(5) Prostriedky schválené v rozpočtovej kapitole ministerstva školstva na príslušný kalendárny rok určené na šport, okrem prostriedkov pre Fond na podporu športu a prostriedkov podľa odseku 1 písm. b), nesmú byť nižšie ako v predchádzajúcom kalendárnom roku.

(6) [bookmark: _Hlk127257624]Kritéria na rozdelenie príspevku podľa odseku 2 písm. e) a výšku percentuálneho podielu na jednotlivé účely ustanoví vláda Slovenskej republiky (ďalej len „vláda“) nariadením. 
 
(7) Príspevok podľa odseku 2 písm. e) sa rozdeľuje medzi zdravotne znevýhodnených športovcov a zdravotne znevýhodnených top športovcov prostredníctvom národného športového zväzu alebo národnej športovej organizácie.

§ 48

(1) Prostriedky zo štátneho rozpočtu určené na šport sa poskytujú vo forme
a) príspevku národnému športovému zväzu,
b) príspevku národnej športovej organizácii,
c) príspevku top športovcovi,
d) dotácie,
e) príspevku na plnenie úloh verejného záujmu v športe.

(2) Žiadateľovi možno poskytnúť prostriedky zo štátneho rozpočtu, ak 
a) spĺňa podmienky podľa osobitného predpisu,[footnoteRef:23]) [23: ) § 8a zákona č. 523/2004 Z. z. o rozpočtových pravidlách verejnej správy v znení neskorších predpisov.] 

b) nebola mu právoplatným rozhodnutím opakovane uložená sankcia za spáchanie správneho deliktu podľa § 78 alebo priestupku podľa § 79, 
c) uhradil pokutu, ktorá mu bola uložená právoplatným rozhodnutím za spáchanie správneho deliktu podľa § 78 alebo priestupku podľa § 79,
d) zabezpečuje výkon športovej činnosti, na ktorú sa vyžaduje odborná spôsobilosť, odborne spôsobilými športovými odborníkmi, 
e) zabezpečuje športovú činnosť športovým odborníkom, ktorý spĺňa podmienku bezúhonnosti,
f) má orgány obsadené členmi, ktorí spĺňajú podmienku bezúhonnosti, ak sa bezúhonnosť vyžaduje,
g) umožňuje športovcovi alebo športovému odborníkovi s jeho príslušnosťou športovú reprezentáciu, 
h) vytvára podmienky na nezávislý výkon kontroly,
i) údaje o ňom zapísané v informačnom systéme športu sú úplné, presné a pravdivé.

(3) Osobe, ktorá prestala spĺňať niektorú z podmienok podľa odseku 2, nemožno poskytnúť prostriedky zo štátneho rozpočtu až do času, kým ministerstvu školstva nepreukáže jej splnenie.

(4) Ak je dôvodné podozrenie z nedostatku, ministerstvo školstva môže prijímateľovi dočasne pozastaviť poskytovanie prostriedkov zo štátneho rozpočtu na obdobie nevyhnutne potrebné na preskúmanie možného nedostatku, najviac však na obdobie 60 dní.

(5) Ministerstvo školstva dočasné pozastavenie poskytovania prostriedkov zo štátneho rozpočtu bezodkladne zruší, ak pominie dôvod, pre ktorý bolo ich poskytovanie dočasne pozastavené.

§ 49
Príspevok národnému športovému zväzu

(1) Príspevok národnému športovému zväzu je finančný príspevok, na ktorého poskytnutie má nárok národný športový zväz, ktorý splnil podmienky podľa odseku 5 a požiadal o jeho poskytnutie. 

(2) Príspevok národnému športovému zväzu sa skladá zo základnej časti a podielu súťažného športu, ktorý je priamo úmerný pridanej hodnote súťažného športu pre Slovenskú republiku. Príspevok národnému športovému zväzu sa vypočítava podľa vzorca ustanoveného v prílohe č. 1.

(3) Vláda pre príspevok národnému športovému zväzu nariadením ustanoví metodiku zisťovania hodnôt a parametre do vzorca ustanoveného v prílohe č. 1. 

(4) Ak ide o súťažný šport, v ktorom sa súťaží vo viacerých športových odvetviach alebo vo viacerých kategóriách, pri výpočte podielu súťažného športu sa zohľadňujú váhy športových odvetví a váhy pre kategóriu mužov, kategóriu žien a zmiešanú kategóriu. Tieto váhy uvedie národný športový zväz v žiadosti o poskytnutie príspevku národnému športovému zväzu. Národný športový zväz uvádza hodnoty váh tak, aby súčet váh športových odvetví v rámci jedného súťažného športu bol 100 % a súčet váh kategórie mužov, kategórie žien a zmiešanej kategórie bol 100 %. Váhy na príslušný rok určí ministerstvo školstva na základe návrhu národného športového zväzu. 

(5) Príspevok národnému športovému zväzu možno poskytnúť, ak národný športový zväz,
a) spĺňa podmienky podľa § 48 ods. 2,
b) má vo svojich predpisoch zapracované pravidlá Svetového antidopingového programu,
c) vyberá ročný členský príspevok na svoju športovú činnosť podľa § 5 ods. 1,
d) plní povinnosti, dodržiava obmedzenia a vykonáva svoju správu a riadenie v súlade s § 12 až 22, 
e) plní informačné povinnosti podľa § 69 ods. 2.

(6) Žiadosť o poskytnutie príspevku národnému športovému zväzu sa podáva v elektronickej forme do 30. septembra príslušného kalendárneho roka. Rozhodujúcim dňom na účel výpočtu výšky príspevku národnému športovému zväzu je 30. september príslušného kalendárneho roka.

(7) Národný športový zväz je povinný použiť najmenej 15 % prostriedkov z príspevku národnému športového zväzu na účel športu mládeže s jeho príslušnosťou, a to ich poukázaním športovým klubom podľa počtu aktívnych športovcov do 23 rokov. Ak niektorý zo športových klubov príslušnú časť z príspevku národnému športovému zväzu nepoužije, vráti tieto prostriedky národnému športovému zväzu, ktorý ich použije na športovú činnosť. 

(8) Výdavky na správu a prevádzku národného športového zväzu vynaložené z príspevku  národnému športovému zväzu nesmú prekročiť sumu určenú najvyšším orgánom národného športového zväzu na základe rozpočtu schváleného v  štruktúre určenej ministerstvom školstva, najviac však 15 % z ročnej sumy príspevku národnému športovému zväzu. Ak je táto suma nižšia ako 25 000 eur, platí, že tieto výdavky nesmú prekročiť 25 000 eur.

§ 50
Príspevok národnej športovej organizácii

(1) Príspevok národnej športovej organizácii je finančný príspevok, na poskytnutie ktorého má nárok národná športová organizácia, ktorá splnila podmienky podľa § 49 ods. 5 a požiadala o jeho poskytnutie. Žiadosť o poskytnutie príspevku národnej športovej organizácii sa podáva v elektronickej forme.
(2) Výdavky na správu a prevádzku národnej športovej organizácie nesmú prekročiť 40 % z príspevku národnej športovej organizácii.

§ 51
Príspevok top športovcovi

(1) Ministerstvo školstva poskytuje príspevok top športovcovi na základe kritérií schválených ministerstvom školstva a oponentúr harmonogramu športovej prípravy na zabezpečenie športovej prípravy top športovca na významné súťaže. 

(2) Príspevok top športovcovi sa poskytne top športovcovi alebo ním určenej športovej organizácii uvedenej v žiadosti prostredníctvom národného športového zväzu, ak top športovec
a) postupuje podľa predpisov v oblasti boja proti negatívnym javom v športe,
b) vytvára podmienky na nezávislý výkon kontroly,
c) nebola mu právoplatným rozhodnutím opakovane uložená sankcia za spáchanie priestupku podľa § 79, 
d) uhradil pokutu, ktorá mu bola uložená právoplatným rozhodnutím za spáchanie priestupku podľa § 79,
e) predloží k žiadosti o poskytnutie príspevku harmonogram športovej prípravy.

(3) Žiadosť o poskytnutie príspevku top športovcovi podáva národný športový zväz alebo národná športová organizácia v elektronickej forme do 31. decembra príslušného kalendárneho roka.

(4) Top športovec alebo ním určená športová organizácia je povinná vyúčtovať príspevok ministerstvu školstva v mene a na zodpovednosť top športovca.

[bookmark: _Hlk125968273]Spoločné ustanovenia k príspevkom podľa § 49 až 51
§ 52

(1) Príspevok sa poskytuje v splátkach v objeme 25 % z celkovej výšky, a to do 31. januára, 30. apríla alebo po tomto termíne bezodkladne po splnení podmienky podľa § 12 ods. 3 písm. c), 5. augusta a 31. októbra kalendárneho roka, ak sú pred poskytnutím ktorejkoľvek splátky splnené podmienky na jej poskytnutie.

(2) Ak prijímateľ príspevku neplní podmienky na jeho poskytnutie, príspevok sa kráti úmerne o výšku zodpovedajúcu dĺžke obdobia, počas ktorého neplnil podmienky. Zodpovedajúcu časť príspevku použije ministerstvo školstva na plnenie úloh verejného záujmu v športe.

(3) Ak sa na základe právoplatného rozhodnutia po vyčerpaní riadnych opravných prostriedkov preukáže, že prijímateľ príspevku porušil finančnú disciplínu, ministerstvo školstva v príslušnom kalendárnom roku kráti príspevok o sumu vo výške zodpovedajúcej výške prostriedkov, pri ktorých došlo k porušeniu finančnej disciplíny. 

§ 53 
Zmluva o poskytnutí príspevku

(1) Príspevok národnému športovému zväzu, príspevok národnej športovej organizácii a príspevok top športovcovi sa poskytuje na základe písomnej zmluvy o poskytnutí príspevku uzatvorenej medzi ministerstvom školstva a národným športovým zväzom alebo národnou športovou organizáciou. 

(2) Zmluva obsahuje najmä 
a) identifikačné údaje zmluvných strán, 
b) bankové spojenie a číslo účtu vedeného v banke alebo v pobočke zahraničnej banky zmluvných strán, 
c) výšku príspevku, 
d) účel, na ktorý sa príspevok poskytuje, 
e) oprávnené náklady použitia príspevku,
f) úlohy zmluvných strán pri napĺňaní verejného záujmu v športe,  
g) podmienky a obdobie použitia príspevku, 
h) termín zúčtovania príspevku,  
i) termín vrátenia nepoužitého príspevku a číslo účtu vedeného v banke alebo v pobočke zahraničnej banky ministerstva školstva, na ktorý sa tieto finančné prostriedky poukazujú, 
j) podmienky poskytnutia príspevku, ktorých nesplnenie je spojené s povinnosťou vrátenia finančných prostriedkov. 
 
Dotácia
 § 54
 
(1) Ministerstvo školstva môže poskytnúť dotáciu na
a) podporu a rozvoj športu,
b) zmiernenie následkov mimoriadnej situácie, núdzového stavu alebo výnimočného stavu (ďalej len „krízová situácia“), ak nepriaznivo ovplyvňujú športovú činnosť.

(2) Ministerstvo školstva zverejní výzvu na predkladanie žiadostí o poskytnutie dotácie (ďalej len „výzva“). Výzva obsahuje najmä 
a) konkrétne oblasti aktivít, v rámci ktorých možno predkladať žiadosti o poskytnutie dotácie,
b) dátum ukončenia predkladania žiadostí o poskytnutie dotácie, ktorý je najmenej 30 dní odo dňa zverejnenia výzvy, 
c) výšku finančných prostriedkov určených na spolufinancovanie, ak sa na uskutočnenie účelu dotácie spolufinancovanie vyžaduje, 
d) výberové kritériá a poradie ich dôležitosti, 
e) okruh oprávnených žiadateľov, 
f) výšku finančných prostriedkov určených na rozdelenie, 
g) najvyššiu a najnižšiu výšku dotácie pre jedného žiadateľa, 
h) harmonogram vyhodnocovania žiadostí o poskytnutie dotácie, 
i) spôsob a postup vyhodnotenia žiadostí o poskytnutie dotácie. 
 
(3) Žiadosť sa predkladá v elektronickej forme. 

(4) Súčasťou žiadosti je 
a) vymedzenie a odôvodnenie konkrétnych aktivít, na ktoré sa dotácia požaduje, vrátane označenia oblasti podľa odseku 2 písm. a), 
b) termín a miesto uskutočnenia aktivít, 
c) rozpočet príjmov a výdavkov súvisiacich s uskutočnením aktivít, 
d) výška požadovanej dotácie, 
e) ďalšie náležitosti podľa osobitného predpisu.[footnoteRef:24])  [24: ) § 8a ods. 5 zákona č. 523/2004 Z. z. v znení neskorších predpisov.] 

 
(5) Dotáciu nemožno poskytnúť, ak žiadosť 
a) nespĺňa náležitosti podľa odseku 4, 
b) je predložená oneskorene alebo 
c) nie je predložená v súlade s výzvou. 

(6) Na poskytnutie dotácie nie je právny nárok. 
 
§ 55
Zmluva o poskytnutí dotácie

(1) Dotácia sa poskytuje na základe písomnej zmluvy o poskytnutí dotácie uzatvorenej medzi ministerstvom školstva a žiadateľom. 

(2) Zmluva obsahuje najmä 
a) identifikačné údaje zmluvných strán,  
b) bankové spojenie a číslo účtu vedeného v banke alebo v pobočke zahraničnej banky žiadateľa, 
c) výšku schválenej dotácie,  
d) účel, na ktorý sa dotácia poskytuje, 
e) oprávnené náklady použitia dotácie,
f) podmienky a termín použitia dotácie, 
g) termín zúčtovania dotácie, 
h) termín vrátenia nepoužitých finančných prostriedkov a číslo účtu vedeného v banke, na ktorý sa tieto finančné prostriedky poukazujú,  
i) termín poukázania výnosov a číslo účtu vedeného v banke, na ktorý sa tieto finančné prostriedky poukazujú, 
j) podmienky poskytnutia dotácie, ktorých nesplnenie je spojené s povinnosťou vrátenia finančných prostriedkov,  
k) spôsob kontroly použitia poskytnutej dotácie, 
l) výšku a spôsob preukazovania použitia finančných prostriedkov určených na spolufinancovanie, ak sa na uskutočnenie účelu dotácie spolufinancovanie vyžaduje. 

§ 56
Príspevok na plnenie úloh verejného záujmu v športe

(1) Ministerstvo školstva môže z prostriedkov štátneho rozpočtu poskytnúť príspevok na  plnenie úloh verejného záujmu v športe. Príspevok na plnenie úloh verejného záujmu v športe ministerstvo školstva môže v jednom rozpočtovom roku poskytnúť najviac do 500 000 eur na jeden účel alebo najviac do 1 000 000 eur jednému prijímateľovi.

(2) Vláda môže rozhodnúť o poskytnutí príspevku na plnenie úloh verejného záujmu v športe, ak ide o sumu viac ako 500 000 eur na jeden účel alebo viac ako 1 000 000 eur jednému prijímateľovi. 

(3) Príspevok na plnenie úloh verejného záujmu v športe podľa odsekov 1 a 2 sa poskytuje právnickej osobe alebo fyzickej osobe na základe zmluvy o príspevku na plnenie úloh verejného záujmu v športe, ktorú s prijímateľom uzatvára ministerstvo školstva. Zmluva o príspevku na plnenie úloh verejného záujmu v športe obsahuje náležitosti podľa § 55 ods. 2.
 

DRUHÁ HLAVA
PÔSOBNOSŤ ORGÁNOV VEREJNEJ SPRÁVY V OBLASTI ŠPORTU

[bookmark: _Hlk126054430]§ 57
Vláda 

 Vláda 
a) schvaľuje koncepciu rozvoja športu a iné materiály štátnej politiky v oblasti športu,
b) schvaľuje garancie v rozsahu podľa schváleného štátneho rozpočtu na príslušný rok pre významnú súťaž, ktorej organizovanie medzinárodná športová organizácia podmieňuje garanciou štátu, na území ktorého sa má významná súťaž uskutočniť, 
c) rozhoduje o výstavbe, modernizácii a rekonštrukcii športovej infraštruktúry národného významu.

Ministerstvo školstva
§ 58 

Ministerstvo školstva
a) vypracúva návrh koncepcie rozvoja športu najmenej na obdobie piatich rokov,
b) koordinuje uskutočňovanie koncepcie rozvoja športu, 
c) zabezpečuje financovanie športu zo štátneho rozpočtu,
d) kontroluje hospodárne, efektívne, účinné a účelné nakladanie s finančnými prostriedkami štátneho rozpočtu poskytnutých na športovú činnosť, 
e) podporuje a koordinuje výstavbu športovej infraštruktúry,
f) podporuje prípravu športových reprezentantov,
g) podporuje školský šport,
h) môže navrhovať športových reprezentantov na zaradenie do rezortného športového strediska, ak v príslušnom športe nepôsobí národný športový zväz, alebo ak národný športový zväz bezdôvodne nenavrhne športového reprezentanta do rezortného športového strediska,
i) spravuje a prevádzkuje informačný systém športu, 
j) uznáva národné športové zväzy a národné športové organizácie,
k) koordinuje raz ročne v súčinnosti so základnými školami, vysokými školami a športovými organizáciami celoslovenské testovanie pohybových predpokladov žiakov základných škôl, 
l) vykonáva kontrolu dodržiavania všeobecne záväzných právnych predpisov národným športovým zväzom a vysokou školou pri poskytovaní vzdelávania v športe.

§ 59
Udeľovanie čestného štátneho titulu

(1) Minister školstva, vedy, výskumu a športu Slovenskej republiky (ďalej len „minister školstva“) môže za mimoriadne športové výkony, šírenie dobrého mena Slovenskej republiky v športe v zahraničí, alebo za mimoriadne zásluhy o rozvoj športu udeliť čestný štátny titul „Majster športu“.  

(2) Kritériá na udeľovanie čestného štátneho titulu „Majster športu“ na návrh národného olympijského výboru alebo národného paralympijského výboru vydáva ministerstvo školstva a zverejňuje ich na svojom webovom sídle.

(3) Držiteľovi čestného štátneho titulu sa pri jeho udelení odovzdáva aj listina o udelení čestného štátneho titulu.


Hlavný kontrolór športu 
§ 60 

(1) Hlavný kontrolór športu vykonáva kontrolu v športových organizáciách, ktoré sú prijímateľmi prostriedkov zo štátneho rozpočtu a v ich dcérskych spoločnostiach. Pri výkone svojej činnosti postupuje hlavný kontrolór športu podľa § 8  a podľa ustanovení osobitného predpisu.[footnoteRef:25]) [25: ) Zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov.] 


(2) Hlavného kontrolóra športu vymenúva a odvoláva vláda na návrh ministra školstva. 

(3) Hlavný kontrolór športu vykonáva štátnu službu na Úrade vlády Slovenskej republiky. 

(4) Za hlavného kontrolóra športu možno vymenovať fyzickú osobu, ktorá 
a) má spôsobilosť na právne úkony v plnom rozsahu, 
b) je bezúhonná, 
c) má vysokoškolské vzdelanie druhého stupňa,
d) má najmenej päťročnú odbornú prax v oblasti ekonómie alebo práva a 
e) dosiahla vek najmenej 35 rokov. 
 
(5) Funkčné obdobie hlavného kontrolóra športu je päť rokov a do funkcie ho možno vymenovať najviac na dve po sebe nasledujúce funkčné obdobia. Hlavný kontrolór športu zostáva vo funkcii aj po uplynutí funkčného obdobia, kým vláda nevymenuje nového hlavného kontrolóra športu. 
 
(6) Hlavného kontrolóra športu možno z funkcie odvolať, ak 
a) mu zdravotný stav dlhodobo, najmenej však počas troch mesiacov, nedovoľuje riadne vykonávať povinnosti vyplývajúce z jeho funkcie, 
b) porušil povinnosť zachovávať mlčanlivosť o skutočnostiach, o ktorých sa dozvedel v súvislosti s výkonom svojej funkcie, 
c) opakovane neplní úlohy podľa § 61 ods. 1 alebo
d) dopustil sa konania, ktoré vyvoláva alebo je spôsobilé vyvolať pochybnosti o osobnostných, morálnych alebo odborných predpokladoch na výkon jeho funkcie.
 
(7) Hlavného kontrolóra športu vláda odvolá z funkcie, ak hrubo zanedbal povinnosti uložené týmto zákonom, ak nepreukáže, že zavinenie nespôsobil alebo mu nemohol zabrániť, alebo pre závažné porušenie služobnej disciplíny. 

(8) Pred uplynutím funkčného obdobia výkon funkcie hlavného kontrolóra športu zanikne 
a) vzdaním sa funkcie,  
b) nadobudnutím právoplatnosti rozsudku, ktorým bol odsúdený za úmyselný trestný čin alebo ktorým bol odsúdený za trestný čin a výkon trestu mu nebol podmienečne odložený, 
c) výkonom činnosti, ktorá je nezlučiteľná s výkonom jeho funkcie, alebo 
d) smrťou alebo vyhlásením za mŕtveho. 
 
(9) Výkon funkcie hlavného kontrolóra športu je nezlučiteľný s výkonom funkcie v najvyššom orgáne, štatutárnom orgáne, výkonnom orgáne, kontrolnom orgáne, disciplinárnom orgáne, orgáne na riešenie sporov a licenčnom orgáne športovej organizácie. 

§ 61

(1) Hlavný kontrolór športu pri vykonávaní kontroly v športe  
a) kontroluje hospodárne, efektívne, účinné a účelné nakladanie s finančnými prostriedkami štátneho rozpočtu poskytnutých na športovú činnosť, 
b) vykonáva kontrolu dodržiavania právnych predpisov národnými športovými zväzmi a národnými športovými organizáciami,
c) vykonáva kontrolu dodržiavania predpisov a rozhodnutí národných športových zväzov a národných športových organizácií vo vzťahu k dodržiavaniu právnych predpisov,
d) vykonáva kontrolu plnenia povinností národných športových zväzov a národných športových organizácií, 
e) vykonáva kontrolu plnenia povinností športových odborníkov podľa § 26 ods. 6 a § 27 ods. 6,
f) posudzuje váhu hlasu podľa § 15 ods. 1 písm. b), ak je vec sporná,
g) metodicky usmerňuje kontrolné orgány pri plnení ich úloh podľa § 7,
h) kontroluje plnenie úloh kontrolného orgánu podľa § 7.

(2) Hlavný kontrolór športu vykonáva kontrolnú činnosť na základe  
a) vlastnej iniciatívy,  
b) podnetu orgánu národného športového zväzu alebo orgánu národnej športovej organizácie, 
c) podnetu osoby s príslušnosťou k národnému športovému zväzu alebo k národnej športovej organizácii alebo
d) podnetu ministerstva školstva alebo iného orgánu štátnej správy.

(3) Ak hlavný kontrolór športu pri vykonávaní kontrolnej činnosti podľa odseku 1 zistí nedostatok, bezodkladne vyzve osobu, v pôsobnosti ktorej je odstránenie zisteného nedostatku, na jeho odstránenie alebo na nápravu v určenej lehote, ktorá nesmie byť dlhšia ako 30 dní. Ak v určenej lehote nedostatok nebol odstránený, podá hlavný kontrolór športu podnet orgánu príslušnému na konanie vo veci. Ak ide o neodstrániteľný nedostatok, hlavný kontrolór športu bezodkladne postúpi vec orgánu príslušnému na konanie vo veci bezodkladne bez predchádzajúcej výzvy na nápravu.

(4) Hlavný kontrolór športu je pri vykonávaní odbornej kontroly v športe oprávnený vstupovať na pozemky, do budov a iných priestorov športovej organizácie, ak účel kontroly nemožno dosiahnuť inak, a overovať totožnosť osoby s príslušnosťou k športovej organizácii. 

(5) Hlavný kontrolór športu môže vykonať úkony kontroly aj prostredníctvom ním písomne poverenej osoby. 

(6) Hlavný kontrolór športu predkladá vláde správu o svojej činnosti do 90 dní po uplynutí kalendárneho roku.

(7) Hlavný kontrolór športu alebo ním písomne poverená osoba je oprávnená zúčastniť sa na zasadnutí najvyššieho orgánu národného športového zväzu alebo najvyššieho výkonného orgánu národného športového zväzu.

§ 62
Iné ústredné orgány štátnej správy

Ministerstvo obrany Slovenskej republiky a Ministerstvo vnútra Slovenskej republiky  vo svojej pôsobnosti podporuje, zabezpečuje a financuje činnosť ním zriadených rezortných športových stredísk.


PIATA ČASŤ
INFORMAČNÝ SYSTÉM ŠPORTU A INFORMAČNÉ POVINNOSTI

§ 63
Informačný systém športu

(1) Informačný systém športu je informačným systémom verejnej správy, ktorého správcom a prevádzkovateľom je ministerstvo školstva. 

(2) Informačný systém športu tvoria
a) register fyzických osôb v športe,
b) register športových výsledkov,
c) register právnických osôb v športe,
d) register verejných prostriedkov v športe,
e) register športovej infraštruktúry,
f) verejný portál informačného systému športu (ďalej len „športový portál“).

(3) Údaje v informačnom systéme športu sa považujú za úplné, správne a pravdivé, kým nie je preukázaný opak. Za úplnosť, správnosť a pravdivosť údajov zapísaných v informačnom systéme športu zodpovedá osoba, ktorá zápis vykonala.  

(4) Zápisom do príslušného registra je zápis údajov, zápis zmeny údajov alebo výmaz           zapísaných údajov v informačnom systéme športu.

(5) Na poskytovanie údajov z informačného systému športu sa nevzťahuje osobitný predpis.[footnoteRef:26])  [26: ) Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.] 


§ 64
Register fyzických osôb v športe

(1) Do registra fyzických osôb v športe sa zapisujú údaje o fyzických osobách, ktoré vykonávajú športovú činnosť ako športovec alebo športový odborník. 

(2) Do registra fyzických osôb v športe zapisuje národný športový zväz alebo národná športová organizácia, ku ktorej má športovec alebo športový odborník príslušnosť
a) jedinečný identifikátor fyzickej osoby v športe,
b) identifikátor fyzickej osoby,[footnoteRef:27]) [27: ) § 3 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov v znení neskorších predpisov.] 

c) meno a priezvisko,
d) rodné číslo alebo dátum narodenia a pohlavie, ak rodné číslo nie je pridelené,
e) adresa trvalého pobytu alebo obdobného pobytu,
f) označenie, či ide o športovca alebo o športového odborníka; ak ide o športového odborníka, uvádza sa aj druh športového odborníka,
g) názov športu a športového odvetvia, 
h) adresa elektronickej pošty, 
i) označenie, či ide o športového reprezentanta,
j) začiatok a koniec vykonávania športovej činnosti športovcom alebo športovým odborníkom pre príslušnú športovú organizáciu, ktorá fyzickú osobu do registra fyzických osôb v športe zapísala,
k) účasť športovca na súťaži v rozsahu názov súťaže a dátum účasti na súťaži  podľa § 22 ods. 5 písm. e).

(3) Do registra fyzických osôb v športe zapisuje vzdelávacia inštitúcia 
a) označenie odbornej spôsobilosti na výkon odbornej činnosti v športe,
b) názov športu a športového odvetvia,
c) číslo dokladu o odbornej spôsobilosti,
d) dátum vydania dokladu o odbornej spôsobilosti,
e) názov vzdelávacej inštitúcie, ktorá doklad o odbornej spôsobilosti vydala,
f) dátum zápisu odbornej spôsobilosti.

(4) Príslušná vzdelávacia inštitúcia vykoná zápis do troch pracovných dní po overení odbornej spôsobilosti.

(5) Údaje podľa odseku 2 písm. b) a d) a e) sa spracúvajú výlučne na účel identifikácie fyzickej osoby v informačnom systéme športu a poskytujú sa orgánom verejnej správy na účel vzniku a zániku oprávnenia na samostatnú zárobkovú činnosť športovca alebo športového odborníka.

§ 65
Register športových výsledkov na významných súťažiach

Do registra športových výsledkov na významných súťažiach zapisuje príslušný národný športový zväz alebo príslušná národná športová organizácia do 30. septembra príslušného kalendárneho roka za obdobie od 1. októbra predchádzajúceho kalendárneho roka
a) názov športu, športového odvetvia a športovej disciplíny,
b) údaj, či ide o ženskú súťaž, mužskú súťaž alebo zmiešanú súťaž,
c) vekovú kategóriu,
d) údaj o významnej súťaži,
e) športový výsledok a dátum jeho dosiahnutia,
f) zoznam športovcov, ktorí dosiahli príslušný výsledok v rozsahu meno, priezvisko a jedinečný identifikátor fyzickej osoby v športe
g) počet štartujúcich športovcov alebo družstiev v príslušnej disciplíne.

§ 66
Register verejných prostriedkov v športe

Do registra verejných prostriedkov v športe zapisuje poskytovateľ verejných prostriedkov v športe pred ich poukázaním
a) údaje o poskytovateľovi v rozsahu identifikačné číslo organizácie, názov a sídlo,
b) údaje o prijímateľovi v rozsahu 
1. identifikačné číslo organizácie, názov a sídlo, ak ide o právnickú osobu, alebo 
2. meno, priezvisko, rodné číslo alebo dátum narodenia, ak rodné číslo nie je pridelené, a adresu trvalého pobytu alebo obdobného pobytu, ak ide o fyzickú osobu,
c) údaje o verejných prostriedkoch v rozsahu 
1. názov športu a športového odvetvia, 
2. ustanovenie príslušného právneho predpisu, na základe ktorého sa verejné prostriedky poskytujú, 
3. účel poskytnutých verejných prostriedkov, 
4. celkovú výšku poskytnutých verejných prostriedkov vrátane spolufinancovania,
5. dátum účinnosti zmluvy o poskytnutí verejných prostriedkov.

§ 67
Register športovej infraštruktúry

(1) Do registra športovej infraštruktúry zapisuje orgán verejnej moci, ktorý vydal kolaudačné rozhodnutie alebo iné rozhodnutie,
a) názov a identifikačné číslo organizácie orgánu verejnej moci, ktorý vykonáva zápis do registra športovej infraštruktúry,
b) typ športovej infraštruktúry,
c) adresa športovej infraštruktúry vrátane identifikátora adresy,
d) parcelné číslo; ak ide o viacero parciel, uvádza sa parcelné číslo parcely s najväčšou výmerou.

(2) Orgán verejnej moci vykoná zápis údajov pri vydaní kolaudačného rozhodnutia alebo iného rozhodnutia.

§ 68
Register právnických osôb v športe

(1) Do registra právnických osôb v športe zapisuje národný športový zväz alebo národná športová organizácia vlastné údaje a údaje o športovej organizácii, ktorá je ich členom, v rozsahu
a) jedinečný identifikátor právnickej osoby v športe,
b) identifikačné číslo organizácie,
c) identifikátor právnickej osoby,27)
d) právna forma,
e) adresa sídla,
f) údaje o štatutárnom orgáne v rozsahu meno a priezvisko, rodné číslo alebo iný identifikačný údaj, ak rodné číslo nie je pridelené, a spôsob konania,
g) súťažný šport a športové odvetvie.

(2) Národný športový zväz a národná športová organizácia do registra právnických osôb v  športe okrem údajov podľa odseku 1 zapisuje aj vlastné údaje v rozsahu
a) názov príslušnej medzinárodnej športovej organizácie, ktorej je členom,
b) súťažný šport, pre ktorý vykonáva celoštátnu pôsobnosť,
c) adresu elektronickej pošty,
d) telefónne číslo, 
e) webové sídlo.

§ 69
Športový portál a informačné povinnosti

(1) Na športovom portáli sa zverejňujú údaje podľa § 64 až 68, okrem údajov podľa § 64 ods. 2 písm. b), d) a e). 

(2) Národný športový zväz a národná športová organizácia plnia informačnú povinnosť tým, že na svojom na svojom webovom sídle zverejňujú
a) stanovy a predpisy národného športového zväzu alebo národnej športovej organizácie a ich zmeny najneskôr do 15 dní odo dňa ich schválenia,
b) informáciu o konaní zasadnutia najvyššieho orgánu najneskôr 10 dní pred dňom zasadnutia,
c) pozvánku a návrh programu zasadnutia najvyššieho orgánu, vrátane podkladov na zasadnutie najvyššieho orgánu najneskôr 10 dní pred dňom konania zasadnutia,
d) označenia a názvy svojich orgánov a mená a priezviská členov svojich orgánov, ich funkčné obdobie, spôsob a podmienky navrhovania kandidátov na volené funkcie a podmienky ich zvolenia najneskôr 10 dní pred dňom konania zasadnutia,
e) mená a priezviská kandidátov na orgány alebo na členov orgánov vrátane ich navrhovateľa najneskôr tri dni pred dňom konania volieb,
f) rozhodnutia disciplinárnych orgánov a rozhodnutia orgánov na riešenie sporov, najneskôr tri dni od právoplatnosti rozhodnutia,
g) odôvodnenie rozhodnutia orgánu, ak sa odchyľuje od stanoviska kontrolného orgánu a odborných orgánov v rovnakej veci,
h) zápisnicu zo zasadnutia najvyššieho orgánu, najvyššieho výkonného orgánu a kontrolného orgánu, najneskôr do 14 dní odo dňa zasadnutia príslušného orgánu, vrátane správy volebnej komisie a prezenčnú listinu,
i) uznesenie kolektívneho orgánu do troch dní od jeho schválenia,
j) rozpočet a jeho čerpanie v štruktúre určenej ministerstvom školstva schválený najvyšším orgánom kvalifikovanou väčšinou, každoročne do 30. apríla,
k) zmluvu so záujmovou organizáciou v športe a jej zmeny.

(3) Sponzorovaný zverejňuje na svojom webovom sídle
a) sponzorskú zmluvu,
b) údaje o použití sponzorského na transparentnom účte.

(4) Prijímateľ  prostriedkov zo štátneho rozpočtu na šport zverejňuje na svojom webovom sídle
a) údaje o použití verejných prostriedkov na transparentnom účte,
b) údaje o použití verejných prostriedkov, ak nevedie verejné prostriedky na transparentnom účte, do 25. dňa kalendárneho mesiaca po skončení predchádzajúceho kalendárneho štvrťroka v rozsahu údajov určených ministerstvom školstva,
c) vyúčtovanie verejných prostriedkov a spolufinancovania, ak je vyžadované, v rozsahu údajov určených ministerstvom školstva.

(5)  Odsek 4 sa vzťahuje aj na dcérsku spoločnosť, ktorej národný športový zväz poskytne finančné prostriedky z príspevku národnému športovému zväzu.

(6) Ministerstvo školstva zverejňuje na športovom portáli 
a) zoznam držiteľov čestného štátneho titulu v športe v rozsahu meno, priezvisko, názov čestného štátneho titulu, dôvod a dátum jeho udelenia,
b) zoznam súťažných športov v rozsahu názov športu, zoznam jeho športových odvetví, názov príslušnej medzinárodnej športovej organizácie v jazyku, podľa dokumentu, na základe ktorého bola zriadená alebo založená, a webové sídlo medzinárodnej športovej organizácie,
c) hodnoty percentuálnych podielov príspevku národnému športovému zväzu pre nasledujúci kalendárny rok vrátane parametrov ich výpočtu do 15. novembra príslušného kalendárneho roku,
d) výzvy,
e) zoznam žiadostí o poskytnutie dotácií,
f) zoznam žiadateľov, ktorým sa poskytla dotácia, a jej výšku,
g) zoznam žiadateľov, ktorým sa neposkytla dotácia, s uvedením dôvodu jej neposkytnutia,
h) kritériá pre top športovcov pre nasledujúci kalendárny rok do 31. decembra príslušného kalendárneho roku,
i) zoznam top športovcov s uvedením súm príspevkov top športovcom na príslušný kalendárny rok do 31. januára príslušného kalendárneho roka.

(7) Ministerstvo školstva aktualizuje zoznamy zverejnené na športovom portáli podľa odseku 5 do 15 dní odo dňa, kedy nastala zmena.

(8) Hlavný kontrolór športu zverejňuje na športovom portáli správy z kontrolnej činnosti podľa § 61 ods. 1.

ŠIESTA ČASŤ 
OPATRENIA PROTI NEGATÍVNYM JAVOM V ŠPORTE 

Antidopingová agentúra Slovenskej republiky 
§ 70

(1) Antidopingová agentúra Slovenskej republiky (ďalej len „agentúra“) je nezávislá organizácia, ktorá na území Slovenskej republiky plní úlohy 
a) prevencie a kontroly v oblasti dopingu v súlade s medzinárodnými zmluvami, ktorými je Slovenská republika viazaná,[footnoteRef:28]) podľa pravidiel Svetového antidopingového programu a [28: ) Čl. 2 bod 17 a Čl. 4 bod 3 Medzinárodného dohovoru proti dopingu v športe (oznámenie Ministerstva zahraničných vecí Slovenskej republiky č. 347/2007 Z. z.)] 

b) prevencie a boja proti negatívnym javom v športe, najmä proti manipulácii športových podujatí, diskriminácii na základe rasy alebo pohlavia a nenávistným a násilným prejavom v športe.
 
(2) Agentúra je štátna príspevková organizácia zapojená finančnými vzťahmi na rozpočet ministerstva školstva.

(3) Štatutárnym orgánom agentúry je riaditeľ, ktorého vymenúva a odvoláva minister školstva na základe výberového konania; výberové konanie sa uskutočňuje za účasti verejnosti okrem hlasovania výberovej komisie. Funkčné obdobie riaditeľa je päť rokov; opätovné vymenovanie je možné. 

(4) Podrobnosti o úlohách a organizácii agentúry upraví štatút, ktorý vydá ministerstvo školstva. 
 
§ 71

(1) Agentúra je povinná prijať antidopingové pravidlá v súlade so Svetovým antidopingovým programom. 

(2) Pôsobnosť agentúry a jej antidopingových pravidiel sa vzťahuje a uplatňuje 
a) na športovú organizáciu so sídlom na území Slovenskej republiky, 
b) na organizátora súťaže so sídlom na území Slovenskej republiky, 
c) na športovca, ktorý je občanom Slovenskej republiky, 
d) bez ohľadu na štátne občianstvo, na 
1. športovca a sprievodný personál športovca, ktorí sú príslušníkmi národného športového zväzu alebo športového klubu so zväzovou príslušnosťou k národnému športovému zväzu, 
2. športovca a sprievodný personál športovca, ktorí sa zúčastňujú súťaže, ktorá je organizovaná národným športovým zväzom alebo športovým klubom so zväzovou príslušnosťou k národnému športovému zväzu, 
3. fyzickú osobu, ktorá je na účely boja proti dopingu v športe príslušná k športovej organizácii, 
4. športovca a sprievodný personál športovca, ktorí sa zúčastňujú celoštátnej súťaže, ktorej organizátorom nie je národný športový zväz alebo športový klub so zväzovou príslušnosťou k národnému športovému zväzu, 
5. športovca, ktorý nie je športovcom podľa prvého, druhého alebo štvrtého bodu a má záujem zúčastniť sa medzinárodnej súťaže alebo celoštátnej súťaže, 
6. športovca, ktorý sa nachádza na území Slovenskej republiky počas súťaže alebo v čase mimo nej, 
7. športovca, ktorý má na území Slovenskej republiky trvalý pobyt. 

Doping 
§ 72

(1) Dopingom podľa pravidiel agentúry prijatých podľa § 71 ods. 1 je 
a) prítomnosť zakázanej látky alebo jej metabolitov alebo jej markerov v odobratej vzorke, 
b) použitie alebo pokus o použitie zakázanej látky alebo zakázanej metódy športovcom, 
c) vyhýbanie sa, odmietnutie alebo nepodrobenie sa odberu vzorky športovcom, 
d) neposkytnutie informácie o mieste pobytu športovca, 
e) falšovanie alebo pokus o falšovanie počas časti dopingovej kontroly športovcom alebo inou osobou, 
f) držba zakázanej látky alebo prostriedkov umožňujúcich použitie zakázanej metódy športovcom alebo sprievodným personálom športovca, 
g) obchodovanie alebo pokus o obchodovanie so zakázanou látkou alebo zakázanou metódou športovcom alebo inou osobou, 
h) podanie alebo pokus o podanie zakázanej látky alebo zakázanej metódy športovcom alebo inou osobou športovcovi počas súťaže alebo podanie alebo pokus o podanie zakázanej látky alebo zakázanej metódy, ktoré sú zakázané mimo súťaže, športovcovi v období mimo súťaže. 
i) spoluúčasť alebo pokus o spoluúčasť pri dopingu športovcom alebo inou osobou, 
j) zakázané združovanie športovca alebo inej osoby, 
k) odrádzanie od oznámenia dopingu podľa písmen a) až j) príslušnému orgánu alebo pomsta za oznámenie dopingu podľa písmen a) až j) príslušnému orgánu zo strany športovca alebo inej osoby, ak nejde o konanie podľa písmena e). 
 
(2) Doping sa zakazuje. 

(3) Ak bola športovcovi udelená terapeutická výnimka, dopingom nie je skutočnosť alebo konanie podľa odseku 1 písm. a), b), f) alebo h). 

(4) Ministerstvo školstva ustanoví všeobecne záväzným právnym predpisom zoznam zakázaných látok a zakázaných metód v súlade s medzinárodnou zmluvou, ktorou je Slovenská republika viazaná.[footnoteRef:29]) [29: ) Čl. 2 bod 17 a čl. 4 bod 3 Medzinárodného dohovoru proti dopingu v športe (oznámenie Ministerstva zahraničných vecí Slovenskej republiky č. 347/2007 Z. z.).] 

 
Dopingová kontrola 
§ 73

(1) Agentúra vykonáva dopingovú kontrolu v súlade s medzinárodnou zmluvou, ktorou je Slovenská republika viazaná,
a) z vlastného podnetu alebo 
b) na základe podnetu fyzickej osoby alebo právnickej osoby, ktorá má príslušnosť k športovej organizácii povinnej zapracovať pravidlá Svetového antidopingového programu. 
 
(2) Náklady dopingovej kontroly uskutočnenej na základe podnetu podľa odseku 1 písm. b) znáša ten, kto podá podnet na jej vykonanie. 

(3) V priestoroch výkonu dopingovej kontroly, ktoré boli na tento účel poskytnuté organizátorom súťaže, sa nesmú vyhotovovať žiadne obrazové záznamy, zvukové záznamy alebo zvukovo-obrazové záznamy. 
 
§ 74
Dopingový komisár 

(1) Dopingovú kontrolu vykonáva agentúra prostredníctvom dopingových komisárov, ktorých poveruje riaditeľ agentúry. Dopingový komisár má v súvislosti s výkonom dopingovej kontroly postavenie verejného činiteľa. 

(2) Na vykonanie dopingovej kontroly možno poveriť dopingového komisára, ktorý nie je  
a) osobou, ktorá má príslušnosť k športovej organizácii, ktorej športovec sa podrobuje dopingovej kontrole, 
b) osobou blízkou športovcovi, ktorý sa podrobuje dopingovej kontrole, 
c) sprievodným personálom športovca, ktorý sa podrobuje dopingovej kontrole, alebo blízkou osobou sprievodnému personálu športovca. 
 
(3) Dopingový komisár sa pri výkone dopingovej kontroly preukazuje písomným poverením na výkon dopingovej kontroly, ktoré vydáva agentúra, a dokladom preukazujúcim jeho totožnosť alebo preukazom dopingového komisára. Náležitosti poverenia na výkon dopingovej kontroly a preukazu dopingového komisára určí štatút agentúry. 
 
(4) Dopingový komisár je okrem vykonania dopingovej kontroly oprávnený aj 
a) posudzovať vhodnosť priestorov poskytnutých organizátorom na výkon dopingovej kontroly, 
b) určovať spôsob výberu športovcov na dopingovú kontrolu v súlade s poverením na vykonanie dopingovej kontroly. 
 
§ 75 
Komisie pre konanie vo veci dopingu 

(1) Zriaďuje sa Komisia pre konanie vo veci dopingu na prvom stupni a Komisia pre konanie vo veci dopingu na druhom stupni. 

(2) Komisia pre konanie vo veci dopingu má troch členov a dvoch náhradníkov, ktorých vymenúva minister školstva na základe výberového konania. 

(3) Za člena a náhradníka komisie pre konanie vo veci dopingu možno vymenovať fyzickú osobu, ktorá 
a) má spôsobilosť na právne úkony v plnom rozsahu, 
b) je bezúhonná, 
c) má vysokoškolské vzdelanie najmenej druhého stupňa v študijnom odbore právo, ak ide o predsedu komisie pre konanie vo veci dopingu, 
d) má odbornú prax najmenej tri roky v oblasti právnych vied, prírodných vied, lekárskych vied, farmaceutických vied alebo vied o telesnej kultúre a 
e) nie je v právnom vzťahu s agentúrou. 
 
(4) Funkčné obdobie člena a náhradníka komisie pre konanie vo veci dopingu je štyri roky; opätovné vymenovanie je možné. 

(5) Činnosť komisií pre konanie vo veci dopingu organizačne a materiálne zabezpečuje ministerstvo školstva. 

(6) Podrobnosti o organizácii a činnosti komisií pre konanie vo veci dopingu, výberovom konaní, vzniku a zániku členstva a konflikte záujmov upraví štatút príslušnej komisie pre konanie vo veci dopingu, ktorý vydáva ministerstvo školstva. 

§ 76
Konanie vo veci dopingu 

(1) Komisie pre konanie vo veci dopingu prejednávajú doping podľa pravidiel agentúry prijatých podľa § 71 ods. 1 pri dodržiavaní zásad spravodlivého procesu. 

(2) Účastníkmi konania vo veci dopingu sú osoby, ktoré sú dôvodne podozrivé z dopingu a na ktoré sa vzťahuje povinnosť dodržiavať pravidlá Svetového antidopingového programu a pravidlá agentúry prijaté podľa § 71 ods. 1.

(3) Na prejednávaní veci komisiou pre konanie vo veci dopingu má právo byť prítomný zástupca agentúry. 

(4) Komisia pre konanie vo veci dopingu rozhoduje hlasovaním. Na prijatie rozhodnutia komisie pre konanie vo veci dopingu je potrebný súhlas aspoň dvoch členov. 

(5) Rokovania komisie pre konanie vo veci dopingu sú verejné. 

(6) Člen komisie pre konanie vo veci dopingu, ktorý nesúhlasí s rozhodnutím komisie alebo s jeho odôvodnením, môže vypracovať rozdielne stanovisko, ktoré sa pripojí k rozhodnutiu. Rozdielne stanovisko člena komisie pre konanie vo veci dopingu sa doručuje a uverejňuje rovnako ako ostatné časti rozhodnutia. 

(7) Rozhodnutie vo veci dopingu musí obsahovať výrok, odôvodnenie a poučenie a ostatné náležitosti podľa pravidiel agentúry prijatých podľa § 71 ods. 1. V odôvodnení rozhodnutia sa uvádza, ktoré skutočnosti boli podkladom na rozhodnutie, ako boli vyhodnotené dôkazy, ako sa príslušný orgán vyrovnal s návrhmi a námietkami dotknutých osôb a s ich vyjadreniami k podkladom rozhodnutia. 

(8) Poučenie obsahuje údaj, či možno proti rozhodnutiu podať opravný prostriedok, v akej lehote, na ktorý orgán a kde možno opravný prostriedok podať. 

(9) Proti rozhodnutiu vo veci dopingu môže podať opravný prostriedok fyzická osoba alebo právnická osoba, ktorej sa rozhodnutie týka, spôsobom, v lehote a postupom určeným pravidlami agentúry prijatými podľa § 71 ods. 1. 
 
Povinnosti v oblasti integrity športu
§ 77 

(1) Každý je povinný na účely ochrany integrity športu informovať národný športový zväz o akomkoľvek podozrení alebo zistení, že priebeh súťaže alebo výsledky súťaže sú manipulované. 

(2) Manipuláciou súťaže je úmyselné nedovolené ovplyvnenie priebehu súťaže alebo výsledku súťaže vrátane pokusu o takéto konanie, ktorého cieľom je spravidla získanie výhody pre seba alebo pre inú osobu alebo čiastočné alebo úplné odstránenie neistoty spojenej s priebehom súťaže alebo výsledkom súťaže. 

(3) Fyzická osoba nesmie uzatvárať stávky priamo ani prostredníctvom tretej osoby na súťaže, ktorých je účastníkom ako športovec, športový odborník alebo iná osoba, ktorá je svojím postavením, funkciou alebo činnosťou zapojená do súťaže. 

(4) Fyzická osoba nesmie zneužívať ani šíriť dôverné informácie o športovej organizácii a jej športovej činnosti, ktoré by mohli ohroziť integritu súťaže. 

(5) Národný športový zväz a Komisia pre konanie vo veci dopingu môže na účely disciplinárneho konania požiadať orgán činný v trestnom konaní alebo súd o informácie z trestného konania podstatné pre disciplinárne konanie a orgán činný v trestnom konaní alebo súd je povinný tieto informácie národnému športovému zväzu poskytnúť v odôvodnenom rozsahu a spôsobom podľa osobitného predpisu.[footnoteRef:30]) [30: ) § 6 ods. 2 Trestného poriadku.] 


(6) Športová organizácia je povinná pozastaviť vykonávanie športovej činnosti osobe s jej príslušnosťou, na ktorú bola podaná obžaloba za trestný čin športovej korupcie, až do skončenia trestného konania o tomto trestnom čine. 

(7) Športová organizácia je povinná zakázať vykonávanie športovej činnosti osobe s jej príslušnosťou, ktorá bola odsúdená za trestný čin športovej korupcie najmenej na dva roky; pri opakovanom odsúdení sa uloží doživotný zákaz vykonávania športovej činnosti. 

SIEDMA ČASŤ
SPOLOČNÉ, PRECHODNÉ A ZÁVEREČNÉ USTANOVENIA

§ 78
Správne delikty
(1) Športová organizácia sa dopustí správneho deliktu, ak
a) podmieni zmenu klubovej príslušnosti športovca finančnou odplatou alebo iným plnením,
b) nezabezpečí na výkon športovej činnosti, na ktorú sa vyžaduje odborná spôsobilosť, odborne spôsobilého športového odborníka, 
c) zabezpečuje športovú činnosť športovým odborníkom, ktorý nespĺňa podmienku bezúhonnosti,
d) má orgán obsadený členom, ktorý nespĺňa podmienku bezúhonnosti,
e) nezabezpečí splnenie povinností týkajúcich sa opatrení proti negatívnym javom v športe, 
f) nepredloží zmluvu na účely evidencie zmlúv a dohôd, 
g) nezabezpečí overenie svojej účtovnej závierky alebo výročnej správy audítorom, 
h) nesplní povinnosť vypracovať výročnú správu, 
i) nesplní povinnosť vypracovať výročnú správu s náležitosťami podľa § 5 ods. 5 alebo ods. 6,
j) neposkytne súčinnosť kontrolnému orgánu alebo hlavnému kontrolórovi športu, 
k) nezabezpečí prístup kontrolného orgánu k vyžiadaným podkladom,
l) uplatní v rozpore s § 32 ods. 4 vo vzťahu k športovcovi alebo športovému odborníkovi obmedzenie vo výkone športovej činnosti po skončení ich zmluvného vzťahu, 
m) poruší zásadu rovnakého zaobchádzania podľa § 33 ods. 5, 
n) nepozastaví vykonávanie športovej činnosti podľa § 77 ods. 6,
o) nezakáže výkon športovej činnosti podľa § 77 ods. 7,
p) uvedie v žiadosti o verejné prostriedky nepravdivé alebo neúplné údaje, 
q) nemá zriadený lebo obsadený kontrolný orgán,
r) kontrolný orgán nesplní niektorú z povinností podľa § 7 alebo § 8 alebo
s) neplní informačnú povinnosť podľa § 69.
 
(2) Národný športový zväz alebo národná športová organizácia sa dopustí správneho deliktu, ak 
a) nezabezpečí, aby aktívni športovci a športoví odborníci platili členský príspevok podľa § 5 ods. 1,
b) nedodrží obmedzenie podľa § 14 alebo
c) nedodrží niektoré z povinností podľa § 15 až 18.

(3) Športový odborník, ktorý je fyzickou osobou - podnikateľom, sa dopustí správneho deliktu, ak 
a) uvedie nepravdivý údaj v čestnom vyhlásení podľa § 27 ods. 4, 
b) neoznámi stratu bezúhonnosti, 
c) nepreukáže sa dokladom o odbornej spôsobilosti, 
d) nezabezpečí poskytnutie súčinnosti kontrolnému orgánu,
e) poruší zákaz uzatvárať stávky na súťaže podľa § 77 ods. 3,
f) neplní informačnú povinnosť podľa § 69, 
 
(4) Fyzická osoba-podnikateľ alebo právnická osoba spácha správny delikt, ak 
a) vykonáva činnosť športového odborníka bez zápisu do príslušného registra, 
b) má kontrolu alebo vplyv v dvoch alebo vo viacerých športových kluboch, ktoré pôsobia v tej istej súťaži, 
c) neinformuje národný športový zväz o podozrení alebo zistení, že priebeh alebo výsledky súťaže sú manipulované, 
d) neposkytne súčinnosť hlavnému kontrolórovi športu, 
e) neumožní vstup hlavného kontrolóra športu na pozemky, do budov a iných priestorov športovej organizácie,
f) odmietne preukázať totožnosť podľa § 61 ods. 4, 
g) uvedie nepravdivý údaj v čestnom vyhlásení o skutočnosti podľa § 41 ods. 4 písm. b), 
h) poruší právne predpisy v oblasti vzdelávania v športe alebo
i) neplní informačnú povinnosť podľa § 69. 
 
(5) Za správny delikt podľa odseku 1 písm. f), l) a m), odseku 3 písm. a) a b) a odseku 4 písm. a), f) a g) možno uložiť pokutu od 50 eur do 3 000 eur. 

(6) Za správny delikt podľa odseku 1 písm. g) až k) a p), odseku 3 písm. c) až e) a odseku 4 písm. b), d), e) a h) možno uložiť pokutu od 100 eur do 10 000 eur. 

(7) Za správny delikt podľa odseku 1 písm. a) až e), n) a o), q) až s), odseku 2, odseku 3 písm. f) a odseku 4 písm. c), g) a i) možno uložiť pokutu od 300 eur do 30 000 eur. 

§ 79
Priestupky

(1) Športovec sa dopustí priestupku, ak 
a) odmietne sa ako športový reprezentant bez primeraného dôvodu zúčastniť na medzinárodnej súťaži, na ktorú bol riadne nominovaný národným športovým zväzom alebo inou športovou organizáciou, ak boli na jeho prípravu v posledných dvoch rokoch použité verejné prostriedky,
b) poruší zákaz uzatvárať stávky na súťaže podľa § 77 ods. 3, 
c) nepodrobí sa zdravotnej prehliadke ako športový reprezentant podľa § 25 ods. 7 alebo
d) neplní informačnú povinnosť podľa § 69. 
 
(2) Športový odborník sa dopustí priestupku, ak 
a) uvedie nepravdivý údaj v čestnom vyhlásení podľa § 27 ods. 4, 
b) neoznámi stratu bezúhonnosti,
c) nepreukáže sa dokladom o odbornej spôsobilosti, 
d) nezabezpečí poskytnutie súčinnosti kontrolnému orgánu alebo hlavnému kontrolórovi športu, 
e) poruší zákaz uzatvárať stávky na súťaže podľa § 77 ods. 3,
f) neumožní vstup hlavného kontrolóra športu na pozemky, do budov a iných priestorov športovej organizácie,
g) odmietne preukázať totožnosť podľa § 56 ods. 4, alebo
h) neplní informačnú povinnosť podľa § 69. 
 
(3) Fyzická osoba sa dopustí priestupku, ak 
a) vykonáva činnosť športového odborníka bez zápisu do príslušného registra, 
b) má kontrolu alebo vplyv v dvoch alebo vo viacerých športových kluboch, ktorých družstvá dospelých alebo dospelí jednotlivci pôsobia v tej istej súťaži, 
c) neposkytne súčinnosť hlavnému kontrolórovi športu,
d) uvedie v žiadosti o verejné prostriedky nepravdivé alebo neúplné údaje,
e) poruší antidopingové pravidlá,
f) neinformuje národný športový zväz, kontrolné orgány štátu alebo orgány činné v trestnom konaní o akomkoľvek podozrení alebo zistení, že priebeh alebo výsledky súťaže sú manipulované podľa § 72 ods. 1,
g) neplní informačnú povinnosť podľa § 64,
h) neoznámi stratu bezúhonnosti, ak ide o člena orgánu národného športového zväzu alebo národnej športovej organizácie.
 
(4) Za priestupok podľa odseku 3 písm. a) až d) možno uložiť pokutu od 50 eur do 1 000 eur. 

(5) Za priestupok podľa odseku 1 písm. a) a b), odseku 2 písm. a) až d), f) a g) a odseku 3 písm. f) a h) uložiť pokutu od 100 eur do 5 000 eur alebo zákaz činnosti až na dva roky. 

(6) Za priestupok podľa odseku 1 písm. c) a d), odseku 2 písm. e) a h) a odseku 3 písm. e) a g) možno uložiť pokutu od 500 eur do 10 000 eur alebo zákaz činnosti až na päť rokov.

§ 80
Spoločné ustanovenia správnych deliktoch a o priestupkoch

(1) Pri ukladaní sankcií za správne delikty a priestupky podľa § 78 a 79 správny orgán prihliada na závažnosť, spôsob, dĺžku trvania a následky protiprávneho konania, na opakované porušenie právnej povinnosti a na to, že sa konaním porušili viaceré povinnosti. 

(2) Sankciu za správny delikt možno uložiť do jedného roka odo dňa, keď sa o porušení povinnosti správny orgán dozvedel, najneskôr však do troch rokov odo dňa, keď k porušeniu povinnosti došlo. 

(3) Ak je správnym deliktom alebo priestupkom porušenie povinnosti s následkom, ktorý je možné odstrániť alebo napraviť, sankciu je možné uložiť s podmienečným odkladom časti výkonu sankcie až do polovice výmery uloženej sankcie s určením lehoty na splnenie povinnosti, odstránenie následku alebo vykonanie určeného nápravného opatrenia. Ak fyzická osoba, ktorej bola taká sankcia uložená, v určenej lehote porušenie alebo následok odstráni alebo splní nápravné opatrenie, orgán, ktorý sankciu uložil, rozhodne o upustení od výkonu časti sankcie, ktorej výkon bol podmienečne odložený. Odstránenie protiprávneho stavu a vykonanie nápravných opatrení posudzuje správny orgán, ktorý vydal rozhodnutie. 

(4) Priestupky prejednáva a rozhoduje o nich regionálny úrad školskej správy (ďalej len „regionálny úrad“), ktorý je zároveň správcom pohľadávky štátu z uložených sankcií. Na priestupky a ich prejednanie sa vzťahuje všeobecný predpis o priestupkoch. 

(5) Správne delikty prejednáva a rozhoduje o nich regionálny úrad. Správne delikty národného športového zväzu a národnej športovej organizácie prejednáva a rozhoduje o nich ministerstvo školstva, ktoré je správcom pohľadávky štátu z uložených sankcií. 

(6) Ministerstvo školstva môže po začatí správneho konania za správny delikt podľa § 78 ods. 1 písm. a) až d), g) až k), n), o), q) až s), ods. 2 písm. c), ods. 3 písm. c) až f) a ods. 4 písm. b) až e) a i) uložiť športovej organizácii predbežný zákaz uchádzať sa o poskytnutie verejných prostriedkov. 

(7) Ministerstvo školstva môže za správny delikt podľa § 78 ods. 1 písm. a) až d), g) až k), n),  o), q) až s), ods. 2 písm. c), ods. 3 písm. c) až f) a ods. 4 písm. b) až e) a i) uložiť aj zákaz uchádzať sa o poskytnutie verejných prostriedkov až na päť rokov. 

(8) Regionálny úrad oznamuje ministerstvu školstva výrok rozhodnutia a dátum, kedy rozhodnutie o správnom delikte podľa § 78 a rozhodnutie o priestupku podľa § 79 nadobudlo právoplatnosť. 

(9) Pokuty podľa § 78 a 79 sú príjmom štátneho rozpočtu. 
 
§ 81
Závažné porušenie povinnosti 

(1) Za závažné porušenie povinnosti sa považuje spáchanie správneho deliktu podľa § 78 ods. 1 písm. a), b), e), g) až k), n), o), q) až s), ods. 2, ods. 3 písm. c) až f) a ods. 4 písm. b) až e) a  i) alebo spáchanie priestupku podľa § 79 ods. 1, ods. 2 písm. d) až h), ods. 3 písm. b) a d) až i).

(2) Za priestupok alebo správny delikt, ktorý sa považuje za závažné porušenie povinnosti, spáchaný v lehote do jedného roka odo dňa nadobudnutia právoplatnosti rozhodnutia o postihu za priestupok alebo správny delikt, ktorý predstavuje závažné porušenie povinností, možno uložiť sankciu až do výšky dvojnásobku hornej hranice ustanovenej v § 78 a 79. 

Spoločné ustanovenia 
§ 82
Kontrola použitia verejných prostriedkov

(1) Poskytovateľ prostriedkov zo štátneho rozpočtu vykonáva kontrolu použitia poskytnutých verejných prostriedkov podľa osobitného predpisu.25)

(2) Prijímateľ verejných prostriedkov je povinný poskytovateľovi prostriedkov zo štátneho rozpočtu predložiť aj doklady preukazujúce použitie finančných prostriedkov určených na spolufinancovanie účelu príspevku. 

(3) Ak prijímateľ prostriedkov štátneho rozpočtu poruší finančnú disciplínu, postupuje sa podľa osobitného predpisu.[footnoteRef:31]) [31: ) § 31 zákona č. 523/2004 Z. z. v znení neskorších predpisov.] 


§ 83
Osobitné ustanovenia v čase mimoriadnej situácie, núdzového stavu alebo výnimočného stavu 

(1) V čase mimoriadnej situácie, núdzového stavu alebo výnimočného stavu (ďalej len „krízová situácia“) môžu kolektívne orgány športovej organizácie hlasovať v listinnej podobe s využitím poštových služieb alebo hlasovať prostredníctvom elektronických prostriedkov alebo umožniť zasadnutie prostredníctvom videokonferencie alebo iných prostriedkov informačnej a komunikačnej technológie, aj ak to nevyplýva z predpisov športovej organizácie alebo zo stanov. 

(2) V čase krízovej situácie môže športová organizácia uložiť a zverejniť svoju výročnú správu do registra účtovných závierok aj bez predchádzajúceho prerokovania najvyšším orgánom športovej organizácie. Najvyšší orgán športovej organizácie prerokuje výročnú správu do uplynutia posledného dňa tretieho kalendárneho mesiaca po skončení krízovej situácie. 

(3) Ak športovej organizácii vznikne povinnosť zriadiť a obsadiť kontrolný orgán v čase krízovej situácie a technické podmienky neumožňujú zriadiť a obsadiť kontrolný orgán počas krízovej situácie, povinnosť sa považuje za splnenú, ak športová organizácia tento orgán zriadi a obsadí do uplynutia posledného dňa tretieho kalendárneho mesiaca po skončení krízovej situácie. 
 
§ 84

(1) Pri spracúvaní a ochrane osobných údajov podľa tohto zákona sa postupuje podľa osobitného predpisu.[footnoteRef:32]) [32: ) Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4. 5. 2016) v platnom znení.
Zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.] 

 
(2) Na konania podľa tohto zákona sa nevzťahuje Správny poriadok, okrem konania podľa § 13 ods. 4, § 21 ods. 4 a § 78 až 81. 

(3) Ak stanovy národného športového zväzu určujú požiadavky ustanovené v § 15 až 18 prísnejšie, nepovažuje sa to za nesúlad s § 15 až 18.

(4) Na účely uznania právnickej osoby za národný športový zväz sa kontinentom rozumejú  Európa, Severná Amerika, Južná Amerika, Ázia, Afrika a Austrália s Oceániou.
  

Prechodné ustanovenia k úpravám účinným od 1. júla 2023
§ 85

(1) Národný športový zväz je povinný zosúladiť svoje stanovy a predpisy upravujúce jeho kontrolné orgány s predpismi účinnými od 1. júla 2023 a zriadiť a obsadiť kontrolný orgán do 31. decembra 2023. Funkcia kontrolóra športovej organizácie zaniká najneskôr 31. decembra 2023. Ak kontrolór podľa predpisov účinných do 30. júna 2023 vykonáva aj funkciu predsedu kontrolného orgánu, ktorý je kolektívnym orgánom, funkcia predsedu kontrolného orgánu zostáva zachovaná do uplynutia funkčného obdobia príslušného kontrolného orgánu.

(2) [bookmark: _Hlk121152238]Kontrola, ktorá sa začala vykonávať na orgánoch národného športového zväzu a kontrola, ktorú začal vykonávať hlavný kontrolór športu do 30. júna 2023, sa dokončí podľa predpisov účinných do 30. júna 2023. 

(3) Hlavný kontrolór športu vymenovaný vládou do 30. júna 2023 sa až do uplynutia jeho funkčného obdobia považuje za hlavného kontrolóra športu podľa predpisov účinných od 1. júla 2023.

(4) Agentúra zriadená podľa predpisov účinných do 30. júna 2023 sa považuje za agentúru podľa predpisov účinných od 1. júla 2023.

(5) Komisie pre konanie vo veci dopingu zriadené podľa predpisov účinných do 30. júna 2023 sa považujú za komisie pre konanie vo veci dopingu podľa predpisov účinných od 1. júla 2023.

(6) Do nadobudnutia účinnosti vykonávacieho právneho predpisu vydaného na základe § 72 ods. 4 zostáva v platnosti a účinnosti vyhláška Ministerstva školstva, vedy, výskumu a športu Slovenskej republiky č. 396/2018 Z. z. ktorou sa ustanovuje zoznam zakázaných látok a zakázaných metód na účely dopingu v športe v znení neskorších predpisov.

(7) Športovej organizácii, ktorá je do 30. júna 2023 uznaná za národnú športovú organizáciu a nespĺňa podmienky podľa predpisov účinných od 1. júla 2023, vydá ministerstvo rozhodnutie o zrušení osvedčenia o uznaní za národnú športovú organizáciu.

(8) Vznik právnych vzťahov a nároky a práva z nich vyplývajúce, ktoré vznikli do 30. júna 2023, sa spravujú podľa predpisov účinných do 30. júna 2023. Právne účinky úkonov, ktoré nastali do 30. júna 2023, zostávajú zachované.

(9) Konanie o správnom delikte a konanie o priestupku, ktoré sa začalo a právoplatne neskončilo 30. júna 2023, sa dokončí podľa predpisov účinných do 30. júna 2023.

§ 86

(1) O žiadosti o dotáciu, ktorá bola podaná a o ktorej nebolo rozhodnuté do 30. júna 2023, sa rozhodne podľa predpisov účinných do 30. júna 2023.

(2) [bookmark: _Hlk121209749]Prostriedky schválené v rozpočtovej kapitole ministerstva školstva určené na šport na rok 2023 sa použijú podľa predpisov účinných do 30. júna 2023.

(3) Náhrada za stratu času dobrovoľníka podľa predpisov účinných do 30. júna 2023 sa považuje za náhradu za stratu času športového odborníka podľa predpisov účinných od 1. júla 2023.

(4) Do nadobudnutia účinnosti vykonávacieho právneho predpisu vydaného na základe § 49 ods. 3 zostáva v platnosti a účinnosti nariadenie vlády Slovenskej republiky č. 303/2022 Z. z. o metodike na výpočet podielu uznaného športu na rok 2023.


§ 87

(1) Národný športový zväz, národná športová organizácia a prijímateľ verejných prostriedkov v športe sú povinní splniť informačné povinnosti podľa predpisov účinných od 1. júla 2023 najneskôr do 30. júna 2024.

(5) Odborná spôsobilosť v športe nadobudnutá podľa predpisov účinných do 30. júna 2023 zostáva zachovaná a považuje sa za odbornú spôsobilosť v športe podľa predpisov účinných od 1. júla 2023.

(6) Odborná príprava na nadobudnutie odbornej spôsobilosti v športe, ktorá sa začala do 30. júna 2023, sa dokončí podľa predpisov účinných do 30. júna 2023.

(7) Zmluvné vzťahy športovca, ktorý je samostatne zárobkovo činnou osobou, a športového odborníka uzatvorené do 30. júna 2023 sa upravia podľa predpisov účinných od 1. júla 2023 najneskôr do 30. júna 2024. 

(8) Informačný systém športu ministerstvo školstva zosúladí do 30. júna 2024 s predpismi účinnými od 1. júla 2023.  

(9) Osoby, ktoré zadávajú údaje do informačného systému športu, sú povinné doplniť údaje do jednotlivých registrov do troch mesiacov od oznámenia o funkčnosti príslušného registra.

§ 88

Športovému odborníkovi, ktorý získal odbornú spôsobilosť na výkon špecializovanej činnosti v oblasti telesnej kultúry v kategórii inštruktor podľa predpisov účinných do 31. decembra 2015, môže vzdelávacia inštitúcia, ktorá poskytuje vzdelávanie na získanie odbornej spôsobilosti na výkon odbornej činnosti inštruktor športu, vydať osvedčenie o získaní odbornej na výkon odbornej činnosti inštruktor športu podľa predpisov účinných od 1. júla 2023, ak športový odborník vzdelávacej inštitúcii predloží
a) osvedčenie o získaní odbornej spôsobilosti na výkon špecializovanej činnosti v oblasti telesnej kultúry v kategórii inštruktor a 
b) doklad preukazujúci výkon odbornej činnosti inštruktor športu v trvaní najmenej desať rokov od jeho vydania.
 
§ 89
Zrušovacie ustanovenia 

Zrušuje sa: 
 
1. Zákon č. 440/2015 Z. z. o športe a o zmene a doplnení niektorých zákonov v znení zákona č. 354/2016 Z. z., zákona č. 335/2017 Z. z., zákona č. 177/2018 Z. z., zákona č. 221/2019 Z. z., zákona č. 310/2019 Z. z., zákona č. 6/2020 Z. z., zákona č. 148/2020 Z. z., zákona č. 323/2020 Z. z., zákona č. 351/2020 Z. z., zákona č. 215/2021 Z. z., zákona č. 271/2021 Z. z. a zákona č. 305/2021 Z. z., 
2. Vyhláška Ministerstva školstva, vedy, výskumu a športu Slovenskej republiky č. 51/2016 Z. z., ktorou sa ustanovujú zdravotné výkony, ktoré sú súčasťou lekárskej prehliadky vrcholového športovca a talentovaného športovca,
3. Vyhláška Ministerstva školstva, vedy, výskumu a športu Slovenskej republiky č. 110/2016 Z. z. o odbornej príprave na nadobudnutie odbornej spôsobilosti v športe.

§ 90

Týmto zákonom sa preberajú právne záväzné akty Európskej únie uvedené v prílohe č. 2. 

Príloha č. 1 k zákonu č. .../2023 Z. z.

VZOREC VÝPOČTU PRÍSPEVKU NÁRODNÉMU ŠPORTOVÉMU ZVÄZU

1. Príspevok národnému športovému zväzu sa vypočíta podľa vzorca
PNŠZ = ZČP + P x (CS – ∑ ZČP)
kde 
PNŠZ je príspevok národnému športovému zväzu
ZČP je základná časť príspevku pre každý súťažný šport,
P je podiel súťažného športu, vypočítaný podľa bodu 2,
CS je celková alokácia pre príspevky národnému športovému zväzu na príslušný rok.

2. Podiel súťažného športu sa vypočíta podľa vzorca
P = (AD × KVVD + AM × KVVM) × (B × ZD + C × ZZ) + (1 - AD - AM) × M23

kde
P je podiel príslušného súťažného športu,
AD je percentuálne vyjadrenie váhy dosiahnutého športového úspechu v kategórii dospelých,
AM je percentuálne vyjadrenie váhy dosiahnutého športového úspechu v kategórii mládeže, pričom AM <= AD,
B je percentuálne vyjadrenie váhy domáceho záujmu o šport,
C je percentuálne vyjadrenie váhy zahraničného záujmu o šport,
KVVD je koeficient významu výsledku podľa tabuľky č. 1 pre dosiahnutý športový úspech (Ú) v súťažnom športe v kategórii dospelých k 30. septembru roka, ktorý predchádza roku, na ktorý sa príspevok národnému športovému zväzu poskytuje,
KVVM je koeficient významu výsledku podľa tabuľky č. 1 pre dosiahnutý športový úspech (Ú) v súťažnom športe v kategórii mládeže k 30. septembru roka, ktorý predchádza roku, na ktorý sa príspevok národnému športovému zväzu poskytuje,
ZD je domáci záujem o príslušný súťažný šport vypočítaný na základe prieskumov verejnej mienky na území Slovenskej republiky, ktorých vykonanie zabezpečí ministerstvo školstva dvakrát v priebehu jedného kalendárneho roka; výsledky týchto prieskumov ministerstvo školstva zverejní do jedného mesiaca na svojom webovom sídle; výsledky prieskumov sa redukujú, každý predchádzajúci prieskum má o 5% nižšiu váhu ako nasledujúci prieskum, vo výpočte budú použité prieskumy za obdobie posledných 4 kalendárnych rokov, ktoré predchádzajú roku, na ktorý sa príspevok národnému športovému zväzu poskytuje,
ZZ je zahraničný záujem o príslušný súťažný šport vypočítaný najmä na základe prieskumov sledovanosti v masovokomunikačných prostriedkoch v zahraničí, ktorých vykonanie zabezpečí ministerstvo školstva každý kalendárny rok vždy k 30. septembru; výsledky týchto prieskumov ministerstvo školstva zverejní do jedného mesiaca na svojom webovom sídle; výsledky prieskumov sa redukujú, každý predchádzajúci prieskum má o 10% nižšiu váhu ako nasledujúci prieskum, vo výpočte budú použité prieskumy za obdobie posledných 4 kalendárnych rokov, ktoré predchádzajú roku, na ktorý sa príspevok národnému športovému zväzu poskytuje,
M23 je priemer počtu aktívnych športovcov v súťažnom športe vo veku do 23 rokov k 30. septembru roka, ktorý dva roky predchádza roku, na ktorý sa príspevok národnému športovému zväzu poskytuje, a k 30. septembru roku, ktorý predchádza roku, na ktorý sa príspevok národnému športovému zväzu poskytuje; do počtu aktívnych športovcov sa započítavajú všetci športovci, ktorí v posudzovanom období ešte nedovŕšili vek 24 rokov.

3. Športový úspech v kategórii mládeže sa v individuálnom športovom odvetví a v kolektívnom športovom odvetví vypočíta pre dve najvyššie vekové kategórie, v ktorých sa konajú majstrovstvá sveta, rovnakým postupom, ako sa uskutočňuje výpočet športového úspechu v kategórii dospelých; z týchto dvoch vypočítaných hodnôt sa na účel podielu športu zohľadňuje hodnota, ktorá je pre národný športový zväz priaznivejšia.

4. Športový úspech v individuálnom športovom odvetví sa vypočíta z

4.1. postavenia Slovenskej republiky v rebríčku krajín vydanom medzinárodnou športovou organizáciou príslušného súťažného športu s celosvetovou pôsobnosťou alebo
4.2. rozhodujúceho počtu výsledkov športovcov príslušného športového odvetvia dosiahnutých na rozhodujúcich typoch súťaží za štyri roky predchádzajúce roku, na ktorý sa príspevok národnému športovému zväzu poskytuje, posunutých voči výsledkom na majstrovstvách sveta, ak nie je možné postupovať podľa podbodu 4.1.

5. Športový úspech v kolektívnom športovom odvetví sa vypočíta z postavenia Slovenskej republiky

5.1. v rebríčku krajín vydanom medzinárodnou športovou organizáciou príslušného súťažného športu s celosvetovou pôsobnosťou alebo
5.2. na majstrovstvách sveta, majstrovstvách Európy alebo kvalifikácii na tieto typy súťaží alebo v rebríčku krajín oprávnených medzinárodnou športovou organizáciou súťažného športu, organizujúcou majstrovstvá Európy, zúčastniť sa na týchto majstrovstvách Európy, ak nie je možné postupovať podľa podbodu 5.1.

Tabuľka č. 1 – Koeficient významu výsledku

	Ú
	KVVD/
	Ú
	KVVD/
	Ú
	KVVD/
	Ú
	KVVD/
	Ú
	KVVD/

	
	KVVM
	
	KVVM
	
	KVVM
	
	KVVM
	
	KVVM

	1
	100,000
	11
	21,357
	21
	9,857
	31
	5,726
	41
	3,670

	2
	79,737
	12
	19,403
	22
	9,270
	32
	5,459
	42
	3,521

	3
	64,624
	13
	17,726
	23
	8,736
	33
	5,209
	43
	3,380

	4
	53,516
	14
	16,271
	24
	8,246
	34
	4,975
	44
	3,245

	5
	45,179
	15
	15,001
	25
	7,797
	35
	4,754
	45
	3,117

	6
	38,771
	16
	13,882
	26
	7,383
	36
	4,547
	46
	2,995

	7
	33,732
	17
	12,891
	27
	7,000
	37
	4,351
	47
	2,878

	8
	29,690
	18
	12,007
	28
	6,646
	38
	4,167
	48
	2,767

	9
	26,390
	19
	11,215
	29
	6,317
	39
	3,992
	49
	2,660

	10
	23,655
	20
	10,502
	30
	6,011
	40
	3,827
	50
	2,559

	
	 
	
	 
	
	 
	
	 
	
	 

	Ú
	KVVD/
	Ú
	KVVD/
	Ú
	KVVD/
	Ú
	KVVD/
	Ú
	KVVD/

	
	KVVM
	
	KVVM
	
	KVVM
	
	KVVM
	
	KVVM

	51
	2,461
	61
	1,674
	71
	1,124
	81
	0,721
	91
	0,721

	52
	2,367
	62
	1,610
	72
	1,078
	82
	0,721
	92
	0,721

	53
	2,278
	63
	1,548
	73
	1,034
	83
	0,721
	93
	0,721

	54
	2,192
	64
	1,489
	74
	0,991
	84
	0,721
	94
	0,721

	55
	2,109
	65
	1,432
	75
	0,949
	85
	0,721
	95
	0,721

	56
	2,029
	66
	1,376
	76
	0,908
	86
	0,721
	96
	0,721

	57
	1,953
	67
	1,323
	77
	0,869
	87
	0,721
	97
	0,721

	58
	1,879
	68
	1,271
	78
	0,830
	88
	0,721
	98
	0,721

	59
	1,808
	69
	1,220
	79
	0,793
	89
	0,721
	99
	0,721

	60
	1,740
	70
	1,171
	80
	0,756
	90
	0,721
	100
	0,721



kde
Ú je dosiahnutý športový úspech k 30. septembru roka, ktorý predchádza roku, na ktorý sa príspevok národnému športovému zväzu poskytuje.

6. Postavenie Slovenskej republiky v rebríčkoch krajín, na majstrovstvách sveta, na majstrovstvách Európy a v kvalifikáciách na ne, postavenie športovcov v rebríčku športových reprezentantov a výsledky športovcov sa redukujú koeficientom medziročného útlmu (KMRÚ), ktorého hodnoty sú uvedené v tabuľke č. 2; to neplatí, ak príslušná medzinárodná športová organizácia pri určovaní postavenia alebo pri zostavovaní rebríčka zohľadňuje medziročný útlm.

Tabuľka č. 2 – Koeficient medziročného útlmu
	Rok
	R-3
	R-2
	R-1
	R

	KMRÚ
	10 %
	20 %
	30 %
	40 %



Príloha č. 2 k zákonu č. .../2023 Z. z. 

ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE

Smernica Európskeho parlamentu a Rady 2011/93/EÚ z 13. decembra 2011 o boji proti sexuálnemu zneužívaniu a sexuálnemu vykorisťovaniu detí a proti detskej pornografii, ktorou sa nahrádza rámcové rozhodnutie Rady 2004/68/SVV (Ú.v. EÚ L 335, 17.12.2011).

Čl. II

Zákon č. 311/2001 Z. z. Zákonník práce v znení zákona č. 165/2002 Z. z., zákona č. 408/2002 Z. z., zákona č. 210/2003 Z. z., zákona č. 461/2003 Z. z., zákona č. 5/2004 Z. z., zákona č. 365/2004 Z. z., zákona č. 82/2005 Z. z., zákona č. 131/2005 Z. z., zákona č. 244/2005 Z. z., zákona č. 570/2005 Z. z., zákona č. 124/2006 Z. z., zákona č. 231/2006 Z. z., zákona č. 348/2007 Z. z., zákona č. 200/2008 Z. z., zákona č. 460/2008 Z. z., zákona č. 49/2009 Z. z., zákona č. 184/2009 Z. z., zákona č. 574/2009 Z. z., zákona č. 543/2010 Z. z., zákona č. 48/2011 Z. z., zákona č. 257/2011 Z. z., zákona č. 406/2011 Z. z., zákona č. 512/2011 Z. z., zákona č. 251/2012 Z. z., zákona č. 252/2012 Z. z., zákona č. 345/2012 Z. z., zákona č. 361/2012 Z. z., nálezu Ústavného súdu Slovenskej republiky č. 233/2013 Z. z., zákona č. 58/2014 Z. z., zákona č. 103/2014 Z. z., zákona č. 183/2014 Z. z., zákona č. 307/2014 Z. z., zákona č. 14/2015 Z. z., zákona č. 61/2015 Z. z., zákona č. 351/2015 Z. z., zákona č. 378/2015 Z. z., zákona č. 440/2015 Z. z., zákona č. 82/2017 Z. z., zákona č. 95/2017 Z. z., zákona č. 335/2017 Z. z., zákona č. 63/2018 Z. z., zákona č. 347/2018 Z. z., zákona č. 376/2018 Z. z., zákona č. 307/2019 Z. z., zákona č. 319/2019 Z. z., zákona č. 375/2019 Z. z., zákona č. 380/2019 Z. z., zákona č. 63/2020 Z. z., zákona č. 66/2020 Z. z., zákona č. 157/2020 Z. z., zákona č. 294/2020 Z. z., zákona č. 326/2020 Z. z., zákona č. 76/2021 Z. z., zákona č. 215/2021 Z. z., zákona č. 407/2021 Z. z., zákona č. 412/2021 Z. z., uznesenia Ústavného súdu Slovenskej republiky č. 539/2021 Z. z., zákona č. 82/2022 Z. z.  zákona č. 125/2022 Z. z., zákona č. 222/2022 Z. z., zákona č. 248/2022 Z. z., zákona č. 350/2022 Z. z., zákona č. 376/2022 Z. z. a zákona č. 1/2023 Z. z. sa mení takto:

V § 2 odsek 3 znie:

„(3) Na právne vzťahy športovcov a športových odborníkov pri výkone činnosti na základe zmluvy o profesionálnom vykonávaní športu a na základe dohody o vykonávaní  športovej činnosti sa vzťahuje tento zákon, len ak to ustanovuje osobitný predpis.“.


Čl. III

Zákon č. 461/2003 Z. z. o sociálnom poistení v znení zákona č. 551/2003 Z. z., zákona č. 600/2003 Z. z., zákona č. 5/2004 Z. z., zákona č. 43/2004 Z. z., zákona č. 186/2004 Z. z., zákona č. 365/2004 Z. z., zákona č. 391/2004 Z. z., zákona č. 439/2004 Z. z., zákona č. 523/2004 Z. z., zákona č. 721/2004 Z. z., zákona č. 82/2005 Z. z., zákona č. 244/2005 Z. z., zákona č. 351/2005 Z. z., zákona č. 534/2005 Z. z., zákona č. 584/2005 Z. z., zákona č. 310/2006 Z. z., nálezu Ústavného súdu Slovenskej republiky č. 460/2006 Z. z., zákona č. 529/2006 Z. z., uznesenia Ústavného súdu Slovenskej republiky č. 566/2006 Z. z., zákona č. 592/2006 Z. z., zákona č. 677/2006 Z. z., zákona č. 274/2007 Z. z., zákona č. 519/2007 Z. z., zákona č. 555/2007 Z. z., zákona č. 659/2007 Z. z., nálezu Ústavného súdu Slovenskej republiky č. 204/2008 Z. z., zákona č. 434/2008 Z. z., zákona č. 449/2008 Z. z., zákona č. 599/2008 Z. z., zákona č. 108/2009 Z. z., zákona č. 192/2009 Z. z., zákona č. 200/2009 Z. z., zákona č. 285/2009 Z. z., zákona č. 571/2009 Z. z., zákona č. 572/2009 Z. z., zákona č. 52/2010 Z. z., zákona č. 151/2010 Z. z., zákona č. 403/2010 Z. z., zákona č. 543/2010 Z. z., zákona č. 125/2011 Z. z., zákona č. 223/2011 Z. z., zákona č. 250/2011 Z. z., zákona č. 334/2011 Z. z., zákona č. 348/2011 Z. z., zákona č. 521/2011 Z. z., zákona č. 69/2012 Z. z., zákona č. 252/2012 Z. z., zákona č. 413/2012 Z. z., zákona č. 96/2013 Z. z., zákona č. 338/2013 Z. z., zákona č. 352/2013 Z. z., zákona č. 183/2014 Z. z., zákona č. 195/2014 Z. z., zákona č. 204/2014 Z. z., zákona č. 240/2014 Z. z., zákona č. 298/2014 Z. z., zákona č. 25/2015 Z. z., zákona č. 32/2015 Z. z., zákona č. 61/2015 Z. z., zákona č. 77/2015 Z. z., zákona č. 87/2015 Z. z., zákona č. 112/2015 Z. z., zákona č. 140/2015 Z. z., zákona č. 176/2015 Z. z., zákona č. 336/2015 Z. z., zákona č. 378/2015 Z. z., zákona č. 407/2015 Z. z., zákona č. 440/2015 Z. z., zákona č. 125/2016 Z. z., zákona č. 285/2016 Z. z., zákona č. 310/2016 Z. z., zákona č. 355/2016 Z. z., zákona č. 2/2017 Z. z., zákona č. 85/2017 Z. z., zákona č. 184/2017 Z. z., zákona č. 264/2017 Z. z., zákona č. 266/2017 Z. z., zákona č. 279/2017 Z. z., zákona č. 63/2018 Z. z., zákona č. 87/2018 Z. z., zákona č. 177/2018 Z. z., zákona č. 191/2018 Z. z., zákona č. 282/2018 Z. z., zákona č. 314/2018 Z. z., zákona č. 317/2018 Z. z., zákona č. 366/2018 Z. z., zákona č. 368/2018 Z. z., zákona č. 35/2019 Z. z., zákona č. 83/2019 Z. z., zákona 105/2019 Z. z., zákona č. 221/2019 Z. z., zákona č. 225/2019 Z. z., zákona č. 231/2019 Z. z., zákona č. 321/2019 Z. z., zákona č. 381/2019 Z. z., zákona č. 382/2019 Z. z., zákona č. 385/2019 Z. z., zákona č. 390/2019 Z. z., zákona č. 393/2019 Z. z., zákona č. 466/2019 Z. z., zákona č. 467/2019 Z. z., zákona č. 46/2020 Z. z., zákona č. 63/2020 Z. z., zákona č. 66/2020 Z. z., zákona č. 68/2020 Z. z., zákona č. 95/2020 Z. z., zákona č. 125/2020 Z. z., zákona č. 127/2020 Z. z., zákona č. 157/2020 Z. z., zákona č. 198/2020 Z. z., zákona č. 258/2020 Z. z., zákona č. 275/2020 Z. z., zákona č. 296/2020 Z. z., zákona č. 330/2020 Z. z., zákona č. 365/2020 Z. z., zákona č. 372/2020 Z. z., nálezu Ústavného súdu Slovenskej republiky č. 388/2020 Z. z., zákona č. 426/2020 Z. z., zákona č. 126/2021 Z. z., zákona č. 130/2021 Z. z., zákona č. 215/2021 Z. z., zákona č. 265/2021 Z. z., zákona č. 283/2021 Z. z., zákona č. 355/2021 Z. z., zákona č. 397/2021 Z. z., zákona č. 412/2021 Z. z., zákona č. 431/2021 Z. z., zákona č. 454/2021 Z. z., zákona č. 92/2022 Z. z. zákona č. 125/2022 Z. z., zákona č. 248/2022 Z. z., zákona č. 249/2022 Z. z., zákona č. 350/2022 Z. z., zákona č. 352/2022 Z. z. a zákona č. 399/2022 Z. z. sa mení a dopĺňa takto:

1. V § 4a celom texte sa slová „zmluvy o výkone činnosti športového odborníka“ nahrádzajú slovami „dohody o vykonávaní športovej činnosti“.

2. V § 128 ods. 1 písm. g) sa vypúšťajú slová „a v právnom vzťahu na základe zmluvy o profesionálnom vykonávaní športu“.

3. Za § 293fz sa vkladá § 293fza, ktorý vrátane nadpisu znie: 

[bookmark: _Hlk127172062]„§ 293fza
Prechodné ustanovenie k úprave účinnej od 1. júla 2023
Na účely § 4a v znení účinnom od 1. júla 2023 sa zmluva o výkone činnosti športového odborníka uzatvorená a neskončená do 30. júna 2023 považuje za dohodu o vykonávaní športovej činnosti.“.

Čl. IV

Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z., zákona č. 465/2008 Z. z., zákona č. 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona č. 185/2009 Z. z., zákona č. 504/2009 Z. z., zákona č. 563/2009 Z. z., zákona č. 374/2010 Z. z., zákona č. 548/2010 Z. z., zákona č. 129/2011 Z. z., zákona č. 231/2011 Z. z., zákona č. 250/2011 Z. z., zákona č. 331/2011 Z. z., zákona č. 362/2011 Z. z., zákona č. 406/2011 Z. z., zákona č. 547/2011 Z. z., zákona č. 548/2011 Z. z., zákona č. 69/2012 Z. z., zákona č. 189/2012 Z. z., zákona č. 252/2012 Z. z., zákona č. 288/2012 Z. z., zákona č. 395/2012 Z. z., zákona č. 70/2013 Z. z., zákona č. 135/2013 Z. z., zákona č. 318/2013 Z. z., zákona č. 463/2013 Z. z., zákona č. 180/2014 Z. z., zákona č. 183/2014 Z. z., zákona č. 333/2014 Z. z., zákona č. 364/2014 Z. z., zákona č. 371/2014 Z. z., zákona č. 25/2015 Z. z., zákona č. 61/2015 Z. z., zákona č. 62/2015 Z. z., zákona č. 79/2015 Z. z., zákona č. 140/2015 Z. z., zákona č. 176/2015 Z. z., zákona č. 253/2015 Z. z., zákona č. 361/2015 Z. z., zákona č. 375/2015 Z. z., zákona č. 378/2015 Z. z., zákona č. 389/2015 Z. z., zákona č. 437/2015 Z. z., zákona č. 440/2015 Z. z., zákona č. 341/2016 Z. z., zákona č. 264/2017 Z. z., zákona č. 279/2017 Z. z., zákona č. 335/2017 Z. z., zákona č. 344/2017 Z. z., zákona č. 57/2018 Z. z., zákona č. 63/2018 Z. z., zákona č. 112/2018 Z. z., zákona č. 209/2018 Z. z., zákona č. 213/2018 Z. z., zákona 317/2018 Z. z., zákona č. 347/2018 Z. z., zákona č. 368/2018 Z. z., zákona č. 385/2018 Z. z., zákona č. 4/2019 Z. z., zákona č. 10/2019 Z. z., zákona č. 54/2019 Z. z., zákona č. 88/2019 Z. z., zákona č. 155/2019 Z. z., zákona č. 221/2019 Z. z., zákona č. 223/2019 Z. z., zákona č. 228/2019 Z. z., zákona č. 233/2019 Z. z., zákona č. 301/2019 Z. z., zákona č. 315/2019 Z. z., zákona č. 316/2019 Z. z., zákona č. 319/2019 Z. z., zákona č. 390/2019 Z. z., zákona č. 393/2019 Z. z., zákona č. 462/2019 Z. z., zákona č. 46/2020 Z. z., zákona č. 198/2020 Z. z., zákona č. 296/2020 Z. z., zákona č. 416/2020 Z. z., zákona č. 420/2020 Z. z., zákona č. 421/2020 Z. z., zákona č. 76/2021 Z. z., zákona č. 215/2021 Z. z., zákona č. 257/2021 Z. z., zákona č. 310/2021 Z. z., zákona č. 408/2021 Z. z., zákona č. 416/2021 Z. z. a zákona č. 129/2022 Z. z., zákona č. 222/2022 Z. z., zákona č. 232/2022 Z. z., zákona č. 257/2022 Z. z., zákona č. 433/2022 Z. z. a zákona č. 496/2022 Z. z.  sa mení a dopĺňa takto:

1. V § 5 ods. 1 písmeno m) znie:
[bookmark: _Hlk127172197]„m) príjmy z činnosti športovca alebo športového odborníka na základe dohody o vykonávaní športovej činnosti podľa osobitného predpisu.22a)”.

Poznámka pod čiarou k odkazu 22a znie:
[bookmark: _Hlk127172253]„22a) § 43 zákona č. .../2023 Z. z. o športe a o zmene a doplnení niektorých zákonov.“.

2. Poznámky pod čiarou k odkazom 29aa a 29ab znejú:
[bookmark: _Hlk127172346]„29aa) § 22 ods. 2 písm. a) a c) a ods. 4 písm. a) a c)  a § 26 ods. 1 zákona č. .../2023 Z. z.
[bookmark: _Hlk127172371]29ab) § 46 zákona č. .../2023 Z. z.“.

3. [bookmark: _Hlk127172451]V § 8 ods. 1 písm. p) sa za slovo „športovcom“ vkladajú slová „alebo športovým odborníkom“.

Poznámka pod čiarou k odkazu 37afa znie: 
[bookmark: _Hlk127172492]„37afa) § 22 ods. 2 písm. a) a b) zákona č. .../2023 Z. z.“.

4. [bookmark: _Hlk127172575]V § 8 ods. 1 písm. r) sa slovo „dobrovoľníka“ nahrádza slovami „športového odborníka“.

Poznámka pod čiarou k odkazu 37afb znie:
[bookmark: _Hlk127172615]„37afb) § 26 ods. 3 písm. d) zákona č. .../2023  Z. z. v znení neskorších predpisov.“.

5. [bookmark: _Hlk127172826]V § 17 ods. 19 písm. h) sa slová  „športovca79c)” nahrádzajú slovami „športovca alebo športového odborníka79c)“.

Poznámka pod čiarou k odkazu 79c znie: 
[bookmark: _Hlk127172881]„79c) § 22 ods. 4 a § 25 ods. 2 zákona č. .../2023  Z. z. v znení neskorších predpisov.“.

6. V § 50 ods. 5 písmeno b) znie:
[bookmark: _Hlk127173016]„b) športová činnosť alebo rozvoj športu,“.

Čl. V
Zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z., zákona č. 305/2005 Z. z., zákona č. 352/2005 Z. z., zákona č. 660/2005 Z. z., zákona č. 282/2006 Z. z., zákona č. 522/2006 Z. z., zákona č. 673/2006 Z. z., zákona č. 358/2007 Z. z., zákona č. 518/2007 Z. z., zákona č. 530/2007 Z. z., zákona č. 594/2007 Z. z., zákona č. 461/2008 Z. z., zákona č. 581/2008 Z. z., zákona č. 108/2009 Z. z., zákona č. 192/2009 Z. z., zákona č. 533/2009 Z. z., zákona č. 121/2010 Z. z., zákona č. 136/2010 Z. z., zákona č. 151/2010 Z. z., zákona č. 499/2010 Z. z., zákona č. 133/2011 Z. z., zákona č. 250/2011 Z. z., zákona č. 185/2012 Z. z., zákona č. 252/2012 Z. z., zákona č. 395/2012 Z. z., zákona č. 421/2012 Z. z., zákona č. 41/2013 Z. z., zákona č. 153/2013 Z. z., zákona č. 220/2013 Z. z., zákona č. 338/2013 Z. z., zákona č. 463/2013 Z. z., zákona č. 185/2014 Z. z., zákona č. 364/2014 Z. z., zákona č. 77/2015 Z. z., zákona č. 148/2015 Z. z., zákona č. 253/2015 Z. z., zákona č. 265/2015 Z. z., zákona č. 336/2015 Z. z., zákona č. 378/2015 Z. z., zákona č. 428/2015 Z. z., zákona č. 429/2015 Z. z., zákona č.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                       125/2016 Z. z., zákona č. 167/2016 Z. z., zákona č. 286/2016 Z. z., zákona č. 341/2016 Z. z., zákona č. 356/2016 Z. z., zákona č. 41/2017 Z. z., zákona č. 238/2017 Z. z., zákona č. 256/2017 Z. z., zákona č. 351/2017 Z. z., zákona č. 63/2018 Z. z., zákona č. 156/2018 Z. z., zákona č. 351/2018 Z. z., zákona č. 366/2018 Z. z., zákona č. 376/2018 Z. z., zákona č. 83/2019 Z. z., zákona č. 139/2019 Z. z., zákona č. 221/2019 Z. z., zákona č. 231/2019 Z. z., zákona č. 310/2019 Z. z., zákona č. 321/2019 Z. z., zákona č. 343/2019 Z. z., zákona č. 467/2019 Z. z., zákona č. 68/2020 Z. z., zákona č. 125/2020 Z. z., zákona č. 264/2020 Z. z., zákona č. 393/2020 Z. z., zákona č. 9/2021 Z. z., zákona č. 81/2021 Z. z., zákona č. 133/2021 Z. z., zákona č. 150/2021 Z. z., zákona č. 215/2021 Z. z., zákona č. 252/2021 Z. z., zákona č. 310/2021 Z. z., zákona č. 540/2021 Z. z., zákona č. 92/2022 Z. z.  zákona č. 101/2022 Z. z., zákona č. 267/2022 Z. z., zákona č. 392/2022 Z. z. a zákona č. 518/2022 Z. z.  sa mení a dopĺňa takto:
1. V § 3 ods. 3 písm. k) sa vypúšťajú slová „za športovú organizáciu“.

2. [bookmark: _Hlk127173151]V § 10b ods. 1 písm. a) druhom bode a piatom bode sa slová „zo zmluvy o výkone činnosti športového odborníka“ nahrádzajú slovami „z dohody o vykonávaní športovej činnosti“.

3. Za § 38ezf sa vkladá § 38ezfa, ktorý vrátane nadpisu znie: 
[bookmark: _Hlk127173558]„§ 38ezfa
Prechodné ustanovenie k úprave účinnej od 1. júna 2023
[bookmark: _Hlk100765643]Na účely § 10b ods. 1 písm. a) druhého bodu a piateho bodu v znení účinnom od 1. júla 2023 sa zmluva o výkone činnosti športového odborníka uzatvorená a neskončená do 30. júna 2023  považuje za dohodu o vykonávaní športovej činnosti.“.


Čl. VI

Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 462/2008 Z. z., zákona č. 37/2009 Z. z., zákona č. 184/2009 Z. z., zákona č. 37/2011 Z. z., zákona č. 390/2011 Z. z., zákona č. 324/2012 Z. z., zákona č. 125/2013 Z. z., zákona č. 464/2013 Z. z., zákona č. 307/2014 Z. z., nálezu Ústavného súdu Slovenskej republiky č. 330/2014 Z. z., zákona č. 377/2014 Z. z., zákona č. 61/2015 Z. z., zákona č. 188/2015 Z. z., zákona č. 440/2015 Z. z., zákona č. 125/2016 Z. z., zákona č. 216/2016 Z. z., zákona č. 56/2017 Z. z., zákona č. 151/2017 Z. z., zákona č. 178/2017 Z. z., zákona č. 182/2017 Z. z., zákona č. 62/2018 Z. z., zákona č. 209/2018 Z. z., zákona č. 210/2018 Z. z., zákona č. 365/2018 Z. z., zákona č. 375/2018 Z. z., zákona č. 209/2019 Z. z., zákona č. 221/2019 Z. z., zákona č. 381/2019 Z. z., zákona č. 56/2020 Z. z., zákona č. 93/2020 Z. z., zákona č. 426/2020 Z. z., zákona č. 127/2021 Z. z., zákona č. 271/2021 Z. z., zákona č. 273/2021 Z. z., zákona č. 415/2021 Z. z., zákona č. 2/2022 Z. z., zákona č. 92/2022 Z. z. a zákona č. 176/2022 Z. z., zákona č. 351/2022 Z. z. a zákona č. 394/2022 Z. z. sa mení takto:

[bookmark: _Hlk127173792]1. V § 35 ods. 3, § 63 ods. 9 a § 70 ods. 1 druhej vete sa slová „je uvedený v zozname talentovaných športovcov“ nahrádzajú slovami „spĺňa podmienky aktívneho športovca“.
2. Poznámka pod čiarou k odkazu 34a znie:
[bookmark: _Hlk127174430]„34a) § 12 ods. 2 písm. c) zákona č. .../2023  Z. z. o športe a o zmene a doplnení niektorých zákonov.“.


Čl. VII

Zákon č. 435/2010 Z. z. o poskytovaní dotácií v pôsobnosti Ministerstva obrany Slovenskej republiky v znení zákona č. 214/2013 Z. z., zákona č. 221/2019 Z. z. a zákon č. 346/2021 Z. z. sa mení takto: 

1. V § 2 písm. a) sa vypúšťajú slová „športové podujatia,“.

2. V § 2 písm. a) sa vypúšťa bod 6.

Čl. VIII

Zákon č. 524/2010 Z. z. o poskytovaní dotácií v pôsobnosti Úradu vlády Slovenskej republiky v znení zákona č. 287/2012 Z. z., zákona č. 201/2013 Z. z., zákona č. 378/2016 Z. z., zákona č. 138/2017 Z. z., zákona č. 177/2017 Z. z., zákona č. 243/2017 Z. z., zákona č. 177/2018 Z. z., zákona č. 313/2018 Z. z., zákona č. 310/2021 Z. z. a zákona č. 115/2022 Z. z. sa mení takto:

1. V § 2 ods. 1 sa vypúšťa písmeno c).

Doterajšie písmeno d) sa označuje ako písmeno c).

Poznámka pod čiarou k odkazu 2 sa vypúšťa.

2. V § 2 sa vypúšťa odsek  2

Doterajší odsek 3 sa označuje ako odsek 2.

3. V § 2 ods. 3 sa vypúšťa písmeno g). 

Doterajšie písmená h) až s) sa označujú ako písmená g) až r).  

Čl. IX

Zákon č. 526/2010 Z. z. o poskytovaní dotácií v pôsobnosti Ministerstva vnútra Slovenskej republiky v znení zákona č. 287/2012 Z. z, zákona č. 8/2013 Z. z., zákona č. 190/2013 Z. z., zákona č. 146/2017 Z. z., zákona č. 243/2017 Z. z., zákona č. 177/2018 Z. z., zákon č. 221/2019 Z. z. a zákona č. 115/2022 Z. z. sa mení takto:

V § 2 sa vypúšťa písmeno h).

Čl. X

Zákon č. 406/2011 Z. z. o dobrovoľníctve a o zmene a doplnení niektorých zákonov v znení zákona č. 440/2015 Z. z., zákona č. 360/2019 Z. z. a zákona č. 92/2022 Z. z. sa mení takto:

V § 6 ods. 2 sa vypúšťa písmeno e).

Doterajšie písmená f) a g) sa označujú ako písmená e) a f).

Poznámka pod čiarou k odkazu 12a sa vypúšťa.

Čl. XI

Zákon č. 404/2011 Z. z. o pobyte cudzincov a o zmene a doplnení niektorých zákonov v znení zákona č. 75/2013 Z. z., zákona č. 388/2013 Z. z., zákona č. 495/2013 Z. z., zákona č. 131/2015 Z. z., zákona č. 353/2015 Z. z., zákona č. 444/2015 Z. z., zákona č. 125/2016 Z. z., zákona č. 82/2017 Z. z., zákona č. 179/2017 Z. z., zákona č. 57/2018 Z. z., zákona č. 68/2018 Z. z., zákona č. 108/2018 Z. z., zákona č. 376/2018 Z. z., nálezu Ústavného súdu Slovenskej republiky č. 70/2019 Z. z., zákona č. 83/2019 Z. z., zákona č. 221/2019 Z. z., zákona č. 310/2019 Z. z., zákona č. 73/2020 Z. z., zákona č. 424/2020 Z. z., zákona č. 310/2021 Z. z., zákona č. 92/2022 Z. z. zákon č. 113/2022 Z. z. a zákona č. 488/2022 Z. z. sa mení a dopĺňa takto:

[bookmark: _Hlk127175072][bookmark: _Hlk127175131]V § 25 ods. 1 písm. c) sa na konci pripájajú tieto slová: „okrem športovej činnosti športovca a športového odborníka podľa osobitného predpisu54a).“ 

Poznámka pod čiarou k odkazu 54a znie:
[bookmark: _Hlk127175170]„54a) § 22 ods. 2 a § 26 ods. 2 písm. a) zákona č. .../2023 Z. z. o športe a o zmene a doplnení niektorých zákonov.“. 

Čl. XII

Tento zákon nadobúda účinnosť 1. júla 2023.

